
	(Sednica je počela u 10.10 časova. Predsedava Ana Brnabić, predsednik Narodne skupštine.)

	PREDSEDNIK: Poštovane dame i gospodo narodni poslanici, otvaram sednicu Osmog vanrednog zasedanja Narodne skupštine Republike Srbije u Četrnaestom sazivu. 
	Na osnovu službene evidencije o prisutnosti narodnih poslanika, konstatujem da sednici prisustvuje 92 narodnih poslanika.
	Molim vas da ubacite vaše identifikacione kartice u poslaničke jedinice elektronskog sistema za glasanje, da utvrdimo koliko je  poslanika trenutno u sali. 
	Hvala vam.
	Konstatujem da je, primenom elektronskog sistema za glasanje, utvrđeno da je u sali prisutno 149 narodnih poslanika, da postoje uslovi za rad Narodne skupštine.
	Dobili ste predlog dnevnog reda, imamo 18 tačaka.
	Narodni poslanik Milenko Jovanov, predložio je da se obavi zajednički načelni i jedinstveni pretres o predlozima akata iz tačaka 1. do 18. dnevnog reda.
	Da li želite reč? (Ne.)
	Stavljam na glasanje ovaj predlog.
	Zaključujem glasanje: za – 132 narodnih poslanika.
	Narodna skupština je prihvatila ovaj predlog.
	Narodni poslanik Milenko Jovanov predložio je da se pretres u pojedinostima o predlozima zakona iz tačka 1. do 8. dnevnog reda obavi odmah po završetku načelnog pretresa tih predloga zakona.
	Da li želite reč? (Ne.)
	Stavljam na glasanje ovaj predlog.
	Zaključujem glasanje: za – 130 narodnih poslanika.
	Narodna skupština je prihvatila ovaj predlog.

D n e v n i   r e d:
1. Predlog zakona o oružju i municiji, 
2. Predlog zakona o izmenama i dopunama Krivičnog zakonika, 
3. Predlog zakona o pravnom položaju međunarodnih sportskih saveza sa sedištem u Republici Srbiji, 
4. Predlog zakona o izmenama Zakona o sprečavanju dopinga u sportu, 
5. Predlog zakona o roditeljima negovateljima i negovateljima, 

6. Predlog zakona o integrisanom sprečavanju i kontroli zagađivanja životne sredine, 
7. Predlog zakona o dopunama Zakona o Ustavnom sudu, 
8. Predlog zakona o izmenama i dopunama Zakona o finansiranju političkih aktivnosti, 
9. Predlog zakona o potvrđivanju Dopunskog protokola uz Konvenciju o ugovoru za međunarodni prevoz robe drumom (CMR) o elektronskom tovarnom listu, 
10.  Predlog zakona o potvrđivanju Opcionog protokola uz Konvenciju o pravima deteta o postupku za pritužbe, 
11.  Predlog autentičnog tumačenja odredbe člana 231a stav 12. tačka 2) Zakona o vazdušnom saobraćaju („Službeni glasnik RS", br. 73/10, 57/11, 93/12, 45/15, 66/15 - dr. zakon, 83/18, 9/20, 62/23 i 19/25), 
12. Predlog autentičnog tumačenja odredbe člana 18. tačka 4)  Zakona o elektronskim medijima („Službeni glasnik RS", br. 92/23 i  51/25), 
13. Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti, 
14.  Lista kandidata za izbor predsednika Saveta Regulatornog tela za elektronske komunikacije i poštanske usluge, 
15. Lista kandidata za izbor članova Saveta Regulatornog tela za elektronske komunikacije i poštanske usluge, 
16. Predlog odluke o izmeni Odluke o imenovanju stalnog sastava Republičke izborne komisije, 
17. Predlog odluke o izmeni Odluke o izboru članova i zamenika članova odbora Narodne skupštine Republike Srbije, 
18. Predlog odluke o izmeni Odluke o izboru članova i zamenika članova odbora Narodne skupštine Republike Srbije.

	Prelazimo na rad po dnevnom redu.
	Pre svega, konstatovanje ostavke narodnog poslanika, odnosno narodne poslanice. 
	Primili ste ostavku narodne poslanice prof. dr Jelene Jerenić na funkciju narodnog poslanika u Narodnoj skupštini Republike Srbije i Izveštaj Odbora za administrativno budžetska i mandatno-imunitetska pitanja Narodne skupštine povodom razmatranja ove ostavke. 
	Shodno članovima 132. i 133. Zakona o izboru narodnih poslanika, Narodna skupština, na predlog Odbora za administrativno budžetska i mandatno-imunitetska pitanja Narodne skupštine, konstatuje da je prestao mandat pre isteka vremena na koji je izabrana narodnoj poslanici prof. dr Jeleni Jerenić danom podnošenja ostavke.
	Saglasno Zakonu o izboru narodnih poslanika izvršiće se popunjavanjem upražnjenog poslaničkog mesta u Narodnoj skupštini. 
	Obaveštavam vas, poštovani narodni poslanici, da su pozvani da sednici prisustvuju svi članovi Vlade, sa saradnicima.
	Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika. 

	Otvaram zajednički načelni i jedinstveni pretres o predlozima akata iz tačaka 1. do 18. dnevnog reda.
	Da li predlagač, odnosno predstavnici predlagača žele reč?
	Reč ima narodni poslanik Milenko Jovanov. izvolite.
	MILENKO JOVANOV: Poštovani članovi Vlade, poštovane dame i gospodo i kolege narodni poslanici, dakle predložio sam Predlog zakon o dopunama Zakona o Ustavnom sudu koji zapravo ima za cilj unapređenje prava na pristup Ustavnom sudu. 
	Naime, izmene koje su predložene u svega dva člana i treći koji objašnjava i stavlja obaveze neke Ustavnom sudu, a poslednji samo govori o stupanju na snagu ovog zakona, dakle, omogućava da se Ustavnom sudu pored neposrednog dostavljanja predstavki predstavke dostavljaju i mogu podnositi elektronskim putem na propisanom obrascu. Taj obrazac, odnosno prijem i evidentiranjem tog podneska i sve ostalo će biti definisano Poslovnikom o radu Ustavnog suda. Ustavni sud će imati obavezu u roku od šest meseci od dana stupanja na snagu ovog zakona da uskladi svoj Poslovnik sa ovim zakonom. 
	Dakle, ovim se u potpunosti unapređuje pravo na pristup sudu. Dakle, omogućava se ljudima koji ne mogu fizički da predaju svoje pismeno Ustavnom sudu, da to mogu da urade elektronskim putem i, sa druge strane, time se pojačava važan segment, a to je pravo na pravično suđenje koje je garantovano članom 32. Ustava Republike Srbije i članom 6. Konvencije za zaštitu ljudskih prava i osnovnih sloboda. Dakle, izlazimo u susret građanima da mogu lakše da se obrate Ustavnom sudu, da mogu lakše da podnesu svoje zahteve. Ovo će značiti, u svakom slučaju, veći posao za Ustavni sud, ali oni će to sad već Poslovnikom urediti kako će obrađivati te akte koji budu dostavljeni. Dakle, da li su uredni, nisu uredni, da li su na propisanom obrascu dostavljeni ili nisu, a onda i po njima postupati. 
	U svakom slučaju, mislim da je ovo tehnička izmena. Ne znači nikakvu promenu, suštinsku, u nadležnostima, delokrugu ili bilo čemu drugom što se tiče Ustavnog suda, nego samo bukvalno u korist građanima, omogućava se lakši pristup Ustavnom sudu i dostavljanje akata. Zato pozivam sve da podrže ove izmene i dopune Zakona o Ustavnom sudu. 
	Hvala. 
	PREDSEDNIK: Hvala vam.
	Reč ima ministar unutrašnjih poslova Ivica Dačić.
	Izvolite. 
	IVICA DAČIĆ: Poštovana predsednice Narodne skupštine, poštovani narodni poslanici, kolege ministri, pred nama je Predlog zakona o oružju i miniciji, novi propis koji za razliku od važećeg zakona na sistematičan, sveobuhvatan, precizan i jasan način uređuje oblast oružja i municije u Republici Srbiji. 
	Rad na Nacrtu zakona započeo je 2023. godine nakon tragičnih događaja koji su se dogodili u Republici Srbiji u maju mesecu te godine kada je Vlada Republike Srbije u cilju podizanja nivoa bezbednosti građana i njihove imovine predvidela čitav niz mera, među kojima je bila i izmena postojećeg i izrada novog zakona o oružju i municiji kako bi se sistemskim pristupom pooštrili uslovi za držanje i nošenje vatrenog oružja, propisala jasna prava i obaveze pravnih lica i preduzetnika koji obavljaju poslove u vezi sa oružjem, dodatno uredila zaštita dece i maloletnika, rad civilnih strelišta i primenila strožija kaznena politika u ovoj oblasti. 
	Istovremeno, imajući u vidu da su evropske integracije i članstvo u EU, nacionalni interesi i strateško opredeljenje Republike Srbije, kao i obaveze koje je Republika Srbija preuzela u Poglavlju 24 – Pravda, sloboda i bezbednost, imajući u vidu 

usvojene korake iz Reformske agende Republike Srbije od 2024. do 2027. godine, koju je Vlada Republike Srbije usvojila u skladu sa Planom rasta za Zapadni Balkan, Republika Srbija ima obavezu da unapredi svoj normativni okvir kroz usaglašavanje sa aktuelnim pravnim tekovinama EU.
	Takođe, jedan od razloga za izradu Nacrta zakona je i činjenica da je Republika Srbija decembra 2024. godine zvaničnog pristupila Međunarodnoj komisiji za ispitivanje ručnog vatrenog oružja. Na taj način Srbija se obaveza da primenjuje međunarodno priznate standarde u oblasti ispitivanja, žigosanja i obeležavanja oružja, naprava i municije. 
	Radna grupa u okviru Ministarstva unutrašnjih poslova izradila je prvu verziju Nacrta zakona nakon čega je obrazovana multiresorna radna grupa u čiji rad su, pored predstavnika resornih ministarstava, bili uključeni i predstavnici različitih organizacija i udruženja čije su delatnosti usko vezane za ovu materiju.
	Aktivno učešće u izradi zakona, Nacrta zakona kao članovi ove Radne grupe, uzeli su predstavnici lovačkih udruženja – Lovački savez Srbije, Lovački savez Vojvodine, sportskih streljaških organizacija, Streljaški savez Srbije, Savez za praktično streljaštvo, kao i privrede i stručnih udruženja, Privredna komora Srbije, Agencija za ispitivanje, žigosanje i obeležavanje oružja, naprava i municije, Nacionalna asocijacija za oružje Srbije, itd.


2/1	GD/LjL		10.20 – 10.30 

	Posle održane javne rasprave o nacrtu zakona, pribavljeno je i pozitivno mišljenje Evropske komisije. 
	Ovaj zakon je, imajući sve ovo u vidu, proizvod širokog konsenzusa nadležnih organa i zainteresovanih subjekata, dostavljen Narodnoj skupštini radi donošenja.
	U odnosu na važeća zakonska rešenja, menja se sistemska kategorizacija oružja, a sve u skladu sa relevantnom direktivom EU, pri čemu se na predloženi način vatreno oružje detaljnije razvrstava prema svojim karakteristikama u jasne podele na kategorije A - oružje koje je zabranjeno, uz određene izuzetke, B - oružje za koje je potrebno odobrenje, C - za koje nije potrebno odobrenje, uz obaveznu prijavu i D - slobodno oružje.
	U Predlogu zakona u odnosu na relevantnu direktivu Evropske unije, u kategoriju A - zabranjeno oružje, pored vrste oružja preuzetih iz direktive, dodaju se još i minska eksplozivna sredstva, određene druge vrste oružja, određena oprema za vatreno oružje i drugo. 
	Predlogom zakona eksplicitno je zabranjeno nabavljanje i držanje oružja i minsko-eksplozivnih sredstava iz kategorije A, osim u određenim slučajevima, na osnovu odobrenja, a ova mogućnost se odnosi na pravna lica koja se bave specifičnim delatnostima vezanim za zaštitu kritične infrastrukture i objekata od posebnog značaja za odbranu Republike Srbije, proizvođače naoružanja i vojne opreme, kao i na sportske streljačke organizacije i sportske strelce, ako je ovo oružje neophodno za takmičenje u sportskim disciplinama u kojima učestvuju.
	Sportske streljačke organizacije i sportski strelci mogu restriktivno, pod propisanim uslovima, nabavljati oružje iz kategorije A 7 i A 8, uključujući i okvire većeg kapaciteta, kako je to definisano za navedenu kategoriju oružja.
	Što se tiče uslova za nabavku i registraciju oružja iz kategorije B, to je oružje za koje je potrebno odobrenje. U odnosu na postojeća rešenja povećana je starosna granica za nabavljanje oružja za ličnu bezbednost sa 18 na 21 godinu života, čime se obezbeđuje viši stepen psihofizičke zrelosti i odgovornosti vlasnika oružja. 
	Ova razlika je već prisutna u krivičnom zakonodavstvu Srbije, u smislu određivanja kazni za lica koja su starija od 18 a mlađa od 21 godine života, tako što ih u Zakonu o maloletnim učiniocima krivičnih dela i krivično-pravnoj zaštiti maloletnih lica definiše kao mlađa punoletna lica, dok Krivični zakonik propisuje da za najteža krivična dela i najteže oblike teških krivičnih dela ovim licima nije moguće izreći najstrože kazne. Za vlasnike sportskog i lovačkog oružja zadržana je starosna granica od 18 godina, budući da se u ovom slučaju radi o licima koja su posvećena streljačkom sportu. 
	Novina je da sada vlasnici oružja mogu oružje držati u mestu prijavljenog boravišta, uz ispunjenje i kontrolu uslova za čuvanje i smeštaj oružja. 
	Predlogom zakona u odnosu na važeći zakon uvodi se ograničenje u pogledu nabavljanja i držanja municije za oružje za ličnu bezbednost. Vlasnik oružja za ličnu bezbednost može držati najviše 100 komada municije za oružje za ličnu bezbednost. 
	Pojam kolekcionara u Predlogu zakona usklađen je sa direktivom i definisan je u skladu sa prirodom ovog instituta, odnosno vezan za svrhu prikupljanja oružja - istorijska, kulturna, naučna, tehnička, obrazovna svrha, kao i svrha očuvanja nasleđa. 
	Predlog zakona u svojim završnim odredbama omogućava vlasnicima kolekcionarske dozvole da zamene istu za kolekcionarsku dozvolu izdatu u skladu sa novim zakonom. 

	Preciznije i detaljnije su uređena pitanja čuvanja, nošenja, prinošenja i rukovanja oružjem, kao i uslovi i procedure za davanje oružja na poslu. 
	Jedna od značajnih novina je da se za lovačko oružje može nabaviti moderator zvuka, što do sada nije bio slučaj, čime se izašlo u susret lovačkim udruženjima, uvažavajući savremene trendove u ovoj oblasti. 
	U slučaju smrti vlasnika, teret brige o oružju iza smrti vlasnika je prebačen na Ministarstvo unutrašnjih poslova i produžen je rok za regulisanje statusa oružja sa šest meseci na godinu dana od dana nasleđivanja. 
	Jedna od  novina predloga zakona su odredbe koje detaljno uređuju rad i korišćenje civilnih strelišta, kao i mere bezbednosti na istima, a naročito korišćenje civilnog strelišta od strane maloletnih lica. 
	Istovremeno, zabranjuje se obuka po modelu vojne-taktičke obuke na civilnim strelištima. 
	Onesposobljavanje oružja, po predlogu zakona, a za razliku od važećeg zakonskog rešenja, može da vrši isključivo agencija kao povereni posao, a bliži način onesposobljavanja biće propisan podzakonskim aktom koji će biti usklađen sa relevantnim aktima EU. 
	Predlog zakona prvi put eksplicitno reguliše priznavanje evropske dozvole za vatreno oružje izdate od nadležnog organa države članice EU i  na ovaj način Republika Srbija priznaje njen pravni efekat. 
	U svrhu praćenja kretanja vatrenog oružja i osnovnih delova vatrenog oružja i stvaranja uslova da se svaki komad vatrenog oružja u svakom trenutku može povezati sa njegovim vlasnikom, kao i svrhu nadzora, u Ministarstvu unutrašnjih poslova se uspostavlja centralizovani informacioni sistem koji omogućava vođenje jedinstvenog registra podataka u koji se evidentiraju podaci i informacije potrebni za praćenje i identifikaciju tog oružja, a koje se vodi u evidencijama propisanim ovim zakonom. Takođe, jasno se  uređuje ko ima pravo pristupa navedenom registru i u koju svrhu.
	Posebno je važno naglasiti da će pristup registru podataka imati i trgovci oružja radi provere važnosti i autentičnosti oružnog lista pre svake prodaje oružja, osnovnog dela opreme i municije za sportsko i lovačko oružje. 
	Značajna novina u predlogu zakona se ogleda u nabavci oružja, opreme, osnovnih delova i municije na osnovu oružnog lista kod trgovca oružjem, čime su sa jedne strane uvažene potrebe vlasnika sportskog i lovačkog oružja koji su već bezbednosno proveravani i savesni su vlasnici oružja, a s druge strane pojednostavljeni su administrativni postupci. 
	Takođe, prilikom iznošenja lovačkog i sportskog oružja iz Srbije, vrši se samo prijava nadležnom organu, dok je u važećem zakonu bilo neophodno odobrenje. 
	Novo rešenje u predlogu zakona koji će takođe doprineti smanjenju administrativnih koraka za privredu i građane je i da oružni listovi važe trajno, za razliku od važećeg zakona shodno kome rok važenja dokumenta je deset godina. 
	Predlog zakona uvodi i nove definicije i pojmove, kao što su – modularno oružje, 3D štampano vatreno oružje, staro oružje, akustično i paradno, oružje za uzbunjivanje i signalizaciju, delaboracija municije, ugovor na daljinu, praćenje kretanja vatrenog oružja, evropska dozvola za vatreno oružje i drugo. 
	Takođe, uređuje se nabavljanje paradnog i akustičnog oružja iz kategorije A za upotrebu na obuci, u pozorišnim predstavama, fotografisanju, filmskom i televizijskom snimanju, rekonstrukciji istorijskih događaja i manifestacija, budući da je prepoznata potreba filmske industrije za ovakvom vrstom oružja. 

	Predlogom zakona uređeno je i pitanje legalizacije oružja i propisano je da Vlada može periodično raspisati legalizaciju i predaju neregistrovanog oružja u javnom interesu, što je mera koja predstavlja značajan instrument u borbi protiv nedozvoljenog držanja oružja u Republici Srbiji, a posebno se pokazalo efikasnim u poslednje tri godine, nakon tragičnih događaja koji su se desili u Srbiji u maju 2023. godine. 
	Takođe, propisana je i zakonska legalizacija oružja koja će trajati tri meseca od dana početka primene ovog zakona. 
	Početak primene ovog zakona odložen je za devet meseci od dana njegovog stupanja na snagu, što je i rok  za donošenje podzakonskih akata predviđenih ovim zakonom i stvaranja drugih neophodnih uslova za njegovu punu implementaciju. 
	Na kraju, uređen je prelazni režim za sve vlasnike oružja koji su ostvarili određena prava u skladu sa važećim zakonom, pa je tako propisano da isprave o oružju izdate u skladu sa važećim zakonom važe do isteka roka na koji su izdate, osim u slučajevima kada je ovim zakonom drugačije propisano. Prelazni režimi su, između  ostalog, propisani za vlasnike oružja iz kategorije A, vlasnike starog oružja kojima je izdata potvrda o prijavi držanja oružja iz kategorije C, imaoca kolekcionarske dozvole i drugo. 

3/1	TĐ/IR		10.30 – 10.40

	Važeći Zakon o oružju i municiji, prilikom donošenja 2015. godine, bio je u najvećoj meri usklađen sa pravnim tekovinama EU, koje su u tom periodu uređivale oblast kontrole oružja i municije i u skladu sa tadašnjim trendovima u ovoj oblasti. Međutim, tokom desetogodišnje primene, nezatvarajući oči pred realnošću i pažljivo prateći primenu ovog zakona na terenu, ujedno osluškujući i glas naših građana, lovaca, sportista, njihovih udruženja itd., uočili smo prostor za dodatna poboljšanja. 
	Najveća novina i benefit za vlasnike lovačkog i sportskog oružja, koji ujedno i čini najveći broj vlasnika i korisnika oružja u Srbiji, jeste da će moći da u prodavnicama oružja nabavljaju lovačko i sportsko oružje na osnovu oružnog lista. U zemljama u okruženju ne postoji ovakva mogućnost, te se može reći da je ovaj zakon jedan od najsavremenijih zakona u regionu, ako ne i šire. 
	Takođe, u svrhu olakšavanja administrativne procedure za vlasnike lovačkog i sportskog oružja, zakonom smo uprostili i dobijanje dozvola ako žele pak da kupe lovačko i sportsko oružje od drugog vlasnika oružja. Odobrenje za nabavku će se izdavati u skraćenom postupku, imajući u vidu da su ova lica već prošla sve neophodne bezbednosne provere i da već legalno poseduju oružje. Na ovaj način smanjujemo birokratiju, a zadržavamo maksimalnu bezbednost. 
	Ovim zakonom se po prvi put omogućava legalna nabavka i korišćenje moderatora zvuka za lovačko oružje. Ono što je do sada bilo potpuno onemogućeno sada postaje standard. Pored zaštite sluha lovaca i smanjenja buke u lovištima, ova mera ima ogroman ekonomski značaj za razvoj lovnog turizma, jer većina stranih lovaca danas isključivo koristi oružje sa moderatorom zvuka. Zbog ove administrativne barijere oni su zaobilazili Srbiju i svoj novac ostavljali u zemljama i okruženju.
	Ovom izmenom mi širom otvaramo vrata za strane lovne turiste, jačamo našu turističku ponudu, donosimo direktne devizne prilive i pomažemo razvoju ruralnih sredinama u kojima se lovišta nalaze. Stvaramo zakon koji je moderan, praktičan i koji direktno radi u interesu naše ekonomije. 
	Još jedan ogroman korak napred i velika olakšica odnosi se na nabavku dodatne opreme. Osnovni delovi oružja, digitalni nišani, uključujući termoviziju, noćne infracrvene nišane, kao i moderatori zvuka za lovačko oružje sada će se nabavljati jednostavno na osnovu oružnog lista umesto dosadašnjeg komplikovanog procesa traženja posebnih odobrenja. Na ovaj način naši lovci konačno dobijaju mogućnost da koriste savremenu opremu u skladu sa evropskim standardima, bez suvišne birokratije.
	Ovaj zakon konačno prepoznaje i uvažava realnost na terenu i tradiciju lovačke solidarnosti. Novim zakonskim rešenjem vlasnici lovačkog oružja sada mogu potpuno legalno davati na poslugu svoju lovačku opremu, digitalne nišane drugim lovcima bez obaveze da vlasnik bude prisutan. Ukidamo još jednu neživotnu barijeru i tako omogućavamo našim lovcima da na terenu pomažu jedni drugima, da nesmetano dele savremenu lovačku opremu i da se fokusiraju na ono što je suština njihovog hobija bez straha da će zbog obične kolegijalnosti prekršiti zakone. 
	Takođe još jedno dodatno poboljšanje je kroz omogućavanje da se oružje potpuno legalno čuva i u mestu prijavljenog boravišta, a ne isključivo na adresi prebivališta, kao što je dosada bio slučaj. Život je danas dinamičan, mnogi naši građani borave van svog rodnog mesta, realne potrebe za ovim su postojale oduvek, ali je zakon kasnio za životom. Sada to menjamo i prilagođavamo se njihovim realnim potrebama uz poštovanje svih bezbednosnih uslova za čuvanje oružja i na toj drugoj lokaciji. 

	Ono što možda najviše rasterećuje naše građane, novi zakon uvodi trajno važenje oružnih listova. Ukidamo dosadašnji rok od 10 godina i time trajno oslobađamo vlasnike oružja administrativnih pritisaka, ponovnih taksi i čekanje po šalterima. Država ovim pokazuje da veruje svojim savesnim građanima, da ceni njihovo vreme i stvara sistem koji efikasan i moderan i potpuno okrenut potrebama ljudi. Cilj nije bio da stvorimo krutu birokratiju, već efikasan servis za građane i pravna lica. Upravo zato smo pristupili ovim izmenama sa jasnom namerom da dodatno rasteretimo savesne vlasnike oružja od suvišnih administrativnih pritisaka, ali i da istovremeno dodatno učvrstimo bezbednosni sistem naše države. 
	Ove izmene su direktan odgovor na realne potrebe života i prakse i one donose i sledeća rešenja. Ovaj zakon ispravlja jednu pravnu prazninu. U važećem zakonodavstvu, naime, uopšte nije bilo omogućeno nabavljanje paradnog i akustičnog oružja za potrebe kulturno-umetničkih projekata, filmskih i televizijskih snimanja. Ovim predlogom zakona mi direktno odgovaramo na realne potrebe naše brzo rastuće filmske i televizijske industrije. Više neće biti potrebe za komplikovanim uvozom i birokratskim kočnicama. Stvaramo jedan zakon koji je moderan, siguran i koji direktno pomaže razvoju srpske kulture i kinematografije. 
	Želim da vas informišem da u Republici Srbiji, u aktivnom posedu, 280.000, odnosno 274.890 fizičkih lica i 1.826 pravnih lica poseduje negde oko pola miliona registrovanog oružja – 508.999 komada. Trenutno u Srbiji kolekcionara ima 1.448. Takođe, želeo bih da vas podsetim da, na dan, odnosno u danima kada su se desila tragična ubistva 2023. godine, ukupan broj registrovanog oružja na dan ubistva iznosio je 766.665. Danas je taj broj, kao što sam rekao 508.999. Znači, to je manje za više od 250.000. 
	Kao što znate posle akcije mogućnosti vraćanja oružje, vraćeno je 127.787 komada registrovanog oružja, 32.923 komada ne registrovanog oružja i plus u policijskim akcijama je oduzeto 32.047. Tako da je taj broj danas mnogo manji nego što je bio pre tri godine. 
	Inače, kao što znate, praksa u mnogim zemljama je veoma različita što se tiče dozvola za držanje i nošenje oružja. Zemlja koja je kolevka, hajde tako da kažem, možda nije kolevka, ali zemlja u kojoj dugo godina već postoji predsednički sistem, kao što su Sjedinjene Američke Države, ovu temu drži visoko i ta tema je deo Drugog amandmana Ustava – da svaki građanin ima pravo držanja i nošenja oružja. U Sjedinjenim Američkim Državama ima 400.000.000 registrovanog oružja. U zemljama Evrope se procenjuje da broj registrovanog oružja, sve zajedno negde, je između 80 do 90 miliona. Hoću da kažem da je brojka koja je kod nas, brojka registrovanih, daleko ispod brojke za koju se može reći da je prosečna u zemljama, čak i u zemljama EU. Pričam o registrovanom oružja. 

	Naravno, da na meti mora da bude neregistrovano oružje. Mi se zalažemo za drakonske kazne za pronalaženje bilo kakvog neregistrovanog oružja. I, naravno, isto tako sam sugerisao više puta i da se vodi računa o tome kako se koje oružje klasifikuje kad je reč o ovim kategorijama, jer postoje… Nažalost, i pored toga što se svet tehnološki razvija, razvijaju se i sistemi i mogućnosti za lišavanje života ljudi. 
	Kao što znate naš žandarm ispred Izraelske ambasade je pogođen samostrelom koji se za 5.000 dinara može kupati u svakoj radnji u Srbiji. A u zvaničnim aktima svuda u Evropi ili u svetu to retko ko spominje, pošto tu, takođe, postoji kategorija do kog, i ti samostreli imaju svoje merne jedinice od koliko do koliko su opasne za život, ali znate, dečko je mogao da izgubi život. On je pogođen samostrelom u vrat. Mislim da kada ovde pričamo o ovim stvarima trebalo bi da postoji konsenzus oko svih tih pitanja i nemamo nikakvog interesa da bilo šta predlažemo što nije u interesu veće bezbednosti građana. 
	Imajući u vidu da su ovde predlagane, da je bilo sugestija, različitih sugestija, ja hoću da kažem da je, kao što sam rekao, rasprava o ovom zakonu je trajala dosta dugo. Između ostalog, ovo je i jedan od zakona koji je Evropska unija prihvatila bez nekih većih primedbi i veoma su zadovoljni načinom kojim smo pristupili, imajući u vidu pre svega usaglašavanje sa tim direktivama koje postoje u Evropskoj uniji. 
	Postoje određene sugestije koje možemo da prihvatimo, postoje određene sugestije koje ne možemo da prihvatimo. Želim samo da kažem da ću pokušati na neke stvari da odgovorim, ukoliko budem prisutan, ali ako ne budem bio prisutan želim da kažem da je bilo određenih sugestija poslanika da se odrede jasni kriterijumi za proveru lica i znači da se, a ne kako je  u zakonu predviđeno, da je to lice, da se odrede jasni kriterijumi kako se određuje da li neko može da dobije oružje ili ne i da li  bi to oružje moglo da bude zloupotrebljeno i mi smo ipak ostali pri toj verziji da obučeni profesionalac na terenu u skladu sa Zakonom o policiji vrši tu bezbednosnu proveru. 
	Takođe, nismo pristalice toga da se nabraja koja je to vrsta opasnosti itd., zato što bi to stvorilo traženje mogućih sigurnosnih rupa u sistemu. Ovde nije reč ni o kakvom diskrecionom pravu, već o diskrecionoj odgovornosti policije za zaštiti živote. Tako da, profesionalci na terenu vrše konačnu procenu na osnovu realnog stanja na terenu, reč je o proverama. 
	Postoje sugestije da trajno oduzimanje oružja ne ide bez sudske presude. Mi ukazujemo da pored izricanja mera bezbednosti u krivičnim, odnosno zaštitnih mera u prekršajnim postupcima, mere oduzimanja oružja za nesavesne države oružje u upravnom postupku postoje u svakom zakonu i u svakoj zemlji. Čak i u zemljama okruženja su kraći rokovi od roka u našem zakonodavstvu. 
	Takođe, neki poslanici su pričali o stečajnim pravima, itd. Ovaj zakon nema nameru da bilo kome retroaktivno oduzima pravo, već da uvede red i podigne nivo opšte bezbednosti. Tačno je da se u određenim situacijama menja status oružja i kategorija vlasnika, ali za svaku izmenu je predviđena adekvatna alternativa. Svaki savestan i legalan vlasnik oružja, ukoliko ispunjava zakonske uslove, moći će da zadrži svoje oružje u odgovarajućem legalnom statusu.  Dakle, reč je o prilagođavanju novim standardima, a ne o restrikciji. 
	Imali smo obavezu da naš zakon uskladimo sa strogim evropskim direktivama i uvedemo i drugačiji pojam – starog oružja. Da bismo zaštitili bezbednost, ali i definisali šta je zaista istorijsko nasleđe, uvedena ja jasna i logična granica, status oružja od sada će imati ono koje je sprovedeno do 1899.godine. Svako 

oružje koje ima istorijsku, tradicionalnu ili kulturnu vrednost, a proizvedeno je nakon 1899. godine građani će moći potpuno legalno da zadrže u svom vlasništvu. Razlika je samo u tome što će ga zadržati uz sprovođenje neophodnih provera i tako što će biti registrovano ili kao kolekcionarsko oružje ili kao vatreno oružje B-kategorije. Time se, praktično, usaglašavamo sa konvencijama koje postoje u Evropi. To znači da se i samo kolekcionarstvo usklađuje sa evropskim direktivama i vraća se njegovoj pravoj prirodi. 
	Znači, da ne širim dalje temu, dosta sam dugo i o ovome govorio zato što smatram da je taj zakon veoma bitan, po mom ličnom mišljenju o ovome, a mislim da je to mišljenje ogromnog i većine ljudi koji se plaše za svoje porodice, o ovome uopšte ne bi ni trebalo da se raspravlja, odnosno ne bi ni trebalo da bude dozvoljeno bilo kakvo nošenje oružja, ni držanje oružja, ali život je nešto sasvim drugo u svim zemljama na svetu i kada je to već tako ova oblast mora da bude uređena da istovremeno se zadrže, da se ispoštuje princip bezbednosti ljudi.
	Ja moram isto da vam kažem da, evo, ako pogledate sada i primedbe koje su se čule u javnosti, da budemo sada mi otvoreni i iskreni, pa i amandmani, pa oni ne idu na to da se pooštri zakon, oni idu na to da se on liberalizuje i, ne kažem sada generalno, nego pričam u suštini o mnogim… Mi smo imali teške rasprave sa mnogim udruženjima itd. 
5/1	MV/MP		10.50 – 11.00

	Ali, ovde je jasna poruka da ovu oblast moramo da uredimo tako, mada nije to jedino. Znate, mi ponekad to kampanjski radimo i nije to jedini razlog i uslov za narušavanje bezbednosti ljudi. Veoma je bitno i važno da se ova oblast reguliše na način da niko ne može da kaže da se kod nas favorizuje bilo kakav oblik naoružavanja u smislu onoga što nije po zakonu. 
	Kada je reč o broju dozvola za nošenje oružja, da budem ovde potpuno precizan, pošto, znate, pre 5. oktobra, sećate se, ponekad mi se čini kao da se svi ljudi sećaju vremena pre 5. oktobra, nažalost mi stariji se sećamo, ali tada se govorilo da u MUP-u ima, da policija ima 100.000, 200.000 ljudi itd. Broj dozvola za nošenje oružja je u svim ovim godinama bio svega nekoliko stotina. Ne znam tačno sada koliko je, zato što je bio moratorijum, istekle su dozvole, ali one će se izdavati veoma restriktivno.
	Na kraju, želim zaista da vam se izvinim zato što se vremenski to tako poklopilo. U poseti našoj zemlji se nalazi generalni sekretar Interpola, Urkiza. To je za nas veoma bitna poseta, zato što smo mi predložili da se formira regionalni biro Interpola za ovaj deo sveta i on će danas i velikim delom sutrašnjeg dana biti ovde u poseti. 
	Ja neću moći da budem prisutan tokom rasprave u ova dva dana, ne znam koliko će trajati sednica. Molim da to imate u vidu i da to ne shvatite kao moje bežanje odavde iz Skupštine. Naprotiv, ja apsolutno nemam nikakvu nameru da bežim odavde, ovde sam od 1992. godine i imam nameru još da ostanem. A ko će da beži, to ćemo da vidimo. 
	Što se tiče toga, ovde će biti ministar pravde koji će govoriti o svojim zakonima, ali koji će moći i da odgovori na neka pitanja, a pre svega sekretar  Ministarstva je Veljko Odalović, koji po Poslovniku ne može da se javi. 
	Svima vam se zahvaljujem i predlažem da svi zajedno razmotrimo koje su dobre strane ovog zakona i da ga na kraju usvojimo, bez obzira ko pripada kojoj političkoj stranci. Hvala vam.
	PREDSEDAVAJUĆA (Marina Raguš): Hvala vama, gospodine ministre, i dobro vi nama došli. 
	Apsolutno sam sigurna da će rasprava biti kvalitetna i da će se usvojiti zaista dobra zakonska rešenja.
	Sledeća je gospođa ministar, Milica Đurđević Stamenkovski.
	Izvolite.
	MILICA ĐURĐEVIĆ STAMENKOVISKI: Zahvaljujem.
	Poštovani potpredsednici Narodne skupštine, narodni poslanici, uvaženi građani Srbije, dragi roditelji, u vremenima globalne ekonomske i energetske krize, kada ozbiljno snažne države u Evropi smanjuju obim socijalnih prava, jedan deo javnosti u Srbiji postavlja pitanje zbog čega danas Republika Srbija uvodi novo pravo, odnosno zašto danas Srbija donosi zakon roditelj-negovatelj.
	Dozvolite da, pre nego što krenem da govorim o odredbama i članovima samog zakona, konstatujem da se ispred nas ne nalazi samo tekst zakona. Ispred nas i iza nas nalazi se na hiljade porodica u Srbiji koji godinama čekaju ovakvo zakonsko rešenje, na hiljade priča, životnih sudbina, vrlo složenih okolnosti.
	Želim da, pre svega, govorim o ljudima, o porodicama zbog kojih se ovaj zakon donosi, o majkama i očevima koji su svoje živote posvetili deci. Iza ovog zakona stoje ljudi koji godinama nisu odlazili na godišnje odmore, koji nisu imali slobodan dan, bolovanje. Iza ovog zakona stoje ljudi iza kojih nije bio posao oročen na osam sati dnevno, već 24 časa svakoga dana i tako godinama. 

	Priča o Olgi Bošković iz sela Mušići kod Kosjerića nedavno je ponovo objavljena kao svedočanstvo jednog vremena kada sistem socijalne zaštite gotovo da nije postojao ili kada njegove mere i propisi nisu mogli da zaštite ovakve porodice, roditelje i njihovu decu. Olga je svog sina Predraga, obolelog od cerebralne paralize, godinama nosila na svojim leđima svakoga dana u školu, kod doktora, sve do dana kada je u svojoj 65. godini on preminuo. Ona to nije činila zato što je to bio njen posao, već zato što je Predrag bio njeno dete. 
	Olga je postala simbol jednog vremena u kojem su roditelji bili uglavnom sami, potpuno nevidljivi i za institucije i za društvo. Oni su tada na svojim leđima nosili i brigu i odgovornost i strahove i neizvesnost, mnoga pitanja pred danom sutra. Ta vremena treba da ostanu iza nas. Danas širom Srbije žive na hiljade porodica čija imena možda nisu poznata javnosti, ali su njihove priče vrlo slične, i upravo zato ovo je njihov zakon.
	Mirjana Stanojević iz Cikota kod Loznice rodila je 2010. godine sina Kristijana, dečaka sa autizmom, i za nju i za njenog supruga i za čitavu njihovu porodicu život se promenio iz korena. Nije mogla da se zaposli, nije planirala penziju. Njen dan je bio ispunjen samo jednim zadatkom, da bude uz svoje dete. Ovo je i Mirjanin zakon. 
	Vladan Bajkić, borac sa Košara, i njegova supruga Ivana danonoćno brinu o svom sinu Urošu, u jednom mestu nedaleko od Smederevske Palanke, i oboje su, nažalost, prinuđeni da veći deo dana provedu kod kuće kako bi njemu pružili svu podršku. Ovo je i njihov zakon.
	Potresna je priča i majke Miljane Stanković. Prvu devojčicu izgubila je od posledica spinalne mišićne atrofije u vremenima kada, nažalost, nije postojala terapija za lečenje od ove retke bolesti. A danas brine o drugoj ćerki sa istom dijagnozom koja, srećom, prima terapiju preko Republičkog fonda za zdravstveno osiguranje. Ovo je i Miljanin zakon.
	Ovo je zakon za sve majke, za sve očeve, za sve porodice i za svu decu koja su godinama bila nevidljiva za čitav sistem. Jer, upravo decenijama unazad leđa tih roditelja bila su jedina leđa na koja su njihova deca mogla da se oslone. Ovim zakonom želimo da pokažemo i da pošaljemo poruku da će taj oslonac nakon usvajanja i primene, nadam se od 1. oktobra, moći da isti oslonac pronađu i u svojoj državi. 
	Roditelj koji stekne status roditelja-negovatelja dobijaće mesečnu novčanu naknadu u iznosu od 65.000 dinara. Ali, taj iznos nije fiksni, on će se usklađivati svakog 1. marta sa nominalnom stopom rasta prosečne zarade u Republici Srbiji. Naravno, to nije sve, jer suština i duh ovog zakona nije u novčanoj mesečnoj naknadi, suština je u zaštiti, u smanjenju osećaja neizvesnosti i u sigurnosti za same roditelje. 
	Dosada su zakoni o socijalnoj zaštiti i drugi srodni propisi uglavnom tretirali položaj samog deteta. Ovo je prvi zakon koji u institucionalne okvire uvodi same roditelje, daje im prava, položaj i sistemsku zaštitu.    

	Po prvi put Republika Srbija za roditelja negovatelja uplaćivaće doprinose za penzijsko i invalidsko osiguranje. To znači da godine provedene u nezi više nisu godine bez staža. Po prvi put država će obezbediti i zdravstveno osiguranje, tako da roditelj koji je čitav svoj život posvetio brizi o detetu više nije nevidljiv ni za zdravstveni ni za penzijski sistem.
	Ostvarivanjem ovog prava, mislim da je to važno da naglasim, ne ukida se nijedno od postojećih prava, ne umanjuje se pravo na uvećani dodatak za tuđu negu i pomoć koje ostvaruje samo dete. Na današnji dan uvećani dodatak iznosi 42.500 dinara. Ne ukidaju se i ne suspenduju, niti na bilo koji način ne ograničavaju ni druge usluge u zajednici koje se trudimo da razvijamo, kao što su dnevni boravak, lični pratilac, personalni asistent i druge usluge koje lokalne samouprave licenciraju, a koje Ministarstvo za rad, zapošljavanje, boračka i socijalna pitanja pomaže posredstvom namenskih transfera. Ne umanjuje se praktično nijedno pravo koje ove porodice imaju. Ovaj zakon ništa ne oduzima. On prvi put dodaje jedno novo pravo koje do sada nije postojalo. Kao što rekoh, zadržavaju se i pravo na usluge podrške u zajednici, koje su vrlo važne za sam odgoj, razvoj deteta, podršku, edukaciju i uključenje u ostatak zajednice. I upravo zato ovaj zakon ne može se posmatrati kao izolovana mera. On je jedan od važnih aspekata celog sistema podrške koju usmeravamo ka porodicama.
	Naš cilj nije da biramo između novčanih prava i usluga, naš cilj je pre svega da zaštitimo interese same dece. Ovo pravo, naravno, nije ograničeno samo na roditelje maloletnika. Nakon navršene 18. godine, nažalost, u najvećem broju slučajeva, produžava se status roditelja negovatelja, s obzirom na to da su u pitanju najčešće dijagnoze koje donose i trajni invaliditet. Zakon prepoznaje i staratelje, ali po zakonom propisanim uslovima zakon prepoznaje i druge srodnike, kada su roditelji iz različitih okolnosti sprečeni da vrše funkciju, odnosno da steknu status roditelja negovatelja.
	Mislim da će biti prilike u raspravi u pojedinosti da govorim i o nekim drugim detaljima samog zakona o roditeljima negovateljima i negovateljima. Ali dozvolite da danas kada otvaramo jednu novu istorijsku stranicu zahvalim svima koji su ovu temu osvetljavali u prethodnom periodu, bez obzira na svoju političku, partijsku ili neku drugu pripadnost. Verujem da je svako od nas, vodeći se najboljom namerom, nastojao da skrene pažnju državi da su roditelji negovatelji zaslužili ovaj status.
	Ali mislim da ovaj zakon nikada ne sme biti predmet bilo kakve politizacije, niti ova tema kao takva sme biti predmet političke rasprave. Ovaj zakon donosimo zbog njih, ovo je njihov zakon, ovo je njihova borba i ovo je njihova pobeda. Ovo je još jedan korak ka boljem, sigurnijem i pravednijem sistemu. Verujem da ne postoji novac koji može da nadoknadi niti da izmeri roditeljsku ljubav, niti ovaj zakon pretenduje da to čini. Nema te naknade za tolike godine odricanja, nema tog iznosa koji može da bude naplata za neprospavane noći, za sve strahove, za neizvesnost, za brigu, niti ima tog zakona koji može jednom rukom da odnese sve ove izazove i probleme.
	Ovaj zakon nije cena roditeljske ljubavi, jer svi dobro znamo da ta ljubav nema cenu i da je ona uvek bezuslovna, ali ovaj zakon jeste priznanje države i ovaj zakon jeste podizanje lestvice naše društvene odgovornosti, našeg sistema socijalne zaštite. Ovo je priznanje da vidimo one roditelje koji su se odrekli svojih poslova, svojih karijera, svog društvenog života. Mnogi od njih godinama nisu otišli sa prijateljima da popiju kafu, mnogi od njih propustili su slavlja, svadbe, krštenja, rođendane, mnogi od njih svoje živote oivičili su u četiri zida, gde provode vreme samo sa svojom decom.

6/2	MZ/CG

	Ovim zakonom mi prvi put kažemo da ih vidimo, da ih prepoznajemo i da je država tu da pruži ruku i da ih zagrli i da više nikada nećemo dozvoliti da čitav teret svih izazova sa kojima se suočavaju nose isključivo na svojim leđima i na svojim plećima. Vidimo poslove kojih ste se odrekli, vidimo penzije koje niste stekli, vidimo one dane koje ste proveli bez zdravstvenog osiguranja, bez socijalne podrške. I zato verujemo da će ovaj zakon postaviti suštinske temelje za položaj roditelja-negovatelja u celini. Oni će biti važan faktor tokom svih budućih diskusija kada budemo usvajali neke druge zakone kojih se posredno ili neposredno tiču. 
	Poštovani narodni poslanici, verujem da mnogi od vas obilazeći Srbiju nailazite na brojna pitanja zašto država ne opredeljuje više sredstava za poljoprivredu, za kulturu, za privredu, za razvoj sela, za ulaganje u mlade talentovane sportiste i niz drugih pitanja. I svako od tih pitanja je vrlo opravdano, jer prioritete ređamo najčešće prema onome što mi lično sagledavamo kao potrebu. Ali dozvolite da na ovoj današnjoj sednici svi konstatujemo da je rešavanje ovog pitanja jedan od prioriteta našeg društva. 
	Mi više nemamo prava da dozvolimo da roditelji čekaju još jedan saziv, još jednu godinu, još jedan mandat. Verujem da je došao trenutak kada će i oni odahnuti i kada će videti da je država tu, ne iza njih, ne ispred njih, nego uz njih, jer to je ono što oni očekuju. Prvi put uvodimo status roditelja-negovatelja, prvi put obezbeđujemo mesečnu novčanu naknadu, prvi put obezbeđujemo uplatu penzijskih i invalidskih doprinosa, prvi put obezbeđujemo zdravstveno osiguranje kao država, prvi put godine provedene u nezi neće se računati samo neprospavanim noćima nego stažom koji će sticati i koji će u budućnosti njima doneti veći stepen sigurnosti i izvesnosti. 
	Zato danas ne odlučujemo samo o jednom tekstu zakona, jer zakon o roditeljima-negovateljima je mnogo više od zbira propisa. Ovo je zakon svih porodica koje su na ovo dugo čekale, ovo je zakon mnogih majki, mnogih očeva i verujem da u danu za glasanje, kada o tome budemo odlučivali, ostavićemo naše razlike po strani i biti jedinstveni, da podignemo ruke za sve njih, jer to je ono što oni od nas očekuju. Neka posle usvajanja ovog zakona samo jedan roditelj, samo jedan otac, samo jedna majka sa manje straha legne uveče u krevet i probudi se sa više nade, znaćemo da je ovaj zakon doneo pravi rezultat i da je mnogima vratio sigurnost i nadu.
	Poštovani narodni poslanici, pozivam vas da u danu za glasanje date podršku istorijskom zakonu o roditeljima-negovateljima i negovateljima, uz zahvalnost svim političkim akterima, čitavom društvu, a pre svega roditeljima koji su se izborili da dočekamo da ovaj zakon dođe na dnevni red. Hvala vam. 
	PREDSEDAVAJUĆA: Gospodin ministar Nenad Vujić. 
	Izvolite.
	NENAD VUJIĆ: Poštovana potpredsednice Narodne skupštine, uvaženi narodni poslanici i uvažene narodne poslanice, pred vama je i Predlog zakona o izmenama i dopunama Krivičnog zakonika, čiji je osnovni cilj dalje unapređenje krivičnopravnog sistema Republike Srbije, jačanje pravne sigurnosti i ispunjavanje međunarodnih obaveza koje je naša država preuzela, a koje se, naravno, stalno i razvijaju.
	Predloženim izmenama zakona koje se nalaze pred uvaženim narodnim poslanicima menjaju se samo dve celine za sada, a to je – prva se tiče člana 55a vezano za višestruki povrat i drugo vezano za član 348. u vezi oružja i municije, a to je i naslanjanje na Zakon o oružju i municiji. 
	

7/1	MT/VZ		11.10 – 11.20

	Inače, Ministarstvo pravde je spremilo obimnije izmene Krivičnog zakonika, koje su završene, ali koje su sada u procesu usklađivanja, odnosno pribavljanje mišljenja o usklađenosti sa direktivama EU. Jedna od bitnih izmena koja nas očekuje, vezano je za čitavu glavu, vezano za ekološki kriminal, to je i usklađivanje sa direktivom EU vezano za ekološka pitanja.
	Pred nama se nalazi prva ova izmena. Tiče se preciziranja pravila o višestrukom povratu, odnosno izmenama člana 55a Krivičnog zakonika. Uvodi se precizniji pristup kroz pojam „specijalnog povrata“, tako da se ovaj režim odnosi na lica koja su ranije dva puta osuđivanja za ista ili istovrsna krivična dela koja su učinjena sa umišljajem. Na ovaj način omogućava se pravilnija i konkretnija individualizacija kazne i jasnije razlikovanje učinilaca koji ponavljaju istu vrstu krivičnog ponašanja od onih koji čine različita krivična dela. 
	Takođe, propisuje se da se pod ranijom osudom podrazumeva i osuda utvrđena pravosnažnom presudom strane države. Ovo rešenje predstavlja usklađivanje sa obavezama koje proizilaze iz Varšavske konvencije Saveta Evrope, čiji je Srbija potpisnik, i preporuku tela koja su nadležna za praćenje njene primene, zato što i Međunarodno pravo nije statično, nego stalno se unapređuje i Srbija je ta koja isto tako unapređuje i usklađuje svoje zakonodavstvo. 
	Druga najobimnija izmena, a to je i ova celina o kojoj govorimo, odnosni se na krivična dela u vezi sa vatrenim oružjem, municijom i eksplozivnim materijalom. Postojeći član 348. Krivičnog zakonika se sistematski preuređuje tako što se jasnije razdvajaju radnje nedozvoljenog držanja i nošenja oružja od radnji nedozvoljene proizvodnje, promet i krijumčarenje. Time se postiže preciznije, preglednije, efikasnije krivično pravno uređenje ove oblasti i odgovara se i na onom što je život i što su pojave koje su uočene. 
	Takođe, propisuju se nova, odnosno izdvojena krivična dela koja se odnose na nedozvoljenu proizvodnju vatrenog oružja, municije i eksplozivnog materijala, uključujući i 3D štampanje oružja, o čemu je uvaženi potpredsednik i ministar policije, ministar Dačić govorio, njegovih dela i municije, kao i ponovno aktiviranje onesposobljenog vatrenog oružja. 
	Predlogom zakona obuhvaćeno je i posedovanje i 3D nacrta za proizvodnju vatrenog oružja imajući u vidu savremene oblike zloupotreba i potrebu da krivično zakonodavstvo prati tehnološki razvoj. 
	Pored toga, kao posebno krivično delo uređuje se nedozvoljen promet i krijumčarenje vatrenog oružja, municije i eksplozivnih materijala. Ovim rešenjem obuhvata se neovlašćeni uvoz, izvoz, prodaja, isporuka, premeštanje i prenos oružja i municije kako na teritoriju Republike Srbije, tako i preko njene teritorije. Ovo su mnogo preciznije norme od postojećih.
	Predviđeni su i teži oblici, kada je reč o većoj količini oružja velike razorne moći, neoznačenom ili nepravilno označenom oružju, kao i kada je delo izvršeno od strane grupe ili organizovane kriminalne grupe. 
	Predlogom zakona se integrišu i krivična dela koja se odnose na neovlašćeno ispitivanje, žigosanje i obeležavanje oružja, kao i falsifikovanje žigova i oznaka. 
	Za sva navedena krivična dela, propisuje se i obavezno oduzimanje oružja, njegovih delova, municije, eksplozivnih materijala, sredstava, kao i 3D nacrta, odnosno žigova i oznaka koja su predmet krivičnog dela. 


7/2	MT/VZ

	Donošenjem ovog zakona Republika Srbija uređuje dodatno i unapređuje pravnu sigurnost svojih građana i bezbednost građana Republike Srbije, ujedno i ispunjava međunarodne obaveze koje proizilaze iz Varšavske konvencije i protokola UN protiv nezakonite proizvodnje i prometa vatrenim oružjem, a istovremeno obezbeđuje i usklađenost sa Zakonom o oružju i municiji. I, zato i ovaj zakon prati Zakon o oružju i municiji, što je jako dobro kako ne bismo imali da jedan zakon je napravio korak unapred, a da mi i dalje tu oblast nismo krivično-pravno uredili. Zato se i nalazi pred nama samo ovaj segment izmena Krivičnog zakonika. Jer, ponavljam, negde oko stotinak izmena Krivičnog zakona nas očekuje, ali očekujemo i mišljenje o usklađenosti EU.
	Imajući u vidu navedeno, predlažem Narodnoj skupštini da usvoji Predlog zakona o izmenama i dopunama Krivičnog zakonika, kako bismo zajedno sa Zakonom o oružju i municiji unapredili bezbednost građana Republike Srbije.
	Poštovani narodni poslanici i narodne poslanice, pred nama se nalazi i zakon o pravnom položaju međunarodnih sportskih saveza sa sedištem u Republici Srbiji. 
	Strategijom razvoja sporta Republike Srbije za period 2026 – 2035. godina, koju je Vlada Republike Srbije usvojila na sednici održanoj 18. juna 2026. godine, jedan segmenata je i unapređenje sporta i unapređenje pravnog okvira kojim će se regulisati pitanje sedišta sportskih saveza međunarodnih sportskih saveza. 
	Jedno od ključnih pitanje je kako da stvorimo uslove da Republika Srbija ne bude lider samo na sportskih terenima, već da tu ulogu preuzme u oblasti dobrog upravljanja u sportu i značajnu međunarodnu prepoznatljivost. Jer, Republika Srbija uživa ugled ne samo kao sportska zemlja, nego kao i zemlja u kojoj postoji i određeni nivo i bezbednosti, tako da su veliki broj međunarodnih sportskih organizacija izrazilo i želju da možda i svoje sedište preseli u Republiku Srbiju.
	Ovim izmenama menjamo važeći zakon, zakonski okvir. Naime, prema važećem zakonskom okviru Međunarodni sportski savez može imati sedište u Republici Srbiji samo ako je u njoj osnovano. Ne postoji pravni mehanizam koji omogućava da već postojeći međunarodni sportski savez preseli svoje sedište u Republiku Srbiju, a da pritom zadrži svoj pravni i sportski kontinuitet, što je, priznaćete, jako bitno mnogim i svim međunarodnim savezima.
	Svima nam je poznato da je upravo očuvanje tog kontinuiteta jedan od osnovnih preduslova za funkcionisanje svakog međunarodnog sportskog saveza.
	Predloženim zakonom uređujemo sva ključna pitanja neophodna da međunarodni sportski savezi izaberu Srbiju za svoje sedište. Precizno definišemo postupak preseljenja, uslove koje je potrebno ispuniti, kao i prava i pogodnosti koje ove organizacije mogu ostvariti u Republici Srbiji. To je jako značajno jer na taj način motivišemo i izlazimo u susret i željama međunarodnim sportskim organizacijama da svoje sedište imaju u Republici Srbiji. 
	Koncept zakona možemo posmatrati kroz dve celine. Prva celina uređuje pravna pitanja koja omogućavaju da Srbija po prvi put postane zemlja u kojoj međunarodni sportski savezi mogu da presele svoje sedište bez gubitka sopstvenog identiteta i kontinuiteta, što je njima izuzetno značajno.
	

8/1	GD/LjL		11.20 – 11.30 

	Druga celina, a tiče se Republike Srbije, otvara mogućnost da Republika Srbija, kada za to postoji javni interes, kroz podršku efikasnije administrativne procedure za strane državljane i druge podsticajne mere dodatno motiviše saveze da svoja sedišta premeste u Republiku Srbiju, ali isto tako zadržava i pravo Republike Srbije da ima jedan mehanizam kojim može kontrolisati rad tih saveza da ne bi došlo do nekakvih zloupotreba ili do nečega što je suprotno međunarodnoj politici i međunarodnom položaju Republike Srbije.
	Ukoliko neki međunarodni savez ne ispuni preuzete obaveze ili svojim postupanjem naruši ugled naše zemlje, Republika Srbija će raspolagati odgovarajućim pravnim instrumentima za blagovremeno reagovanje, što je isto tako regulisano nacrtom ovog zakona i na taj način je jasno i svim međunarodnim organizacijama koje bi preselile svoje sedište u Republiku Srbiju kako i pod kojim uslovima može joj biti uskraćeno gostoprimstvo. Smatramo da niko od nas nema dilemu u pogledu toga koliko je važno da ostvarimo zakonske uslove da sedišta međunarodnih sportskih organizacija budu upravo ovde u Republici Srbiji.
	Smatram da je ovo istorijska prilika da Srbija postane regionalni evropski i svetski centar ne samo vrhunskih sportskih rezultata, već i dobrog savremenog sportskog upravljanja, te pozivam narodne poslanice i narodne poslanike da usvoje nacrt zakona koji je pred vama.
	Poštovane narodne poslanice i narodni poslanici, zadovoljstvo mi je i da vam predstavim nacrt zakona o izmenama Zakona o sprečavanju dopinga u sportu.
	Antidoping agencija Republike Srbije osnovana je u Zakonu o sprečavanju dopinga u sportu iz 2005. godine i sa radom je počela 1. januara 2006. godine. U svom radu Antidoping agencija Srbije ADAS sprovodi doping kontrole i antidoping edukaciju, upravlja postupcima utvrđivanja povreda antidoping pravila, sarađuje sa Svetskom antidoping agencijom i međunarodnim sportskim organizacijama i uživa veliki ugled i u zemlji i u svetu.
	Međunarodne obaveze Republike Srbije koje je Srbija preuzela, a to je da svojim propisima izmeni i položaj i poziciju Antidoping agencije, zato što je Svetska antidoping agencija usvojila Kodeks koji stupa na snagu 1. januara 2027. godine. 
	Konkretna izmena sa kojom usklađujemo postojeći zakon odnosi se na proširenje zahteva u pogledu operativne i institucionalne nezavisnosti disciplinskih tela koja utvrđuju povrede antidoping pravila. Ovim kodeksom, ne samo za Srbiju nego i za sve zemlje članice Svetske antidoping agencije, se uvodi pravilo da nacionalne antidoping agencije moraju biti nezavisne i samostalne i prema novim pravilima ta tela moraju biti u svakom smislu odvojena od nacionalnih sportskih saveza i drugih sportskih organizacija.
	Naše važeće zakonsko rešenje predviđa da u prvom stepenu povrede antidoping pravila utvrđuju disciplinske komisije nadležnih sportskih saveza. Takođe, članove antidoping odbora koji odlučuju u žalbenom postupku ili u prvom stepenu kad Savez ne donese blagovremenu odluku, imenuje Olimpijski komitet Srbije, Paraolimpijski komitet Srbije i Sportski savez Srbije.
	Svetska organizacija u kodeksu menja ova pravila i takvo rešenje je potrebno izmeniti i kod nas, kako bi se obezbedila puna nezavisnost tela koja odlučuju o povredi antidoping pravila. Zato je predloženo rešenje da nakon usvajanja izmena i dopuna zakona koji su pred nama, članove Antidoping odbora imenuje ministarstvo nadležno za poslove sporta, kao što je i predviđeno Kodeksom i pravilima Svetske organizacije. Sastav Antidoping odbora činiće šest diplomiranih pravnika i tri doktora medicine, koji imaju najmanje tri godina relevantnog iskustva u struci. Na ovaj način Srbija se sprema da kad Kodeks stupi na snagu, 1. januara 2027. godine, bude u potpunosti usklađena sa Kodeksom i na taj način i dalje zadrži visok nivo i ugled koji uživa u Svetskoj antidoping organizaciji.
	Smatramo da usvajanjem ovog zakona Republika Srbija potvrđuje svoju posvećenost međunarodnim obavezama, zaštiti integriteta sporta i stvaranju jednakih i pravičnih uslova za sve sportiste i čuva i ugled sporta Republike Srbije, ali i Republike Srbije u svetu. Zato pozivam narodne poslanike da u danu za glasanje i usvoje izmene Zakona o sprečavanju dopinga u sportu. Hvala.
	PREDSEDNIK: Hvala.
	Reč ima ministar za zaštitu životne sredine, Sara Pavkov. Izvolite.
	SARA PAVKOV: Poštovana predsednice Narodne skupštine Republike Srbije, poštovani narodni poslanici, uvaženi građani Srbije, danas je pred vama Predlog zakona o integrisanom sprečavanju i kontroli zagađivanja životne sredine. 
	Kada govorimo o industrijskim emisijama, važno je da kažemo koliko je urađeno i koliko je ovaj sistem u poslednjim godinama ubrzan. Od donošenja prvog zakona, odnosno u periodu od 2004. do 2019. godine izdate su 33 nove IPPC dozvole, dok je samo u periodu od 2020. do kraja 2025. godine izdato 35 novih dozvola. Podaci jasno pokazuju da je u poslednjih šest godina sistem značajno ubrzan, da su institucije radile efikasnije i da je država napravila konkretan iskorak u uspostavljanju bolje kontrole industrijskih emisija. 
	Novim propisom koji je danas pred vama stvaramo značajan preduslov da nastavimo još brže i još efikasnije. 
	Republika Srbija u okviru pregovora za članstvo u EU kroz Sporazum o stabilizaciji i pridruživanju u okviru pregovora za Poglavlje 27, koje se odnosi na zaštitu životne sredine, preuzela je obavezu da postepeno usklađuje zakonodavstvo sa pravom EU. 
	Želim posebno da naglasim da mi ovaj posao ne radimo samo zato što smo preuzeli takvu međunarodnu obavezu, već pre svega zato što je to u interesu građana naše zemlje. 
	Prema nacionalnom programu za usvajanje pravnih tekovina EU, rok za donošenje ovog zakona je bio kraj trećeg kvartala ove godine, što znači da smo uspeli da ovaj predlog zakona donesemo u Skupštinu i pre samog roka koji smo slali ka EU. 
	Predlog zakona koji je pred vama značajan je deo šire politike i strateške odluke da Srbija nastavi da se razvija i to na održiv način, u skladu sa vizijom i strategijom koju je postavio predsednik Republike Srbije Aleksandar Vučić, a koju Vlada Republike Srbije dosledno sprovodi. 
	Predlogom zakona unapređuje se sistem integrisanog sprečavanja i kontrole zagađivanja životne sredine i vrši se usklađivanje sa evropskom direktivom o industrijskim emisijama za čak 98,5%. Dokument je u visokom procentu usaglašen, kao što sam rekla, a prilikom izrade zakona vodilo se računa ne samo o usklađenosti, već i o tome da zakon bude primenljiv u praksi. 
	Predlogom zakona se uređuju uslovi i postupak izdavanja integrisane dozvole za industrijska postrojenja i aktivnosti koje mogu da imaju negativan uticaj na životnu sredinu, ali i na materijalna dobra. To znači da se na jednom mestu sagledavaju uticaji svih medijuma životne sredine koje potencijalni operater mora da preduzme kako bi se zagađenje sprečilo ili tamo gde to nije u potpunosti moguće svelo na najmanju moguću meru.  

9/1	TĐ/IR		11.30 – 11.40

	Postupak izdavanja dozvole je otvoren za učešće javnosti, što je vrlo značajno. Predstaviću ukratko šta donosi predlog zakona i šta se dobija njegovim usvajanjem. Pre svega, jača se odgovornost zagađivača, kao jedan od najvažnijih principa savremene zaštite životne sredine; predviđaju se strožiji mehanizmi kontrole; visoke kazne u slučaju nepoštovanja uslova iz dozvole, kao i obaveza operatera da snosi troškove sanacije eventualne štete; uvodi se obaveza obaveštavanja nadležnog organa radi identifikacije novih i postojećih postrojenja i aktivnosti koje podležu izdavanju integrisane dozvole; uspostavlja se jasnija i delotvornija procedura za izdavanje integrisanih dozvola uz bolju koordinaciju svih nadležnih organa; unapređuje se sistem izdavanja ovih dozvola i kroz propisivanje graničnih vrednosti je misija u skladu sa zaključcima o najboljim dostupnim tehnika, odnosno BAT standardima; uvode se opšta obavezujuća pravila koja će olakšati postupanje nadležnih organa u lokalnim samoupravama za određene industrijske aktivnosti, kao što su, na primer, farme; jača se uloga tehničke komisije, što je vrlo značajno, koja će biti uključena od samog početka postupka i pružati stručnu podršku nadležnom organu tokom celog postupka izdavanja integrisanih dozvola; uvodi se i digitalizacija u postupku podnošenja zahteva i izdavanja ovih dozvola što znači brže postupanje, manje administrativnog opterećenja i veća efikasnost; uspostavlja se i centralni registar i baza podataka o izdatim dozvolama koju vodi Ministarstvo zaštite životne sredine zarad boljeg kontrole celokupnog sistema; uređuje se i razmena informacije i konsultacije u slučajevima kada rad postrojenja ili aktivnosti može imati značajan prekogranični uticaj na životnu sredinu, jer kao što svi znamo zagađenja ne poznaje administrativne granice.
	Poštovani narodni poslanici, Ministarstvo zaštite životne sredine ovim predlogom zakona šalje i jasnu poruku da želimo da usvajamo nove standarde, da želimo održiv razvoj i sinergiju ekonomije i ekologije u najboljem interesu građana Srbije. Zato pozivam narodne poslanike da sagledaju značaj ovog propisa i da u danu za glasanje podržite njegovo usvajanje. Usvajanjem ovog zakona Republika Srbija nastaviće da se usklađuje sa propisima EU, ali još važnije – nastavićemo da uspostavljamo savremeniji sistem kontrole industrijskih emisija, sve u našem krovnom cilju, a to je bolji kvalitet i zaštita životne sredine, ali pre svega kvalitet života naših građana. Hvala vam.
	PREDSEDNIK: Reč ima narodna poslanica Milica Nikolić. 
	Izvolite.
	MILICA NIKOLIĆ: Hvala. 
	Poštovana predsednice, poštovani članovi Vlade, narodni poslanici i poštovani građani Srbije, pred nama je danas i predlog za donošenje autentičnog tumačenja odredbe člana 231a stav 12. i tačka 2) Zakona o vazdušnom saobraćaju koji je podneo Odbor za ustavna pitanja i zakonodavstvo.
	Ova odredba glasi: „Bezbednosna provera se ne vrši za sledeća lica – za stranog državljanina koji priloži dokaz izdat od strane nadležnog organa svoje države da nema bezbednosnih smetnji ili kome je od strane međunarodne ili strane organizacije izdat identifikacioni znak u skladu sa propisima iz oblasti vazduhoplovstva“. Ovom normom se propisuju izuzeci od pravila vršenja bezbednosne provere u Republici Srbiji, kao i postupanje sa primenjenim dokazom izdatim od strane nadležnog organa matične države stranog državljanina da nema bezbednosnih smetnji. U ovom smislu norma je jasna. 
	Nejasnoće nastaju kada su u pitanju strani državljani, diplomatsko-konzularni predstavnici u Republici Srbiji. Usled toga može doći do pogrešnog tumačenja da se na isti način postupa i sa diplomatskim i konzularnim predstavnicima 

strane države u Republici Srbiji. Takođe, ostaje pravna praznina u određivanju koji državni organ Republike Srbije je nadležan kada su u pitanju strani državljani, diplomatsko-konzularni predstavnici i njihova bezbednosna provera, odnosno da li se nota ministarstva nadležnog za spoljne poslove države imenovanja može smatrati dokazom da ne postoje bezbednosne smetnje u odnosu na lica obuhvaćena tom notom. Posledično, naravno, javljaju se problemi u primeni norme iz člana 231. Zakona o vazdušnom saobraćaju, kojom se reguliše izdavanje znaka identifikacije za ulazak i kretanje licima i vozilima u kontrolisanoj i obezbeđivano-restriktivnoj zoni aerodroma, kao i u kritičnim objektima, delovima infrastrukture i sistemima koji se koriste za potrebe civilnog vazduhoplovstva. 
	U svom obrazloženju Predloga autentičnog tumačenja Odbor za ustavna pitanja i zakonodavstvo ističe da je, kada su u pitanju članovi osoblja diplomatsko-konzularnih predstavništava akreditovanih u Republici Srbiji, neophodno naglasiti da su u pitanju strani državljani koji, kao i ostali strani državljani, podnose dokaz o nepostojanju bezbednosne smetnje izdat od strane nadležnog organa države imenovanja. Međutim, imajući u vidu da su ova lica već prošla bezbednosne provere u svojim državama prilikom imenovanja, kao i u Republici Srbiji tokom postupka izdavanja inicijalnih viza ili notifikacija u Ministarstvu spoljnih poslova Republike Srbije, pod dokazom da nema bezbednosnih smetnji smatraće se nota ministarstva nadležnog za spoljne poslove države imenovanja kojom se potvrđuje da su navedena lica prošla bezbednosnu proveru pred nadležnim organima države imenovanja, koja se dostavlja ministarstvu nadležnim za spoljne poslove Republike Srbije, a koje dokaz prosleđuje operateru aerodroma koji tom licu izdaje znak identifikacije za ulazak i kretanje u kontrolisanoj i obezbeđivano-restriktivnoj zoni aerodroma. 
	Dakle, kako se radi o licima koja su u Republici Srbiji prošla različite nivoe bezbednosne provere pre davanja agremana, egzekvature ili notifikacije, te uzimajući u obzir odredbe Bečke konvencije o diplomatskim odnosima i Bečke konvencije o konzularnim odnosima, ne postoji osnov za postupanje nadležne organizacije jedinice Ministarstva unutrašnjih poslova u sprovođenju postupka bezbednosne provere u smislu odredaba člana 231a st. 1. do 11. Zakona o vazdušnom saobraćaju, a u vezi sa članom 102. Zakona o policiji. 
	I na osnovu svega ovoga što sam navela, Odbor za ustavna pitanja i zakonodavstvo smatra da normu iz tačke 2) treba tumačiti tako da za strane državljane – članove osoblja diplomatsko-konzularnih predstavništava, koji su akreditovani u Republici Srbiji – pod dokazom izdatim od strane nadležnog organa svoje države da nema bezbednosnih smetnji, smatra se diplomatska nota ministarstva nadležnog za spoljne poslove i države imenovanja. Ovom notom se potvrđuje da su navedena lica prošla bezbednosnu proveru pred nadležnim organima države imenovanja i ista se dostavlja ministarstvu nadležnom za spoljne poslove Republike Srbije koje će navedenu notu proslediti operateru aerodroma na dalju nadležnost radi izdavanja znaka identifikacije. 
	Ja se nadam da ćemo imati korisnu raspravu povodom ovog predloga, za koji predlažem da bude prihvaćen, jer će ovim biti otklonjene nejasnoće u zakonu koje u primeni mogu da dovedu do ugrožavanja bezbednosti aerodromske infrastrukture i ugrožavanja ugleda Republike Srbije usled neadekvatnog tretiranja diplomatsko-konzularnih predstavnika. 
	Pred nama je i predlog za donošenje autentičnog tumačenja odredbe člana 18. tačka 4) Zakona o elektronskim medijama koju je podneo Odbor za ustavna pitanja i zakonodavstvo. Ova odredba glasi: „Mandat člana saveta prestaje podnošenjem ostavke 

Narodnoj skupštini u pismenoj formi, u tom slučaju mandat člana saveta prestaje danom dostavljanja ostavke“. Očigledno je da je ovako formulisana odredba dovela do različitih tumačenja i da postoji prosto potreba za donošenjem autentičnog tumačenja kojim će se nastale dileme rešiti.
	Potrebno je, dakle, razjasniti dilemu da li se ostavkom može smatrati svaka izjava volje izabranog člana Saveta Regulatornog tela za elektronske medije, odnosno da li se izjave volje četiri člana Saveta Regulatornog tela za elektronske medije od 19. decembra 2025. godine, koje su u Narodnoj skupštini podnete kao ostavke na članstvo u Savetu regulatornog tela za elektronske medije, mogu smatrati punovažnim ostavkama u smislu citirane odredbe Zakona o elektronskim medijima. 

	Odbor je u obrazloženju svog predloga koji je danas pred vama istakao da  pojam javne funkcije ne obuhvataju isključivo formalni aspekt u smislu prostog sticanja javne funkcije, već podrazumeva i materijalno-funkcionalni sadržaj kroz obavljanje poslova u okviru javne funkcije, i u skladu sa tim podnošenjem ostavke na članstvu Saveta Regulatornog tela za elektronske medije po prirodi stvari mora i treba da prethodi preuzimanju ove javne funkcije, odnosno započinjanje njenog vršenja kroz učešće u radu Saveta. To pretpostavlja stupanje na dužnost, vršenje funkcija, učestvovanje u radu Saveta Regulatornog tela za elektronske medije, ostvarivanje prava i obaveza koje proizilaze iz vršenja javne funkcije, uključujući pravo na naknadu. Takođe je potrebno da Savet vrši svoja zakonska ovlašćenja da bi mogao uspostaviti delotvoran javno-pravni odnos koji bi mogao biti predmet raskida jednostranom izjavom volje u vidu ostavke. 
	Da bi član Saveta Regulatornog tela za elektronske medije mogao da započne vršenje svoje funkcije i obavljanje dužnosti neophodno je da budu ispunjeni i drugi elementi koji su od značaja za preuzimanje mandata. Mandat treba da bude delotvoran da bi bile ispunjene pretpostavke za nastupanje pravnog dejstva ostavke. 
	I na osnovu svega navedenog Odbor za ustavna pitanja i zakonodavstvo smatra da normu iz tačke 4) treba tumačiti tako da se ostavkom može smatrati samo izjava volje data nakon preuzimanja funkcije člana Saveta Regulatornog tela za elektronske medije, i u skladu sa navedenim izjava volje data nakon izbora, a pre stupanja na dužnost, odnosno faktičkog preuzimanja funkcije u Savetu Regulatornog tela za elektronske medije ne smatra se ostavkom u smislu odredbe člana 18. tačka 4) Zakona o elektronskim medijima i ona nema prano dejstvo, odnosno ne proizvodi pravnu posledicu u vidu prestanka mandata člana Saveta Regulatornog tela za elektronske medije. 
	Takođe, nadam se da ćemo i ovde imati korisnu raspravu povodom ovog predloga, za koji, takođe, predlažem da bude prihvaćen jer će ovim biti otklonjena nedoumica oko jednog veoma bitnog pitanja, a ujedno ispunjene i naše međunarodne obaveze. Zahvaljujem.
	PREDSEDNIK: Hvala.
	Reč ima narodni poslanik Miroslav Petrašinović. 
	Izvolite.
	MIROSLAV PETRAŠINOVIĆ: Poštovana gospođo predsednice Narodne skupštine, uvaženi ministri u Vladi Republike Srbije, koleginice i kolege narodni poslanici, pred nama se danas nalaze izmene i dopune Zakona o finansiranju političkih aktivnosti. Izmene i dopune ovog zakona nastale su kao jedna šira aktivnost koju je Narodna  skupština Republike Srbije, pre toga i Vlada Republike Srbije, imala sa međunarodnom posmatračkom misijom 	ODIHR-a, a u cilju poboljšanja izbornih uslova i ispunjavanja onih preporuka koje  je Međunarodna posmatračka misija ODIHR-a nama preporučila da bi izborni procesi u Republici Srbiji bili bolji i demokratičniji.
	Mi smo se poneli kao jedna odgovorna vlast, odgovorna zemlja, i još pre izmene i dopune ovog zakona započeli sa procesom promena našeg izbornog zakonodavstva. Podsetiću, radi građana Republike Srbije, da smo prvo imali izmene i dopune Zakona o jedinstvenom biračkom spisku, pa da smo zatim, pre nešto malo manje od mesec i po dana, usvojili izmene i dopune Zakona o izboru narodnih poslanika, izmene i dopune Zakona o lokalnim izborima, dopune Zakona o izboru predsednika Republike, izmene i dopune Zakona o Ustavnom sudu i  tada kada su neki govorili da ne 

želimo  da  implementiramo sve ODIHR-e preporuke i da nećemo sve ODIHR-e preporuke da usvojimo i postavljali pitanje šta je sa još dva izborna tzv. izborna zakona, i tada smo jasno rekli da sve ono što predsednik Aleksandar Vučić kaže to i bude urađeno. A podsetiću, opet radi građana Republike Srbije, da je predsednik Vučić još u februaru mesecu, rekao da ćemo ispuniti sve preporuke ODIHR-a, da ćemo usvojiti sva zakonska rešenja, da će dobiti uslove izbora kakve žele, ali ono što je za nas uvek bitno jeste da, nebitno za uslove, građani Republike Srbije uvek glasaju za rezultate rada i onoga što mogu da vide. 
	Ovim izmenama i dopunama Zakona mi smo targetirali, odnosno implementirali, adresirali, kako god želite da nazovete, ukupno devet preporuka ODIHR. Tih devet preporuka ODIHR tiču se tri izborna ciklusa koja su se odvijala u našoj zemlji. To su nakon parlamentarnih izbora održanih 2020. godine, potom, nakon parlamentarnih i predsedničkih izbora održanih 2022. godine i potom, na kraju, nakon parlamentarnih izbora održanih 17. decembra 2023. godine. Iz ova tri izborna ciklusa po tri preporuke adresirane iz 2020., 2022., i 2023. nalaze se inkorporirane u ovaj Nacrt izmena i dopuna Zakona o finansiranju političkih aktivnosti. To su preporuka broj 18 iz 2020. godine, koja se odnosi na smanjivanje donacija i objavljivanje finansijskih izveštaja, za šta je zadužena Agencija za sprečavanje korupcije; potom preporuka broj 20, takođe, nastala nakon parlamentarnih izbora iz 2020. godine, koja propisuje sada bolji nadzor i koju će imati Agencija za sprečavanje korupcije i dostavljanje finansijskih izveštaja od strane političkih subjekata, koje sada Agencija za sprečavanje korupcije objavljuje na svom sajtu u formatu koji je čitljiv, vidljiv, koji omogućava svakom zainteresovanom licu da može da ga preuzme i da može da ga pročita; zatim, preporuka broj 21 iz 2020. godine, koja se odnosi na stepenovani sistem sankcija, preko mere upozorenja do pokretanja prekršajnog postupka i na kraju krivičnog postupka ukoliko je zaista došlo do teže zloupotrebe odredaba ovog zakona u smislu finansiranja da li za redovne aktivnosti ili za izborne aktivnosti.
	Takođe iz 2022. godine tu je preporuka broj šest, koja je identična preporuci broj 16 iz 2023. godine, gde sada na jasan, bolji način definišemo koja su to treća lica, pod kojim uslovima treća lica učestvuju u izbornoj kampanji, šta je potrebno da se ispuni od zakonskih uslova da bismo određenom trećem licu dali takav status, odnosno šta treba da ispuni fizičko i pravno lice, koje su obaveze prema Agenciji za sprečavanje korupcije i na koji način ta treća lica tada vrše kampanju. Tu je i preporuka broj 16 iz 2022. godine, koja se odnosi na ograničenje troškova izborne kampanja i predviđa zloupotrebu javnih sredstava za kampanju. Preporuka broj 17 iz 2022. predviđa da Agencija zbog prekršaja reaguje po službenoj dužnosti, ko može biti ovlašćeni pokretač postupka prema političkom subjektu ukoliko smatra da je počinio povredu odredaba ovog zakona; pa zatim preporuka broj 13 iz 2023. godine, koja predviđa jednake uslove za korišćenje javnih prostora pod jednakim uslovima za sve učesnike u političkom životu Republike Srbije; preporuka broj 14 iz 2023. godine, koja adresira osnaživanje žena u političkom životu Republike Srbije i predviđa da treba da predvidimo dodatna finansijska sredstva da bismo osnažili učešće žena u političkom životu Republike Srbije.
	A, pri tome, hoću samo da napomenem i to da Republika Srbija, pored toga što smo prihvatili ovu preporuku broj 14 iz 2023. godine, koja se odnosi na osnaživanje žena, već dovoljno učinili u tom pogledu jer istraživanja govore da smo prva zemlja u 

regionu kada je u pitanju učešće žena u političkom životu Srbije, da smo jedanaesta zemlja kada je u pitanju učešće žena u političkom životu, i čak dvadeset prva zemlja na svetskom nivou kada je u pitanju učešće žena, i o tome je govorila na javnom slušanju u Beogradu moja uvažena koleginica Dubravka Filipovski, kada smo govorili o toj preporuci ODIHR koja se tiče osnaživanja i većeg učešća žena u političkom životu u Republici Srbiji.
	Za kraj, preporuka broj 15 iz 2023. godine, a koja govori o tome da sada oni politički akteri, znači političke stranke, grupe građana, koalicije koje nemaju svoje predstavnike u Narodnoj skupštini Republike Srbije, Pokrajinskom parlamentu, skupštinama gradova, skupštinama opština imaju pravo na učešće onog prvog dela javnih sredstava, onih 40% koja se odvajaju kada dođe do izbora, a da bez polaganja izbornog jemstva mogu koristiti ta sredstva.
	Ono što je takođe bitno jeste da smo mi ove predloge dostavili svim relevantnim političkim činiocima. Znači, kada smo sačinili ove izmene i dopune Zakona, da je ovaj nacrt izmena i dopune Zakona bio poslat svim poslaničkim grupama, da smo poslali i Komisiji za unapređenje izbornog procesa u Republici Srbiji, Republičkoj izbornoj komisiji, delegaciji Evropske unije u Beogradu, Evropskoj komisiji i da smo nakon toga organizovali i četiri javna slušanja u naša četiri najveća grada. Krenuli smo od grada Kragujevca, potom grada Niša, grada Novog Sada i na kraju grada Beograda. 
	Ono što, takođe, građani treba da znaju da smo u međuvremenu dobili još jedno mišljenje ODIHR koje se ticalo toga da osnažimo položaj žena u političkom životu Republike Srbije i nakon toga smo izmenili ovaj Nacrt izmene i dopune Zakona baš da bismo odvojili dodatna finansijska sredstva, o kojima ću kasnije govoriti, da bi se osnažio položaj žena u javnom, odnosno političkom životu Republike Srbije. 

	Ovih devet preporuka koje smo implementirali kroz ovaj nacrt izmene i dopune zakona nalaze se raspoređeni kroz šest poglavlja izmene i dopune ovog zakona. Kroz poglavlja: izvor i način finansiranja, finansiranje redovnog rada političkih subjekta, finansiranje troškova izborne kampanje, vođenje evidencije i izveštavanje, postupak i odlučivanje u slučaju povrede zakona i na kraju kroz kaznene odredbe.
	Krenuću od Poglavlja br. 2 koje govori o izvoru i načinu finansiranja. Tu smo predvideli da zaduživanje za političkog subjekta, bez obzira da li je to u pitanju za njegov redovan rad, za njegove redovne aktivnosti ili je u pitanju politička kampanja, može biti maksimalno do 25% sredstava koje je taj subjekt dobio u toj godini iz javnih izvora. Znači, 25% koje je dobio politički subjekt iz javnih izvora za taj iznos se može zadužiti.
	Takođe, ono što smo predvideli ovde jeste da kada je u pitanju njegov redovan rad skratili smo rok u kome politički subjekt mora da vrati ta sredstva. Po važećim odredbama zakona, taj rok je tri godine. Išli smo na kraći rok od dve godine, koji teče od momenta zaključenja ugovora o kreditu ili zajmu. Na ovaj način sa skraćenjem ovog roka mi smo želeli da postignemo to da se spreči prezaduženje političkih subjekata kada je u pitanju njihov redovan rad, odnosno finansiranje za njihove redovne aktivnosti.
	Kada je u pitanju izborna kampanja, takođe smo definisali rok i taj rok je 30 dana od proglašenja ukupnih, odnosno konačnih rezultata izbora. Politički subjekt mora da vrati ta sredstva koja je uzeo po osnovu kredita ili zajma.
	Takođe, ono što je predviđeno ovim članom jeste da sredstva po kreditu ili zajmu koji je politički subjekt uzeo za redovno finansiranje, znači isključivo sredstva po krediti ili zajmu koje je uzeo za redovno finansiranje ne može koristiti u izbornoj kampanji. 
	Usluge i dobra iz javnih izvora koje mogu da pruže ustanove i organizacije, sada je striktno definisano odredbama ovog zakona da se daju pod jednakim uslovima za sve političke činioce, bez obzira da li su oni opozicioni ili pozicioni, ukoliko se dobra i usluge daju pod tržišnim uslovima. Sada je odredbama ovog zakona predviđeno da se pod tržišnim uslovima izdaju svima.
	Ono što smo intervenisali ovde jeste u tom delu gde smo skratili rokove kada ta ustanova treba da odgovori političkom subjektu da li nešto može da mu dozvoli ili ne može da mu dozvoli, da mu omogući korišćenje javnog dobra i usluge, bez obzira ako je ono predviđeno po tržišnim uslovima, da li po tržišnim uslovima, ili ukoliko nije predviđena naknada za to davanje dobra ili usluge da li može da mu to dobro ili uslugu omogući, da ili ne. Znači, sada ta ustanova mora da odgovori kada su u pitanju izbori u roku od dva dana od dana podnošenja zakona. Znači, jako kratak rok. Kada je u pitanju izborna kampanja, politički subjekt se obrati za korišćenje odgovarajućeg dobra ili usluge, taj imalac javnog dobra ili usluge mora da odgovori u roku od dva dana. Kada nismo u periodu izborne kampanje, kada nisu raspisani izbori, taj rok je nešto duži, razumno, i on je onda pet dana. 
	Takođe, ono što je bitno, jeste ukoliko odgovor te ustanove bude negativan, odnosno tog imaoca javnog ovlašćenja koje može da pruži javno dobro ili uslugu, on je dužan da navede razloge zašto ne može da političkom subjektu omogući nešto. Da bismo povećali sistem kontrole, predvideli smo da takva ustanova u roku od jednog dana rešenje koje je donele, odnosno odluku koju je donela, bez obzira da li je ona pozitivna ili negativna, mora objaviti na svom veb sajtu i da ta odluka bude vidljiva i jasna svima.

	Davalac priloga, odnosno donacije za političku stranku, ukoliko je privrednik, ukoliko je osnivač, vlasnik, suvlasnik, deoničar, udeličar u privrednom društvu, a privredno društvo da određeni prilog ili donaciju političkoj stranci u jednoj kalendarskoj godini, on kao fizičko lice ne može biti davalac u toj kalendarskoj godini donacije. Na taj način smo želeli da opet stvorimo što više fer uslove svih učesnika koji učestvuju u izbornoj kampanji. Ono što je bitno vezano za preduzeće i za privredna društva koja žele da daju donaciju, odnosno novčana sredstva za finansiranje političke kampanje političkih subjekata, sada taj vlasnik mora da pribavi od nadležnog organa potvrdu da je izmirio svoje obaveze prema javnim prihodima i da u protekle dve godine nije vršio delatnost od opšteg interesa. To je bitno da bi mogao da uplati donaciju političkoj stranci i da da izjavu da u toj kalendarskoj godini drugim političkim strankama, odnosno bilo kojoj drugoj političkoj stranci nije vršio uplatu nikakvih donacija. 
	Takođe, kroz ovo Poglavlje broj 2: „Izvori i način finansiranja“ targetirali smo one preporuke ODIHR-a, odnosno adresirali, koje se odnose na smanjenje limita za donacije koje mogu dati fizička i pravna lica. Tako sada fizička lica umesto deset prosečnih zarada, kako je po sadašnjem važećem rešenju, sada ne mogu dati više deset prosečnih zarada, maksimalan iznos je pet prosečnih zarada. Kada su u pitanju pravna lica, preduzeća, privredna društva, sada je taj limit do deset prosečnih zarada. Po važećem zakonskom rešenju to je bilo 30 prosečnih zarada. Znači, sada smo smanjili da je to deset prosečnih zarada. 
	Nakon toga, intervenisali smo u Poglavlju 3 koje se naziva: „Finansiranje redovnog rada političkih subjekata“ i tu smo ubacili novi član 16a koji se odnosi na osnaživanje žena u političkom životu Republike Srbije, tako što smo predvideli za sve one političke stranke, koalicije, grupe građana koje na svojim izbornim listama imaju preko 40% zastupljenosti žena, znate da je SNS uvela onaj zakonski minimum od 40% zastupljenosti žena na inicijativu predsednika Republike, sada opet pojačavamo da one političke stranke, koalicije i grupe građana koje imaju preko 40% žena na svojim izbornim listama osvoje mandate, da li u republičkom parlamentu, pokrajinskom parlamentu, gradskoj skupštini, skupštini opštine, imaju dodatna sredstva iz budžeta u iznosu od 0,0025% budžeta Republike Srbije i da se ta sredstva isplaćuju do desetog u mesecu. 
	Znači, pored onog iznosa koji se svakako isplaćuje svim onim imaocima mandata, da li je u pitanju Republička skupština, pokrajinska, gradska ili da kažem opštinska, koje je budžetom predviđeno na nekih 0,105% budžeta, mi sada izdvajamo dodatnih 0,0025% budžeta, dodatna sredstva za sve one političke subjekte koji imaju preko 40% žena koje su osvojile mandate i koje se nalaze u svim nivoima skupština, od republičke pa zaključno sa skupštinama opština. 
	Naravno, ovde želim da naglasim kada su u pitanju koalicije stranaka, znači samo ona stranka u okviru koalicije koja je predložila preko 40% žena i koja je osvojila preko 40% mandata kada su u pitanju žene, ta stranka koalicije ima pravo na ta sredstva. Znači, ne cela koalicija, nego ta stranka u okviru koalicije koja je predložila preko 40% žena koje su osvojile mandate, ona ima pravo da povuče ta dodatna finansijska sredstva koja smo predvideli za dodatno osnaživanje žena u političkom životu Republike Srbije. 
	Kada je u pitanju Poglavlje broj 4 koje se odnosi na finansiranje troškova izborne kampanje, tu smo takođe delovali kroz više članova ovog poglavlja zakona koje se odnosi na izmene i dopune Zakona o finansiranju političkih aktivnosti. Ono što je negde od nas bilo zahtevano jeste da vidimo da omogućimo način da svi politički akteri 

u izbornom procesu pod jednakim uslovima i u istom trenutku imaju dostupna finansijska sredstva da bi mogli na što kvalitetniji način da finansiraju svoje političke aktivnosti. Tako da, sada je odredbom ovog zakona predviđeno da ona javna sredstva koja se dodeljuju iz budžeta, onaj prvi deo javnih sredstava od 40%, od budžeta Republike Srbije to je za svaki izborni ciklus nekih 0,07% budžeta Republike Srbije kada su u pitanju parlamentarni izbori, pa sad tih prvih 40% od tog budžeta mogu da koriste sve stranke u roku, odnosno sve proglašene izborne liste u roku od pet dana od dana proglašenja izborne liste. 
	Znači, kad imamo proglašenu izbornu listu, u roku od pet dana ta sredstva bivaju dostupna svim podnosiocima izbornih lista, kako onih koji imaju obavezu polaganja izbornog jemstva, tako i onih koji nemaju obavezu polaganja izbornog jemstva. 
	Podsetiću, polaganje izbornog jemstva imaju oni politički činioci, odnosno one proglašene izborne liste koje imaju svoje predstavnike u Narodnoj skupštini Republike Srbije, u Skupštini AP, u gradskim skupštinama, u opštinskim skupštinama. Znači, oni moraju da polože izborno jemstvo u roku od tri dana od dana proglašenja zbirne izborne liste, a prvi deo javnih sredstava koje se daje za finansiranje izborne kampanje od ukupne mase koja se odvaja iz budžeta, prvih 40% te političke stranke, odnosno proglašene izborne liste, imaće ta sredstva na raspolaganju u roku od pet dana od dana proglašenja izborne liste.     
12/1	MZ/CG		12.00–12.10

	Da bi proglašene izborne liste mogle da koriste i preostala sredstva, ukoliko osvoje mandate i budu zastupljene u Republičkoj skupštini, pokrajinskoj, gradskoj i opštinskoj, ono što je dodatno obaveza propisana ovim zakonom jeste da, pored toga što moraju da osvoje mandate, moraju da podnesu preliminarni izveštaj o troškovima izborne kampanje. Znači, to je sada jako bitno da podnesu preliminarni izveštaj o troškovima izborne kampanje, jer bez podnošenja preliminarnog izveštaja o troškovima izborne kampanje neće moći da dobiju onih preostalih 60% sredstava koja se raspoređuju srazmerno broju osvojenih mandata.
	I tu smo intervenisali na taj način što smo sada skratili rok koji se tiče tog preliminarnog izveštaja o troškovima izborne kampanje. Po važećem zakonskom propisu, taj preliminarni izveštaj obuhvatao je period od dana raspisivanja izbora do 15 dana pre dana određenog za glasanje. Mi smo sada taj rok skratili. To je od dana raspisivanja izbora do sedam dana pre dana određenog za glasanje i propisali obavezu za one izborne liste koje učestvuju na izborima da taj izveštaj moraju da podnesu Agenciji u roku od pet dana pre dana održavanja izbora, za ovaj period o kome sam govorio, a da Agencija onda ima rok od dva dana da taj izveštaj javno objavi i da taj izveštaj bude vidljiv i čitljiv svima pre dana održavanja izbora.
	Ono takođe što je predviđeno kroz ovo poglavlje govori o tome ko je obavezan da vrati ona javna sredstva koja je uzeo iz budžeta Republike Srbije, a propisuje da su to one izborne liste koje nisu osvojile odgovarajući procenat važećih glasova na izborima. Kada su u pitanju većinske stranke, odnosno većinske liste, to je 1% osvojenih glasova, a kada su u pitanju manjinske liste tu je 0,2% osvojenih glasova.
	Takođe, ovde smo kroz članove ovog zakona intervenisali i u smislu donacija i priloga koja fizička, odnosno pravna lica mogu dati političkim organizacijama za finansiranje političke kampanje, odnosno izborne kampanje. Govorio sam o tome da je limit određen tako da je to za fizička lica do pet prosečnih zarada na teritoriji Republike Srbije, da je to za pravna lica do deset prosečnih zarada na teritoriji Republike Srbije. Kada je u pitanju izborna godina, odnosno godina u kojoj se održavaju izbori, bez obzira koliki broj izbornih ciklusa imamo, znači preko tog maksimalnog limitiranog iznosa za fizička lica pet, za pravna lica deset, još 50% od tog maksimalnog iznosa fizička i pravna lica mogu donirati političkoj organizaciji za finansiranje izborne kampanje.
	Kada su u pitanju privredna društva koja žele da pomognu političkom subjektu i da pozovu birače da glasaju za ili protiv određene politike ili da daju glas za ili protiv određenim politikama, sada moraju da imaju zaključene ugovore sa političkim subjektom, ukoliko žele da političkom subjektu omoguće da može da koristi njihove prostorije, da pozivaju svoje poslovne partnere da glasaju za ili protiv, da štampaju određene reklamne materijale, moraju da imaju potpisan ugovor sa političkim subjektom.
	I ono što je jako bitno, ukoliko vrše određene humanitarne aktivnosti gde poklanjaju određene proizvode, robu, to politička strana ne može da sada oglašava na svom veb-sajtu i na svojim društvenim mrežama. Znači, takav vid predizborne aktivnosti sada je odredbama ovog zakona zabranjen da se oglašava putem veb-sajta ili društvenih mreža političkog subjekta.
	Kroz ovo poglavlje smo definisali i šta su to treća lica. Jasno definisano odredbama ovog zakona je da ta treća lica mogu biti jedno fizičko lice ili više fizičkih lica, takođe jedno pravno lice ili više pravnih lica koji vrše pozitivnu ili negativnu kampanju. Pozitivnu, u smislu da pozivaju da se glasa za jednu političku stranku ili više političkih stranaka, odnosno više proglašenih izbornih lista ili 

da vrše negativnu kampanju, u smislu da pozivaju da se za jednu izbornu listu ili za više izbornih lista ne glasa na izborima. Pri tome, ta njihova davanja koja oni sprovode u cilju političke kampanje, da bi imali status trećeg lica, moraju da pređu 25% prosečne zarade na teritoriji Republike Srbije, da bismo definisali da to treće lice učestvuje u izbornoj kampanji.
	Takođe, propisano je da to treće lice mora da otvori poseban račun za finansiranje svog političkog rada, odnosno izbornih aktivnosti, da to mora da prijavi kod Agencije za sprečavanje korupcije, da može da bi sprovodilo izborne aktivnosti uzimati i biti korisnik kredita ili zajma, ali maksimalna sredstva koja može da koristi u toj izbornoj kampanji u jednoj godini su predviđena na iznos od deset prosečnih zarada. Pri tome, znači, može organizovati tribine, skupove, vršiti štampanje propagandnog materijala, da li su to flajeri, bilteni, novine, bilo koja druga vrsta propagandnog materijala, vršiti kampanju na društvenim mrežama, na internetu, na svojim veb-portalima. 
	I ono što je bitno jeste, kada su u pitanju ti bilteni ili flajeri ili ostala vrsta štampanog materijala koje treće lice može da koristi u cilju promocije, pozitivne ili negativne kampanje, jasno mora stajati definisano negde na tom pamfletu da je to treće lice koje sprovodi izbornu kampanju za određenu političku opciju, znači moramo znati da je to treće lice i ko je izradio taj bilten, odnosno taj štampani materijal. 
	Takođe, ono što je i obaveza trećih lica jeste da i ona moraju da podnose svoj finansijski izveštaj Agenciji za sprečavanje korupcije i da je i njima ostavljen rok, kao što je ostavljen rok i proglašenim izbornim listama za podnošenje svog finansijskog izveštaja kada su u pitanju treća lica, rok koji je ostavljen njima je rok od deset dana od proglašenja ukupnih, odnosno konačnih rezultata da podnesu izveštaj Agenciji o finansijskim sredstvima koja su ona utrošila u sprovođenje izborne kampanje. 
	Vrlo jasno stavljeno kroz jedan od stavova članova koji se tiču trećih lica je da treća lica ne mogu u svoje ime a za račun političkog subjekta zaključivati finansijske ugovore da bi na taj način pružala dodatna finansijska sredstva političkom subjektu, odnosno prebacivala mu novčana sredstva i na taj način izvrgavala sve one odredbe koje se tiču finansiranja političkih subjekata u toku izborne kampanje, znači decidirano zabranjeno je da treća lica mogu zaključivati ugovore u svoje ime a za račun trećih lica, već isključivo samo u svoje ime i za svoj račun, u cilju sprovođenja političke kampanje. 
	Takođe, kroz ovo poglavlje smo i ograničili troškove vezano za izborne kampanje, stavili smo određene limite, kako su tražili iz Međunarodne posmatračke misije ODIHR-a. Pri tome smo te limite usaglašavali. U prvoj verziji izmena i dopuna ovog zakona, odnosno nacrtu izmena i dopuna ovog zakona, postavili smo jedne limite, nakon konsultacija sa političkim činiocima i Međunarodnom posmatračkom misijom ODIHR-a mi smo te limite smanjili i sada su ti limiti za parlamentarne izbore i prvi krug predsedničkih izbora definisani na šest miliona, u dinarskoj protivvrednosti, kada su u pitanju pokrajinski izbori, oni su definisani na milion i po evra, u dinarskoj protivvrednosti, kada su u pitanju izbori za gradske skupštine to je milion evra, u dinarskoj protivvrednosti, kada su u pitanju izbori za opštinske skupštine to je 400.000 evra, u dinarskoj protivvrednosti i kada postoji drugi krug predsedničkih izbora to je sedam miliona evra, u dinarskoj protivvrednosti.

	I ovde samo želim da naglasim, da ne dođe do zabune, da se ne pomisli da je to sad šest miliona plus sedam miliona, pa je onda tu 13 miliona za predsedničke izbore, ne. U prvom krugu predsedničkih izbora maksimalan iznos je do šest miliona evra, u dinarskoj protivvrednosti, i ako imamo drugi krug predsedničkih izbora dodatno još jedan milion evra, odnosno do maksimalnog iznosa od sedam miliona evra, u dinarskoj protivvrednosti, za drugi krug predsedničkih izbora. 
	Govorio sam malopre, ali svakako to tangira i ove, da kažem, članove kroz ovo poglavlje – izmene i dopune Zakona o finansiranju političkih aktivnosti, da oni politički subjekti, odnosno one izborne liste koje imaju obavezu da polažu izborno jemstvo, to moraju učiniti u roku od tri dana od dana proglašenja zbirne izborne liste i da ukoliko ne osvoje odgovarajući broj glasova, a to je za većinske izborne liste 1% važećih glasova, za manjinske liste 0,2% važećih glasova, moraju da vrate ta sredstva u roku od 30 dana od proglašenja konačnih, odnosno ukupnih rezultata izbora. 
	Kroz Poglavlje 5 – Vođenje evidencije i izveštavanje, intervenisali smo tako što smo sada propisali da Agencija za sprečavanje korupcije mora da dostavlja izveštaj, odnosno mora da kreira izveštaj i u digitalnom i u štampanom obliku, da bi taj izveštaj bio dostupan svima. Takođe, onde gde smo želeli da pojačamo kontrolu političkih subjekata jeste što smo ih sada obavezali da moraju da podnesu svoj finansijski izveštaj svakog 30. aprila u tekućoj godini za prethodnu godinu i da taj izveštaj koji podnose politički subjekti mora da ima i mišljenje ovlašćenog revizora sa licencom, vezano za finansijski izveštaj i rad tog političkog subjekta. 
	Takođe, onde što smo ovlastili Agenciju, pojačali, tačnije, njeno ovlašćenje, jeste da sada može da prati knjigovodstvenu evidenciju, pored ovih finansijskih izveštaja iz banaka, na koje je, inače, imala pravo i pre da ih uzima, znači, sada pojačano vezano i za knjigovodstvenu evidenciju, da bi se na potpun način utvrdila sva finansijska sredstva koja je jedan politički subjekt koristio, od koga je dobio ta sredstva, da li su ta sredstva iz javnih ili privatnih izvora i na koji način je namenio, odnosno utrošio ta dobijena sredstva. 

	Takođe, kroz ovo poglavlje govorimo i o tome da smo smanjili, odnosno da smo skratili rokove za podnošenje preliminarnog izveštaja i da taj sad period obuhvata preliminarni izveštaj i finansiranje izborne kampanje je od momenta raspisivanje izbora do sedam dana pre održavanja izbora i da je politički subjekt, odnosno proglašena izborna lista u obavezi da taj izveštaj dostavi Agenciji u roku od pet dana pre dana od održavanja izbora.
	Takođe, ono što smo propisali kroz ovo poglavlje jeste da svako davanja fizičkog ili pravnog lica kroz donaciju političkoj stranci, političkom subjektu, koaliciji, grupi građana koja prelazi 50% od onih limita koje smo utvrdili, a to je za fizička lica pet, a za pravna lica deset, sada Agencija o tim davanjima obaveštava poresku upravu, da bi poreska uprava napravila svoj plan kontrole i da bi mogla da iskontroliše ta fizička i pravna lica, u smislu da li je sva urađeno po zakonu i da li nije došlo eventualno do neke zloupotrebe zakona, u smislu finansiranja političkih subjekata, odnosno aktera na izborima.
	Kroz poglavlje šest delovali smo vezano za postupak odlučivanja u slučaju povrede zakona. Tu smo delovali na taj način što smo sada skratili rokove, i to je bila jedna, da kažemo, od isto osnovnih preporuka ODHIR-a, da Agencija za sprečavanje korupcije ima kraće rokove kada je u pitanju reagovanje, a vezano je za izborni proces, za izborni postupak, jer su smatrali da ukoliko Agencija reaguje nakon okončanja izbora, odnosno nakon dana za glasanje da se tu gubi na poštovanju zakonskih odredbi. Tako da smo sada i tu decidirano propisali kraće rokove. Za, recimo, redovan postupak u koliko neko podnese prijavu protiv političkog subjekta, sada smo to definisali da to može biti fizičko ili pravno lice i da to može biti ovlašćeni predstavnik proglašene izborne liste. A, recimo nije izborni postupak u toku, nisu izbori, nego imamo redovne političke aktivnosti, onda Agencija ima 15 dana da obavesti subjekat protiv koga je podneta prijava. Taj politički subjekt, sa druge strane, ima rok od osam dana da se izjasni na navode iz prijave, da li su ti navodi tačni, da predloži svoje dokaze kojima opovrgava, kojima osporava te navode u prijavi. 
	Sa druge strane, kada Agenciji stigne taj odgovor Agencija ima rok od 15 dana da donese odluku. Agencija može doneti odluku, rešenje kojim može da izrekne meru upozorenje ili da pokrene prekršajni postupak ili eventualno krivični postupak. 
	Ono što je bitno, a vezano je za izbornu kampanju, da smo išli na to da skratimo te rokove, jeste da kada Agenciji stigne prijava ili Agencija po službenoj dužnosti pokrene postupak protiv odgovarajućeg političkog subjekata za kog smatra da je počinio povredu odredaba ovog zakona ili za koga dobije prijavu od ovlašćenog predlagača da je povredio ovaj zakon, Agencija ga obaveštava u roku od 24 časa od momenta kada je zaprimila prijavu. Taj politički subjekat ima rok od tri dana da odgovori na navode iz te prijave, iznese svoje dokaze, a Agencija ima rok onda, kada joj stigne taj odgovor, rok od tri dana da donese svoje rešenje i svoju odluku. Nakon toga, ukoliko podnosilac prijave nije zadovoljan rešenjem koje je donela Agencija može da pokrene postupak pred Upravnim sudom. I sada Agencija ima rok od 24 sata da sve spise predmeta dostavi Upravnom sudu, a Upravni sud opet, takođe, jedan kratak rok od 72 sata da donese odluku na to rešenje kojim, da kažem, stranka koja je pokrenula prijavu, ako je donela Agencija za sprečavanje korupcije, nije zadovoljna. Na taj način mi smo apsolutno ispoštovali da u toku izbornog procesa, kada je odlučivanje Agencije, treba da budu kraći rokovi. 

	Ono što Agencija može doneti od svojih odluka jeste mera upozorenje kojom nalaže političkom subjektu da otkloni nedostatke koje je uočila. Ukoliko te povrede i ti nedostaci nisu toliko bitni da čine povredu ovog zakona, ukoliko taj politički subjekt to ne otkloni u roku od godinu dana, ne otkloni te nedostatke, pardon, ne u roku od godinu dana, nego ukoliko ne otkloni u roku koji je odredila Agencija, Agencija će pokrenuti prekršajni postupak, a ukoliko istu povredu počini  u roku od godinu dana, Agencija će onda pokrenuti prekršajni postupak.
	Takođe, izmenama, kroz izmene odeljka koji se odnosi na kaznene odredbe delovali smo tako da ukoliko Agencija po službenoj dužnosti ili na osnovu prijave ovlašćenih lica koji mogu podneti prijavu protiv političkog subjekta utvrdi da je politički subjekt trošio sredstva suprotno odredbama ovog zakona ili pribavljao sredstva suprotno odredbama ovog zakona može pokrenuti krivični postupak protiv političkog subjekta i tada Agencija obaveštava nadležno ministarstvo koje je zaduženo za isplaćivanje javnih sredstava da obustavi isplatu tih sredstava dok sud ne donese pravnosnažnu sudsku odluku po tom krivičnom postupku. 
	Takođe, predviđena je i kazna za odgovorno lice u okviru pravnih lica koja mogu da budu pružaoci javnih  usluga i dobara ukoliko prekrše odredbu ovog zakona da to odgovorno lice može biti kažnjeno kaznom od 50 do 150 hiljada dinara. 
	Na ovaj način smo mi bukvalno inkorporirali sve ono što je bitno da bi se izborni proces u Republici Srbiji i preporuke ODIHR-a koje su se ticale, da kažem, omogućavanja jednakih uslova za sve ispunili. I kada su nam neki govorili pre nekih mesec i po dana da nismo spremni da usvojimo Zakon o finansiranju političkih aktivnosti mi smo i tada ovde jasno govorili da smo spremni da to uradimo, da imamo komunikaciju sa ODIHR-om, da gledamo da nađemo najbolje rešenje. To smo činili i sada. Ništa nismo krili. Imali smo, da kažem, javna slušanja u četiri grada. Negde su učestvovale kolege iz nevladinog sektora, civilnog društva, opozicionih političkih grupacija, negde se nisu ni pojavili, ali svakako pokazali smo spremnost. I, nakon novog revidiranog mišljenja ODIHR-a koje se ticalo osnaživanja žena kao jedne od glavnih, suštinskih preporuka da još više pojačamo ulogu žena u javnom, odnosno političkom životu Republike Srbije bili smo spremni i to da izmenimo i da to učinimo.
	Tako da, što se SNS tiče, baš upravo kao što je rekao predsednik Aleksandar Vučić, mi smo tu da ispunimo sve ono što je ODIHR rekao. Ispunićemo sve, promenićemo izborno zakonodavstvo, a na izborima će ljudi glasati za ono što su naša dela i za ono što su naši rezultati. 
	Na samom kraju želim da se osvrnem. A, kad već govorim o delima i rezultatima SNS pod vođstvom Aleksandra Vučića jedan opozicioni lider je u prošlom zasedanju rekao kako građani ili gledaju ili ne gledaju ovu Skupštini, razumeju ili ne razumeju. Mi ovde donosimo neke zakone, to neko prati, neko ne prati. Pusti TV prenos, gleda, ne gleda i, eto, to prolazi tako. I, možda negde delimično možemo i da se složimo da neki broj ljudi koji posmatra skupštinska zasedanja možda im nisu jasne sve odluke koje donosimo, svi ovi procenti, brojevi, koliko je to u parama, ali kada izađu napolje, kada izađu na ulicu pa kada vide Moravski koridor, pa kada vide Opštu bolnicu u Kruševcu, Kovid bolnicu, pa kada vide bolnicu u Beogradu, pa kada vide Klinički centar, pa kada znaju da će sad u Vojvodini graditi onaj auto-put koji se zove „Smajli“, kada to mogu da vide, kada vide da će se graditi krak auto-puta ka Jarinju, kada vide da će se graditi krak auto-puta ka Crnoj Gori, kada vide sve one škole, fabrike i bolnice koje smo izgradili, e to je ono što građani Republike Srbije prepoznaju.  I zato im nije potrebna ni Skupština, ni zakoni, nego kada pogledaju u svoj novčanik, kada vide koliko 

im je bolji standard, kada vide šta predsednik radi da im penzije i plate budu veće, da im život bude što lagodniji u jednom suludom vremenu, u vremenu svetskih kriza, to je politika za koju građani Republike Srbije glasaju i to je ono zašto oni veruju predsedniku Republike Aleksandru Vučiću.
	Hvala. 
	PREDSEDNIK: Hvala vam.
	Prelazimo sada na izvestioce nadležnih odbora.
	Reč ima Elvira Kovač.
	Izvolite. 
	ELVIRA KOVAČ: Zahvaljujem.
	Uvažena predsednice, predsedništvo, uvaženi članovi Vlade, dame i gospodo narodni poslanici, u ime Odbora za evropske integracije moram da naglasim da je značajno podvući to o čemu je uvažena predsednica govorila prošle nedelje u Briselu, da je Narodna skupština Republike Srbije u ovoj godini do sada donela 23 zakona koji se tiču našeg evropskog puta. Zapravo, 14 zakona koji se tiču usklađivanja domaćeg zakonodavstva sa zakonodavstvom EU, pet izmena i dopuna zakona iz ovog seta pravosudnih, sve u skladu sa preporukama Venecijanske komisije, i četiri izborna zakona, koje smo usvojili negde krajem maja. 
	Zapravo, ove reforme koje su izuzetno značajne iz ugla naših evropskih integracija nastavljamo time što na dnevnom redu ove tekuće sednice, između ostalog, imamo, peti je, taj izborni zakon koji se tiče preporuka ODIHR-a. Dakle, Predlog zakona o finansiranju političkih aktivnosti i Autentično tumačenje koje se tiče izbora članova Saveta REM-a. Ali, svakako se mi ocenjujemo i na osnovu toga kako ispunjavamo naše obaveze iz tzv. 23 i 24. Dakle, iz pregovaračkih poglavlja. 

	Stoga je značajno da naglasim upravo to o čemu je ministar unutrašnjih poslova govorio, dakle, pored svega ovoga, jer najviše se bavimo ovom temom a sve u nadi da ćemo konačno otvoriti klaster 3, mi od kada je formiran operativni tim se trudimo da ubrzamo i da se zaista držimo, s jedne strane, nacionalnog programa i plana za usklađivanje, a sa druge strane da ispunimo naše obaveze iz reformske agende, a svakako i da primenimo preporuke iz izveštaja Evropske komisije.
	Dakle, Predlog zakona o oružju i municiji, koji smo na dnevnom redu Odbora za evropske integracije imali u petak, 3. jula prošle godine, je dobio pozitivno mišljenje Evropske komisije. Bila je intenzivna saradnja sa njima. Naravno, on je predložen po hitnoj proceduri, ali ipak su ispoštovane sve zakonske i proceduralne obaveze, a značajno je, pošto se u njemu u potpunosti transponuje direktiva Evropskog parlamenta i Saveta.
	Čuli smo detaljno izlaganje uvaženog ministra da u aktuelnom zakonu iz 2015. godine, to takođe, ali u međuvremenu su izmenjene direktive, a zapravo je opšti cilj bezbednost naših građana, a ne smemo nikako da zaboravimo i tragedije koje su nam se desile. Dakle, čuli smo objašnjenje, ali iz ugla Odbora za evropske integracije, ispunjenje NPAA je na vreme i, naravno, ispunjenje naše obaveze iz reformske agende, a značajno je naglasiti da je iz klastera 1, dakle, najznačajnije je, pored 23 i poglavlje 24. 
	Drugi Predlog zakona o kome smo takođe raspravljali na sednici Odbora za evropske integracije, jutros, pošto je stigao po hitnoj proceduri i malo kasno, je Predlog zakona o integrisanom sprečavanju i kontroli zagađivanja životne sredine, koji je takođe resorna ministarka obrazlagala. Ovo smo takođe na vreme ispunili obavezu iz NPAA, čak je planirano malo kasnije. Moram da naglasim izuzetnu zahvalnost pomoćnici ministra koja je to izuzetno stručno nama iznela. Dakle, direktiva iz 2010. koja se prenosi, ovo je izuzetno obiman i veliki zakon.
	Moramo da naglasimo da je usklađenost delimična, ali da je negde oko 93% i delimično smo usklađeni samo zbog toga što po zakonu stoje određene obaveze donošenja podzakonskih akata. Dakle, ovaj predlog zakona se tiče poglavlja 27, klastera 4 i zahvaljujem se još jednom predstavniku ministarstva i samoj ministarki i pomoćnici koji su nam predložili.
	Sve ove reforme radimo, naravno, zbog naših građana, ali nije manje bitno da nam pomažu da napredujemo na putu ka EU, a nadamo se da će sve to biti valorizovano i u vidu otvaranja klastera. Zahvaljujem na pažnji.
	PREDSEDNIK: Hvala.
	Reč ima Uglješa Mrdić. Izvolite.
	UGLjEŠA MRDIĆ: Zahvaljujem, predsednice Narodne skupštine. 
	Održali smo 25. sednicu Odbora za pravosuđe, državnu upravu i lokalnu samoupravu. Na sednici smo razmatrali Predlog zakona o izmenama i dopunama Krivičnog zakonika, koji je podnela Vlada, 19. juna, u načelu. Na sednici je zakon obrazložio pomoćnik ministra pravde, gospodin Jovan Ćosić, u ime Ministarstva pravde. Odbor je predložio Narodnoj skupštini da prihvati Predlog zakona o izmenama i dopunama Krivičnog zakona, koji je podnela Vlada. 
	Na sednici je rečeno da se izmenama Krivičnog zakonika uređuje oblast koja se tiče višestrukog povrata, koja se sada precizira uvođenjem termina "specijalnog povrata". Obrazloženo je takođe da razlozi za donošenje zakona o izmenama i dopunama Krivičnog zakona proizilaze iz potrebe za daljim unapređenjem krivično-pravnog sistema Republike Srbije i usklađivanjem sa obavezama koje proističu iz međunarodnih konvencija koje je Republika Srbija ratifikovala.

	Jedan od razloga za donošenje ovog zakona je potreba usklađivanja Krivičnog zakonika sa odredbama konvencija Saveta Evrope o pranju, traženju, zapleni i oduzimanju prihoda stečenih kriminalom i o finansiranju terorizma. Izmene se predlažu na osnovu preporuka konferencije država ugovornica, tela nadležnog za unapređenje sprovođenja ove konvencije. 
	Pored navedenog, Krivični zakonik je potrebno i uskladiti sa odredbama Protokola protiv nezakonite proizvodnje i prometa vatrenim oružjem, njegovim delovima, sklopovima i municijom, kojim se dopunjava Konvencija UN protiv transnacionalnog organizovanog kriminala, koji je Republika Srbija kao pravni sledbenik Državne zajednice Srbija i Crna Gora ratifikovala još 2005. godine. 
	Na sednici je bilo rasprave zbog stavova pojedinih poslanika iz redova blokaderske opozicije, gde smo imali kritike zašto su povećane kazne i zašto se kažnjavaju ljudi zbog nedozvoljenog držanja i nošenja vatrenog oružja, municije i eksplozivnih materija, onda zbog čega će biti kažnjeni ljudi zbog nedozvoljene proizvodnje vatrenog oružja, municije i eksplozivnih materija i zbog čega će se oštrije kažnjavati građani zbog nedozvoljenog prometa i krijumčarenja vatrenog oružja, municije i eksplozivnih materija, kao i zbog neovlašćenog ispitivanja žigosanja i obeležavanja oružja, naprava ili municije.
	Svakom dobronamernom je sasvim jasno da su ove izmene Krivičnog zakonika dobre i da je, naravno, dobro da su pooštrene kazne ako neko ima nedozvoljeno u svom posedu vatreno oružje, municiju i eksplozivne materije. Naravno da je nedozvoljeno da neko proizvodi vatreno oružje, municiju i eksplozivne materije ili isto oružje da prometuje. 
	Međutim, pojedini poslanici iz redova blokaderske opozicije su krenuli na sednici Odbora da opet iznose neistine i razne laži o zvučnom topu i da brane svoga lidera koji je, kao što znate, na najgori mogući način uvredio novinarke, voditelje i gošće jedne televizije sa nacionalnom frekvencijom tako što ih je nazvao najgorim mogućim imenima, ali, dobro, neka građani Srbije znaju da smo i na sednici Odbora za pravosuđe imali prilike da čujemo i kritike zakona zato što štite svoga lidera i zato što su očigledno pogođeni time što će oni građani koji budu imali nelegalno u svom posedu oružje, municiju i eksplozivne razne materije, da će krivično odgovarati. 
	Inače, na sednici je takođe istaknuto da je sasvim dobro što će za nedozvoljeno držanje i nošenje vatrenog oružja, municije i eksplozivnih materija biti pooštrene kazne. Dakle, ko neovlašćeno drži vatreno oružje, njegove delove, municiju i eksplozivne materije, kazniće se zatvorom od jedne do osam godina i novčanom kaznom, što smatramo da je sasvim dobro i što smatramo da je to u interesu i krivične sigurnosti građana i poštovanja Ustava, ali i što se tiče bezbednosti svih građana. Jer, SNS, predvođena svojim predsednikom Milošem Vučevićem i, naravno, poštujući politiku predsednika Srbije Aleksandra Vučića, nama je na prvom mestu upravo ovo što smo istakli na sednici Odbora za pravosuđe, mi iz vladajuće koalicije, a to je interes građana i bezbednost građana na prvom mestu. 
	Poštovani građani, uvek će nam bezbednost i interes građana Srbije biti na prvom mestu. Zahvaljujem.
	PREDSEDNIK: Hvala vam.
	Reč ima Aleksandar Marković. Izvolite.

	ALEKSANDAR MARKOVIĆ: Zahvaljujem.
	Uvažena predsednice, uvaženi ministri, dame i gospodo narodni poslanici, među svim ostalim izuzetno važnim predlozima koji su danas na dnevnom redu, našao se i ništa manje važan Predlog zakona o potvrđivanju Opcionog protokola uz Konvenciju UN o pravima deteta.
	Odbor za ljudska i manjinska prava i ravnopravnost polova Narodne skupštine je na današnjoj sednici, na kojoj nije bio prisutan niko, niti jedan član iz redova opozicije, razmatrao Predlog zakona o potvrđivanju Opcionog protokola uz Konvenciju UN o pravima deteta. 
	Zašto naglašavam ovo, predsedavajuća? Zato da bi građani Srbije imali prilike da vide to licemerje na delu, jer, puna su im usta ljudskih prava i prava deteta i prava roditelja itd, a posebno se to odnosi na ovaj "ljudskopravaški" deo opozicije, a onda ne nađu za shodno da dođu na sednicu Odbora na kojoj se usvaja ovakav Predlog zakona. Ali, dobro, to govori o njima. 
	Upravo ovaj protokol, dame i gospodo, pruža dodatnu pravnu sigurnost deci u slučaju kršenja njihovih prava. 

	Upravo ovaj protokol, dame i gospodo, pruža dodatnu pravnu sigurnost deci u slučaju kršenja njihovih prava. On za cilj ima da deci pruži mogućnost da se lično ili preko zastupnika pritužbom obrate Komitetu za prava deteta UN. U slučaju da postoji povreda prava Komitet donosi preporuke kojima ukazuje državama na kršenja prava i mere koje treba preduzeti da bi se to otklonilo. 
	Ovaj mehanizam, iako ne podrazumeva obaveznost odluka, svakako doprinosi, da kažem, odgovornosti država, većem poštovanju Konvencije UN i, pre svega, većoj zaštiti dečijih prava. Srbija se zalaže za poštovanje međunarodnog prava i Povelje UN i to je između ostalog jedan od ključnih stubova, ako želite, i naše spoljne politike. Zato je važno da potvrdimo ovaj protokol, a posebno iz razloga što je u ovom slučaju reč o deci. I ovo nije jedini protokol u sistemu UN koji je Srbija prihvatila. Podsetio bih da smo dosada potvrdili niz opcionih protokola uz druge konvencije UN, kao što su eliminacija svih oblika diskriminacija žena, osoba sa invaliditetom itd., itd.
	Dame i gospodo, u prethodnom periodu u Srbiji se dosta radilo na unapređenju položaja dece, kao i roditelja. Podsetio bih na konstantno povećanje finansijske podrške za rođenje deteta, odnosno roditeljskog dečijeg dodatka, kao jednokratne pomoći za nabavku opreme za decu. Takođe, obezbeđena je pomoć samohranim roditeljima kroz Alimentacioni fond. Sprovode se afirmativne mere radi većeg pristupa obrazovanju za decu iz ranjivih društvenih grupa. Uvedene su subvencije za majke pri kupovini prve nekretnine i tako dalje, kao i čitav niz drugih mera o kojima smo neretko ovde govorili. 
	Mi i na ovoj sednici imamo, između ostalog, veoma važan zakon koji ima za cilj i rešavanje problema sa kojima se susreću roditelji, deca sa telesnim ili intelektualnim poteškoćama, a koji zbog svih ovih razloga nisu u mogućnosti da se radno angažuju i da ostvare pravo na penziju. Tu, naravno, mislim na Predlog zakona o roditeljima-negovateljima i negovateljima.
	Dame i gospodo, sve ovo govori da je Srbija danas država koja daleko više brine i o deci, i o porodici, i o ljudskim pravima, i o socijalno ugroženim grupama, takoreći o svim ranjivim kategorijama. 
	Iskoristio bih priliku i da napomenem najavljeni paket pomoći svim kategorijama penzionera, korisnicima socijalne pomoći, korisnicima dečijeg dodatka, borcima, kao posebno osetljivoj kategoriji, a koju je pre nekoliko dana najavio i predsednik države Aleksandar Vučić. 
	Dakle, sve ovo govori da za razliku od bivšeg režima koji se, da kažem, samo deklarativno zalagao i samo deklarativno bavio ovim temama, mi svakodnevno, konstantno na dnevnom nivou delujemo i na dnevnom nivou radimo na tome da Srbija postane zaista uspešna uređena i moderna država na zadovoljstvo svih građana. I zato predlažem da Narodna skupština u danu za glasanje prihvati ovaj predlog zakona. Zahvaljujem.
	PREDSEDNIK: Hvala vam.
	Reč ima narodni poslanik Veroljub Arsić. 
	Izvolite.
	VEROLjUB ARSIĆ: Poštovane dame i gospodo narodni poslanici, na današnjoj sednici Odbor za finansije, republički budžet i kontrolu trošenja javnih sredstava razmatrao je Predlog zakona o finansiranju političkih aktivnosti, koji je podneo moj uvaženi kolega Petrašinović.
	Predlogom zakona određeni su limiti, koliko mogu pravna lica, fizička lica da učestvuju u donacijama i prilozima za finansiranje političkih aktivnosti, izbornih kampanja, određeni su limiti koliko mogu da budu zaduženja političkih 

stranaka i drugih učesnika u izbornim procesima kod banaka, kao i rokovi koji su određeni sada zakonom, a i želje da se izbegne prezaduženost političkih stranaka, što smo imali prilike u prethodnom periodu da vidimo da su čak i oni koji su otkupljivali dug određenih političkih stranaka postojali formalni vlasnici tih istih političkih stranaka. Tu pre svega mislim na DS. 
	Međutim, ono što mene brine kao narodnog poslanika i što ne znam da li je moguće napisati zakon koji to može da spreči jeste finansiranje političkih aktivnosti i određenih nevladinih organizacija. U našem zakonu o finansiranju političkih aktivnosti zabranjeno je finansiranje iz inostranstva. Moj uvaženi kolega Milenko Jovanov je čak i čitao koje određene nevladine organizacije dobijaju sredstva iz stranih ambasada i fondacija i ta ista sredstva preusmeravaju u političke aktivnosti da bi, gle čuda, isti ti koji su finansirani iz stranih ambasada nama čitali koliko sredstava dobija SNS iz budžeta. Razlika je velika, gospodo. To što dobija SNS je predviđeno zakonom i nije zabranjeno. Ovo jeste. 
	Svedoci smo i svi da u proteklih 18 meseci jedan dobar deo finansiranja blokaderskog ludila po Srbiji potiče iz stranih izvora, pa sam sasvim siguran da će u predstojećoj izbornoj kampanji da se nastavi sa tom praksom, da će pojedini učesnici, tzv. studenti, tzv. rektora političar Đokić, da učestvuju u političkim procesima u Srbiji sa novcem iz inostranstva. Ako se čovek iole malo ozbiljno zamisli, to znači da stranci učestvuju u političkim procesima u Srbiji, što je nedozvoljeno. 
	Težište kontrole rada i sprovođenja Zakona o finansiranju političkih aktivnosti je na Agenciji za sprečavanje korupcije. Da li ona ima resursa da tako nešto uradi? Videćemo. Međutim, postoji još jedna stvar na kojoj ćemo da insistiramo kao Odbor za finansije, republički budžet i kontrolu trošenja javnih sredstava, a to je da po našem zakonu naša Državna revizorska institucija ima pravo da vrši reviziju poslovanja nevladinih organizacija koje se finansiraju iz inostranstva. Pa bar da znamo ko to sve finansira političke procese u Srbiji kroz CEPRIS, kroz ProGlas, kroz CRTA, kroz KRIK, jer jedno je davanje određenog stava na primenu nekog zakona, a sasvim drugo je otvoreno stavljanje, kao političara, na stranu neke izborne liste. 
	I pored toga, i pored svog novca koji je dosada potrošen u Srbiji na finansiranje političkog projekta blokadersko ludilo, ja sam siguran da će na predstojećim izborima, koji će se desiti za nekoliko meseci, opet da pobedi Srbija, jer nikakav novac koji vama stiže iz inostranstva ne može da pomogne da pobedite one koji vole Srbiju. 
	PREDSEDNIK: Hvala vam. 
	Reč sada ima ispred Odbora za obrazovanje, nauku, tehnološki razvoj i informatičko društvo, narodni poslanik prof. dr Marko Atlagić. 
	Izvolite. 
	MARKO ATLAGIĆ: Poštovana predsednice Narodne skupštine Republike Srbije, poštovani ministri sa saradnicima, dame i gospodo narodni poslanici, poštovani sportisti Srbije, Odbor za obrazovanje, nauku, tehnološki razvoj i informatičko društvo na sednici održanoj 30. juna ove godine razmatrao je Predlog zakona o pravnom položaju međunarodnih sportskih saveza sa sedištem u Republici Srbiji, u načelu. Odbor je odlučio da predloži Narodnoj skupštini da prihvati Predlog zakona o pravnom položaju međunarodnih sportskih saveza sa sedištem u Republici Srbiji. Odbor je posebno imao u vidu da je ovim predlogom zakona ustanovljen sistem kojim se omogućava međunarodni sportskim savezima da bez prekida pravnog

kontinuiteta presele svoja sedišta u Republiku Srbiju. Isto tako, ovim predlogom zakona afirmiše se i novo osnivanje međunarodnih sportskih saveza na teritoriji Republike Srbije, naravno, ukoliko je to od posebnog značaja za Republiku Srbiju, a imajući u vidu da su upravo ti nedostaci i njihovo rešavanje naišli na potpuni konsenzus. 

16/1	AL/MJ		12.40 – 12.50

	Prilikom rada na Predlogu strategije razvoja sporta u Republici Srbiji za period 2026-2035. godine konstatovano je da je po prioritetu potrebno otvoriti tu mogućnost i stvoriti zakonski okvir, jer postoji, naglašavam zainteresovanost nekoliko važnih, postojećih međunarodnih sportskih saveza koji bi želeli da presele sedište u Republiku Srbiju, te nekoliko saveza koji imaju intenciju da posluju na teritoriji Republike Srbije. 
	Inače, Predlog zakona ima višestruki značaj, ne samo za sistem sporta Republike Srbije, nego i za razvoj međunarodnog značaja Republike Srbije, kao i unapređenje privredne i turističke aktivnosti u Republici Srbiji.
	Dame i gospodo, pored ovog predloga zakona, Odbor je na istoj sednici predložio Narodnoj skupštini da prihvati i Predlog zakona o izmenama Zakona o sprečavanju dopinga u sportu zato što ovim predlogom zakona obezbeđujemo usklađenost sa Svetskim antidoping kodeksom na taj način Republike Srbije ispunjava preuzete međunarodne obaveze i sprečava nastupanje posledica po naše sportiste i sistem srpskog sporta. 
	Pozivam vas, uvaženi narodni poslanici, bez obzira na stranačko opredeljenje da podržite i u danu za glasanje izglasate ova dva zakona, jer će oni zasigurno uveliko doprineti ubrzanoj modernizaciji srpskog sporta kao segmenta ubrzane modernizacije Republike Srbije, koju sprovodite vi, poštovani građani, zajedno sa Vladom Republike Srbije, a motor ubrzane modernizacije Srbije je naš predsednik Aleksadar Vučić.
	Pozivam i vas, gospodo blokaderi iz opozicionih klupa, da podržite državnu politiku Srbije, a to je politika mira, politika bezbednosti, politika ubrzane modernizacije i robotizacije Republike Srbije, politika evropskih vrednosti, politika saradnje sa istokom i zapadom i tradicionalnim prijateljima, politika vojne neutralnosti. To nije put ni istoka ni zapada, to je naš slobodarski, srpski put u budućnost koji je trasirao naš predsednik Vučić, jer predsednik Vučić dobro zna da se kući ne stiže tuđim putem, nego  uvek i samo svojim putem. 
	Danas je, zapamtite, Aleksandar Vučić jedini slobodni vladar u Evropi, a Srbija jedina slobodna zemlja u Evropi. Živeo jedini slobodni vladar u Evropi Aleksandar Vučić. Živela slobodna i ujedinjena Srbija, jedina slobodna država u Evropi. Hvala.
	PREDSEDNIK: Hvala vam.
	Reč ima Milica Nikolić.
	Izvolite.
	MILICA NIKOLIĆ: Odbor za ustavna pitanja i zakonodavstvo razmatrao je predložene akte koji se nalaze na dnevnom redu današnje sednice i ocenio da su svi u skladu sa Ustavom i pravnim sistemom naše zemlje.
	Izuzetno važni predlozi našli su se juče pred Odborom, a danas, evo, i pred svima nama – od izmena Krivičnog zakonika; zatim zakona o oružju i municiji, kojim se pooštrava režim nabavke i držanja oružja, a koji je, naravno, usklađen sa našim krivično-pravnim sistemom i čijim usvajanjima, ne samo da se postiže usklađenost da domaćim propisima, nego se postiže i usklađenost naših sa propisima Evropske unije i ispunjenje preuzetih obaveza iz pristupnog procesa; kao i Predlog zakona o izmenama i dopunama Zakona o finansiranju političkih aktivnosti, koji je takođe jedna od obaveza iz procesa pristupanja naše zemlje Evropskoj uniji, odnosno iz preporuka ODIHR-a.

	Osim što je to obaveza za nas kao državu ovo je još jedan, pa može se reći, jasan pokazatelj koji govori da smo mi uradili sve što se tiče, odnosno kada su u pitanju izborni uslovi, jer na izborima se, i sada je svima to jasno, pobeđuje ukoliko imate glasove naroda, a ukoliko nemate glasove naroda, a nemate ni mrvu obraza i dostojanstva da poraze na izborima, kažem, ukoliko nemate glasove naroda, prihvatite i da čestitate pobedu, onda opravdanje za to nalazite u izbornim uslovima. 
	A da bi imali glasove naroda potrebno je da imate politiku, plan i program i potrebno je da svakodnevno brinete o svim građanima Srbije i to isključio i jedino radi predsednik Aleksandar Vučić, pa je i pored najavljenog uvećanja jednokratnog uvećanja penzija na jesen, pored smanjenja cene lekova, predsednik Vučić jasno i nedvosmisleno je podržao inicijativu za zakon roditelj-negovatelj, koji je podnela Vlada, a koji se našao takođe juče pred Odborom, a danas ovde pred svima nama. 
	A kada brinete o građanima, onda ne idete u Brisel da tražite da vas neko tamo dovede na vlast ovde, onda ne idete u Brisel da tražite da se zabrani ime vašeg političkog protivnika koga ne možete da pobedite, onda idete u Brisel da predstavite rezultate naše zemlje iz reformskog procesa i da ih podsetite na ono što je svima jasno – da takve rezultate nemaju ni mnoge članice Evropske unije. Baš onako kako to rade ljudi iz Srpske napredne stranke, a zatim ponosni na svoju zemlju poručite i tamo i ovde, ali i na svakom drugom mestu da Srbija pobeđuje. Hvala.
	PREDSEDNIK: Hvala.
	Poslednji prijavljeni kao izvestilac nadležnih odbora, Hadži Milorad Stošić.
	Izvolite.
	HADžI MILORAD STOŠIĆ: Poštovana predsednice Narodne skupštine, uvaženi članovi Vlade sa saradnicima, dame i gospodo narodni poslanici, poštovani građani Srbije, Odbor za rad, socijalna pitanja, društvenu uključenost i smanjenje siromaštva na sednici održanoj danas, 6. jula 2026. godine, razmotrio je Predlog zakona o roditeljima-negovateljima i negovateljima, koji je podnela Vlada u načelu. Odbor predlaže da se u danu za glasanje podrži ovaj zakon od svih narodnih poslanika i narodnih poslanici opozicije i pozicije.
	Kao predsednik Odbora hoću da kažem da ovaj predlog zakona nosi posebnu težinu. Predlog zakona o roditeljima-negovateljima i negovateljima, kojim se po prvi put u pravnom sistemu Republike Srbije uređuje ova oblast, zasnovan je na pravu i dužnosti roditelja da podižu svoju decu, kao i pravu deteta da uživa ljudska prava primenom svom uzrastu i duševnoj zrelosti i pravu deteta na posebnu zaštitu, koja se pruža deci koja su ometena u psihičkom i fizičkom razvoju, kao i na pravu građana da su pred Ustavom i zakonom svi jednaki i da je zabranjena svaka diskriminacija neposredna ili posredna po bilo kom osnovu, a naročito po osnovu psiho-fizičkoj i fizičkog invaliditeta, kao i na pravu na uslove života koji ovim licima omogućavaju zadovoljavanje osnov životnih potreba u okolnostima zavisnosti i potpune zavisnosti od pomoći i nege drugog lica. 
	Za svako maloletno ili punoletno dete svakog roditelja, porodicu, naše društvo, ovaj predlog zakona je od velike važnosti. Roditelj koji neguje svoje maloletno dete, odnosno punoletno dete koje zbog telesnog ili senzorskog oštećenja, intelektualnih poteškoća ili promena u zdravstvenom stanju nije u mogućnosti da se samo stara o sebi i svojim svakodnevnim životnim potrebama, već mu je neophodna stalna pomoć i nega drugog lica. Roditelj veoma često ne zasnuje ni radni odnos, niti je 

radno angažovan po bilo kom osnovu. Time ne ostvaruje pravo na penziju i na taj način se nađe u vrlo nepovoljnom položaju, u materijalnom i statusnom smislu. Zato je cilj donošenja ovog zakona unapređenje položaja roditelja-negovatelja i negovatelja koji se stara o detetu kojem je usred nekog oštećenja, poteškoća ili promena potrebna neophodna pomoć i nega od strane drugog lica radi zadovoljavanja svojih potreba. 
	
17/1	MV/MP		12.50 – 13.00

	Sa druge strane, predložene zakonske odredbe predstavljaju deo ukupne socijalne, društvene brige o deci, kao i osobama sa poteškoćama i promenama kojima je neophodna pomoć i nega drugog lica, a koje zbog svog stanja ostvaruju pravo na nadoknadu, dok s druge strane imaju za cilj da doprinesu poboljšanju njihovog položaja, pružajući podršku njima i porodicama koje neposredno brinu o njima. 
	Predložene zakonske odredbe utvrđuju i materijalna davanja za roditelje-negovatelje i negovatelje u vidu mesečne novčane naknade, kao i plaćene doprinose za obavezno socijalno i zdravstveno osiguranje, koje najčešće dosada nisu imali. 
	Republika Srbija je ovim predloženim zakonskim rešenjima težila da dodatno poboljša materijalni položaj, odnosno reši status roditelja koji pružaju neophodnu pomoć i negu licima kojima je to preko potrebno, da dodatno unaprede prava i dužnosti roditelja da brinu, neguju, podižu i vaspitavaju svoju maloletnu ili punoletnu decu koja nisu u mogućnosti da se samostalno staraju o sebi. 
	Mi ćemo i dalje raditi  i suštinski se baviti realnim životom naših građana, njihovim potrebama u ovoj oblasti, kao i u svim drugim oblastima koje čine njihovu svakodnevnicu. 
	Pozivam narodne poslanike da u danu za glasanje podrže donošenje ovog zakona i da pokažemo da je danas naša podrška roditeljima-negovateljima i negovateljima na mestu koje im pripada, u vrhu prioriteta ove Vlade, Narodne skupštine i predsednika Republike.
	Poštovani narodni poslanici, uvaženi građani Srbije, zahvaljujem se na pažnji i želim vam svako dobro. Hvala vam.
	PREDSEDNIK: Hvala vam.
	Prelazimo sada na predsednike, odnosno predstavnike poslaničkih grupa. 
	Reč ima Irena Živković.
	Izvolite.
	IRENA ŽIVKOVIĆ: Hvala.
	Nakon 13 godina bukvalno vapaja roditelja dece sa smetnjama, da li uz odlaganje, pritisku ili uz konačan sluh i dobru volju, političku volju, mi imamo na ovoj sednici konačno i Zakon roditelj-negovatelj. Trinaest godina borbe, 13 godina toga da ih niko nije video i čuo. 
	Ja bih pre svega kao jedna od njih, kao roditelj deteta sa smetnjama, a nakon toga i kao aktivista koji je u ovoj priči prirodno svih 13 godina, a onda od 2017. godine aktivna u kampanjama i tribinama, protestima, javnim istupanjima ovde u Narodnoj skupštini i po lokalima, prvo da se zahvalim udruženjima građana i roditeljima, naročito roditeljima pojedinačno koji su, malobrojni, ostavljali svoju decu koja zahtevaju 24 sata pažnju kod kuće da bi gostovali u medijima, da bi svoju najveću bol i svoju najveću muku iznosili javnosti i da bi sebe stavljali u nekim trenucima i na javni linč kada su bili kritikovani zbog toga, optuživani da žele hleba preko pogače i ostalo. Trebala im je velika hrabrost za to i velika žrtva, jer su upravo zanemarivali svoju decu da bi se borili za svu decu čiji roditelji zaslužuju ovo pravo. Ovo je njihova pobeda.
	Želim da im se prvo zahvalim, a onda da se obratim i onima koji su nezadovoljni ovim nacrtom zakona i da ih zamolim da se sete kako smo pre deset godina informisali javnost po tribinama, po protestima i po gradovima širom Srbije i kako skoro niko od političkih aktera nije bio ni čuo za ovaj zakon, a sada svi politički akteri u Srbiji govore o ovom zakonu, promovišu ga i podržavaju ga. To je jedan ogroman korak, što se mene tiče revolucija u socijalnoj politici. Tako nešto treba uvek pohvaliti. Ali, oni treba da znaju, a i vi kolege poslanici, ministri takođe, da ovo 

može biti samo, što i jeste, jedan ogroman korak, prvi korak stvarne brige o ljudima, prva pružena ruka države ovim roditeljima, ali samo prvi korak, a ne poslednji. Dakle, ne kraj borbe, nego samo početak. 
	Nacrt ćemo, tj. predlog ovog zakona ćemo svakako podržati u danu za glasanje. Nakon tolikih godina borbe mislim da bi bilo glupo da bilo ko glasa protiv. Nadam se da će biti jednoglasno izglasano. Međutim, mora se skrenuti pažnja na neki dalji rad. Ja sam preko amandmana podnela par predloga. Ukoliko to ne bude usvojeno i bude usvojen zakon, nacrt zakona ovako kako jeste u predlogu, molim da se uzme u obzir to, a mi ćemo i kao Radnička partija dati predlog izmene drugog zakona gde se ovi roditelji svrstavaju u teže zapošljivu kategoriju i gde svi roditelji dece sa smetnjama moraju biti prepoznati kao negovatelji, ne samo nezaposleni roditelji. 
	Takođe, ukoliko ovakav predlog zakona kakav je u nacrtu bude usvojen, imamo i predlog onda novog zakona koji će prepoznati zaposlene roditelje dece sa smetnjama, kao i penzionere. Jer, negde u Srbiji imamo neku ženu koja ima nekih 70 godina, čiji sin ima nekih 45 godina, koji je na psihičkom nivou deteta od četiri-pet godina, ne može o sebi da se stara, on je u tom trenutku i veći i teži od nje, a ona spada u preko 70% brakova koji su se raspali gde je majka ostala sama sa detetom. Već je obolela, već je ostarela i stekla uslove za penziju. Njena penzija je možda 30.000 ili 35.000, koliko su već te minimalne penzije, i ona svakako zaslužuje da bude prepoznata kao negovatelj i da dobije naknadu države. 
	Predložićemo, ukoliko to ne može da bude u ovoj visini, da bude 35 do 40% prosečne plate kao naknada prepoznato, bez uplaćivanja doprinosa jer već su ostvarili starosne uslove za penziju, kao i što se tiče zaposlenih roditelja. Ne možemo kažnjavati ljude koji su i pored toga što njihovo dete zahteva 24 sata pažnju, pored toga što su neka od te dece biljke, pored toga što neke majke, i lično ih poznajem, po četiri-pet epi-napada u toku noći prežive sa svojim detetom, a ujutru trče na posao i uspele su da smognu i hrabrost i snagu da tako nešto urade, one moraju takođe biti prepoznate kao negovatelji i moraju dobiti neku naknadu od države. Naš predlog će biti tih 40% prosečne republičke plate. 
	Svakako, treba razumeti da cilj svega ovoga, a nadam se da na ovaj način, ovim zakonom ulazimo u jednu novu eru socijalne politike, gde će se malo više raditi na svim ugroženim kategorijama, ne treba da bude da se, da tako kažem, sirotinji da neki obrok više i da budu malo iznad poslednjeg ruba siromaštva. Cilj treba da bude da se ovi ljudi, kao i njihova deca, uključe u društvo. To se predlaže ovim zakonom, da se uključe u društvo, kako ovi koji su najugroženija grupacija koji su obuhvaćeni ovim predlogom, tako i oni koji nisu najugroženija grupacija, ali moraju da budu uključeni u društvo. 
	Time što roditelj ode da radi on je uključen u društvo, on se socijalizuje, stvara vezu u društvu, stvara prijateljstva. Njegovi prijatelji imaju decu, oni postaju prijatelji njegovog deteta. Njegovo dete na taj način izlazi iz četiri zida. Vrlo je bitno, naročito kad pričamo o deci koja imaju preko 18 godina, koja tvrdim da su nevidljiva za sistem još uvek, smatram, i to mnoga udruženja govore, da prosto usluga mora da prati korisnika. U toku osnovne i srednje škole to dete ima ličnog pratioca, ali nakon 18 godine i završene škole on nema dovoljnu podršku države. 

	Ministarka, čula sam, najavljuje i izmene pravilnika do kraja godine. To je, takođe, izuzetno velika stvar. Nadam se da tu bude rešeno pitanje toga da deca, odnosno preko 18 godina osobe sa većim invaliditetom i smetnjama u razvoju, intelektualnim invaliditetom, dobiju pravo na personalnog asistenta, da ne bude personalna asistencija vezana isključivo za radno sposobne ljude, jer i oni koji nisu radno sposobni imaju pravo i da se druže i da izađu iz kuće, da odu u bioskop, da odu u kafić i njihov roditelj ne sme biti osuđen da od jutra do mraka to sam radi, bez ikakve pomoći. 
          
18/1	MZ/CG		13.00–13.10

	Dakle, da li će dobiti naknadu novčanu da mogu da plate neku pomoć ili će dobiti asistenciju države, da država plaća pomoć njima i njihovoj celoj porodici? To je, eto, na donosiocima odluka. Na meni je da insistiram da do toga dođe. Dakle, ko će roditeljima, a verujem da 90% roditelja dece sa smetnjama gleda ovu sednicu, da poručim da je donošenje ovog zakona, što verujem da će biti u danu za glasanje, jeste samo početak, da se zahvalim svima, i onima koji su kasno prihvatili i onima koji su s početka počeli i onim majkama iz Novog Sada još 2012. godine koje su skupljale i onim udruženjima koja su 2017. godine radila kampanju u preko 30 gradova Srbije, svima koji su se trudili da informišu i da vrše pritisak na donosioce odluka da do ovako nečega dođe. Ali, eto, da se uzme u obzir i da ovi neki drugi predlozi i da po ovim temama nekako normalizujemo razgovore, dogovore i pregovore i da to ne bude svrstavano u bilo kakve izdaje, jer oko ovakvih stvari bez razgovora ne bi moglo uopšte da se dođe.
	Druga stvar vezana za ovu sednicu, koja mene izuzetno zanima, jeste zakon koji se donosi o kršenju, odnosno o boljem uređenju zagađenja. Govorila je ministarka malopre. Smatram da to na papiru onako uopšte ne izgleda loše, da se usklađuje sa EU. Nama je problem primena u Srbiji. Imamo mi dobre zakone. Primena je problem.
	Ja dolazim iz Bora i mi smo tamo dobili rešenje sumpor-dioksida, ali imamo i dalje abnormalne količine arsena i kadmijuma, olova u vazduhu. Arsen i kadmijum jesu direktni uzročnici kancera, a olovo direktno utiče na psihomotorni razvoj dece. O tome sam više puta pričala. I stvar je u tome da se ti zakoni ne primenjuju. Ja se nadam da će taj novi zakon koji se bude doneo se primenjivati. 
	Međutim, po ličnom iskustvu, gde sam više prijava pustila na više strana i krivičnih i obraćala se Ministarstvu za zaštitu životne sredine i Ministarstvu zdravlja, tražeći da se konačno uredi studija o zdravstvenom stanju dece u Boru, jer nijedna studija o zdravlju nije urađena u Srbiji, iako je po svim zakonima i po Ustavu država bila dužna da to uradi. Dakle, studija o zdravstvenom stanju dece u Boru mora da se uradi, da bi mogla da se napravi strategija, da se unapredi zdravstvo i da bi mogle da se primene neke mere, po ovim zakonima koji se usvajaju i koji se usklađuju sa EU.
	Sve dok „Ziđin“ može da plati 50.000 dinara za ugrožavanje 41.000 ljudi tako teškim oboljenjima – šta je to 50.000 dinara za jednog takvog giganta, bukvalno ništa – i onda posle da nastavi da radi kao što je navikao da radi, dakle bez toga da bilo ko želi visoke standarde u Boru, visoki budžet u Boru i niko od nas, naročito ja, kao rudarsko dete, ne želim da dođe do zatvaranja fabrike. Ali kako se usklađujemo sa EU na papiru, tako moramo da to i primenjujemo, bukvalno nas niko ovakve neće, ukoliko pričamo o spoljnim faktorima. A ukoliko pričamo o unutrašnjim, tamo rastu neka deca koja su takođe sva naša deca i koja takođe zaslužuju brigu države i zaslužuju zdravo detinjstvo. 
	Eto, ukoliko i te stvari mogu da se uzmu u obzir i da pristupimo malo odgovornosti, a ne samo nekom populizmu i ovde u ovoj skupštini međusobnim vređanjima, bacanju lopte s jedne na drugu stranu, da bismo dobili možda više klikova na društvenim mrežama. Hvala. 
	PREDSEDNIK: Hvala vam.
	Reč ima Danijela Nestorović.
	Izvolite.
	DANIJELA NESTOROVIĆ: Poštovani građani Srbije, poštovane kolege i koleginice, evo imamo 18 tačaka dnevnog reda danas, sve su ovo ozbiljne teme i ovo su ozbiljni zakoni, obimni zakoni, za koje smo imali jako malo vremena da napravimo neku, je l', bolju strategiju. 

	Naime, i vama je jasno da ovi zakoni nisu morali da po hitnom postupku. To što ste vi kasnili sa usvajanjem određenih zakona nije problem građana, ali svakako nisu zaslužili da se nađu po hitnom postupku zakoni koji veze sa vezanom nemaju jedni sa drugim. 
	Ono što je suštinski bitno, ovo bi trebalo da bude tema, svaki od ovih zakona zaslužuje da bude tema neke zasebne sednice. I ovaj zakon o kome smo malopre pričali, o roditelju negovatelju i izborne reforme, a ono što je posebno ovde zanimljivo je, ja naravno neću pričati o svakom od ovih zakona, s obzirom da su jako obimni i s obzirom da su kolege predavale i amandmane u nameri da se poboljšaju određena zakonska rešenja, naravno ne znam da li će to uopšte dopreti do bilo koga u smislu ispravke ili ispravke greške koje su nastale prilikom donošenja ovakvih predloga zakona. 
	Ono što je ključno je ovde zapravo jedna situacija koja se ponavlja od 2016. ili 2017. godine, ako se sećaju neke starije kolege, kada se po prvi put iskoristilo autentično tumačenje kod Zakona o informisanju tadašnjeg, 2015. zapravo godine. I ovde se primećuje da se zapravo taj institut vrlo rado koristi u zadnjih, pa recimo, hajde da kažemo, dve ili tri poslednje sednice. Jer kada vam se stvarnost ne uklapa u planove, vi je proglasite potpuno onako nepostojećom, je l'. Ako si deo sistema ovde ili ako si u sistemu i ako si potreban, institucije će uraditi sve da retroaktivno prekroje događaj i operu te od odgovornosti, a to se dešava ovde u većini slučajeva. Tako imamo situaciju sa REM-om, tako imamo situaciju i sa najavljenom ostavkom predsednika ove države, a imamo situaciju i sa osumnjičenim direktorom Beogradske policije.
	Zašto ovo povezujem i zašto su ovo tri stuba koja, po meni, čini mi se, gde može da se napravi paralela? Kada god ste imali neki politički problem, neuspeh ili određena krivična dela viđenijih ljudi i kada ne znate kako to da sakrijete ili da rešite, vi onda autentično tumačite, dok stvarnost ne nestane, a vaša krivica bude obrisana.
	Evo šta se dešava, recimo, u slučaju REM-a. Vi ćete ovde napraviti jednu pravnu gimnastiku koja je potpuno neutemeljena u odredbama i Ustava, a i Poslovnika Narodne skupštine. Ovim autentičnim tumačenjem koje se danas prezentuje narodnim poslanicima i građanima zapravo pravite jedan pravni nonsens, gde praktično dajete mogućnost sebi, jer ste već to unapred najavili, da ćemo u toku ove nedelje dobiti novi sastav REM-a. 
	I to je ono što je zapravo ovde onako vrlo bezobrazno, ajde da iskoristim blagu reč, ovako ubrzano usvajanje određenih zakona koje bi bilo praktično ispunjavanje i preporuka ODIHR-a, ali i ispunjavanje pretpostavki za članstvo u EU, odnosno određenih uslova, vi ste ubrzali od januara do juna, usvojili smo gomilu zakona, za koje pretpostavljam da ni vaši narodni poslanici čak ne znaju čemu služi pola od ovih zakona, osim što smo, evo, imali priliku da čujemo i kolegu Petrašinovića koji je praktično iščitao ono što piše u samom predlogu teksta zakona, iako i on sam zna da nije autor tih predloga zakona. Znate, to budi određenu ljutnju kod ljudi koji se bave pravom. Ne možete građanima prodavati priču o tome da ste autor teksta zakona, samo da biste izbegli proceduru javnog slušanja i kritike ljudi koji imaju drugačije mišljenje od vašeg. 
	Dakle, ti zakoni koji se tiču reformi izbornih zakona su zaslužili da se čuje i neka druga strana, da se čuje i suprotno mišljenje, da se izaberu možda i neke druge preporuke ODIHR-a, a ne po ličnom izboru birati preporuke ODIHR-a koje će se ispunjavati, kako bi se reklo – eto, mi sad jako ubrzano i zdušno radimo na ispunjavanju preporuka i na ispunjavanju svih pretpostavki za članstvo, odnosno na putu ka EU. 

	Druga situacija koja se tiče ovog autentičnog tumačenja, naravno, zaista može da se primeni u tom slučaju je autentično tumačenje ostavke predsednika ove države Aleksandra Vučića, koji je sam najavio svoju stavku, ne iz moralnih razloga, a imalo je onoliko potrebe da iz moralnih razloga podnese ostavku, već autentičnim tumačenjem zauzima za sebe sledeću fotelju premijera ove države. Dakle, onda imamo tu… 
19/1	MT/VZ	13.10 – 13.20

	Sledeće tumačenje je tumačenje procesne situacije osumnjičenog direktora beogradske policije Veselina Milića, gde smo Autentičnim tumačenjem od strane javnog tužioca dobili situaciju da se cepa optužnica, odnosno krivična prijava u delu i on se oslobađa odgovornosti za jako teško krivično delo, što do sada nije zabeleženo u pravnoj praski da se na taj način odlučuje o krivičnim prijavama tako što će se delimično odvajati zašta je kriv, a zašta nije, jer je, zaboga, predsednik države rekao da je čovek samo tamo pio kafu. I to je autentično tumačenje, jel tako?	
	Tako da, dolazimo u situaciju da ukoliko sve naredne sednice budu autentična tumačenja svih ostalih zakona, jer čini mi se da su ostala još 17 preporuka ODHIR-a, pa, eto, možda bi mogli da ih ispunimo, sa pretpostavkom, ne znam samo kako će. Ako će to biti kolega Petrašinović, volela bi samo da vidim kako će sprečiti funkcionersku kampanju, koju evo već imamo prilike da gledamo poslednjih dve nedelje, i zloupotrebe javnih sredstava svih građana u izborne svrhe SNS-a. I zato se možete hvaliti putevima, bolnicama, frižiderima, avionima i kamionima, jer koristite pare svih građana da reklamirate sopstvenu stranku, što je potpuno suludo.
	Onda u tom slučaju bi volela da vidim i čujem to autentično tumačenje. I  kada bude došlo do izbora, izborni rezultati koji ne budu vama odgovarali će verovatno biti autentično tumačeni od strane Ustavnog suda, da bi vi odneli pobedu. 
	Hvala.
	PREDSEDNIK: Reč ima Milenko Jovanov.
	MILEKO JOVANOV: Što se predsednika Vučića tiče, on je izabran za predsednika 2017. godine, sa dva miliona 12 hiljada i 788 glasova ili 56,01% u prvom krugu, a proveru svog rada… 
	Da li to ovaj veseli cokula viče „u je“? Pa, ti ne možeš da dobiješ 5,6% ni u sopstvenoj stranci, tako da je to tebi nedostižno. 
	Proveru svog rada imao je 2022. godine, kada je takođe u prvom krugu osvojio dva miliona 224 hiljade 914 glasova ili 60,01%. 
	Dakle, rad predsednika republike su ocenjivali građani Srbije i budući da su mu posle pet godina prvog mandata dali i u apsolutnim i u relativnim brojevima veću podršku, u prvom krugu pobedio ponovo, pokazuje ne da nije imao razloga da ponosi ostavku iz ovih ili onih razloga, nego da su građani, naprotiv, vrlo zadovoljni njegovim radom.
	Da samo podsetim, prvi naredni kandidat 2022. godine imao je 698 hiljada 538 glasova ili 18,84%, odnosno 2017. godine prvi naredni kandidat imao je 597 hiljada 728 glasova ili 16,63%. Ovog jednog ste, iza koga ste svi tada stajali, tog iz 2017. godine, oterali nakon što je lupetao na „Tviteru“ da se grči od stresa u Beču i leži na podu sobe i ne znam ni ja šta, a ovaj drugi evo ga i dalje sedi, nije mu palo na pamet da podnese ostavku, kao što niko od vas nije podneo ostavku ni za šta što ste radili u prethodnom periodu. Za sve promašaje koje ste imali, za sve pogrešne procene, za sve poraze koje ste doživeli, niko nikada nije pomislio da treba da podnese ostavku ni na šta. Palo vam na pamet nije.
	Sada vi kažete – onaj ko ima apsolutnu podršku građana treba da podnese ostavku. Podneće je kada on to bude hteo, nećemo je tumačiti, ni na ovaj, ni na onaj način, nego ćemo posle toga ići na predsedničke izbore. I to je to.
	Ja se nadam da ćete imati, nadam, ne nadam, baš me briga u stvari, možda ćete jednog dana imati nekoga, svi zajedno, ovako džumle, kandidata koji će uspeti da dobaci bar do 20%. Možda, mada kako sada stvari stoje sumnjam. 
	Hvala.

	PREDSEDNIK: Hvala vam.
	Reč ima Miroslav Petrašinović. 
	Izvolite.
	MIROSLAV PETRAŠINOVIĆ: Zahvaljujem, gospođo predsednice.
	Jako kratko. Niti sam se ja hvalio da sam pisao ovaj zakon, niti je ikada to bila tema. Ja sam se ovde pojavio, kao predlagač, predlagač zakona, a u svom uvodnom izlaganju sam jasno rekao i više puta ponovio da je zakonski predlog Nacrta o izmenama i dopunama Zakona o finansiranju političkih aktivnosti nastao kao plod aktivnosti Narodne skupštine Republike Srbije, pre toga Vladine Komisije za unapređenje izbornog procesa i ispunjavanje ODIHR preporuka. Javnost apsolutno uključena. Četiri javna slušanja ste imali u četiri najveća grada u Republici Srbiji. 
	Dakle, 26. juna Predlog predat na pisarnicu. Tog istog datuma vidljiv na sajtu Narodne skupštine. Dana 30. juna javno slušanje u Kragujevcu, od predstavnika opozicije jedan narodni poslanik bio prisutan 11 minuta, nakon toga izašao iz sale. Javno slušanje u Nišu 1. jula, prisutan jedan odbornik opozicione političke grupacije. Pa smo, zatim, imali 2. jula javno slušanju u Novom Sadu. I na kraju 3. jula javno slušanje u Beogradu. 
	Apsolutno ste imali sve vreme ovog sveta da se uključite, da se pripremite, da pogledate akt. I, plus vam dostavljen komentar ODIHR-a onda kada je to dostavljeno Narodnoj skupštini Republike Srbije, vezano za to kako ocenjuju preporuke koje smo implementirali. Kako je stiglo nama, sa prevodom, prosleđeno i vama. Tako da, te neke sad tu ocene da niste imali dovoljno vremena, da niste mogli da se pripremite, da li smo implementirali ovo ili nismo. Pričali smo i na prethodnoj sednici, pričaćemo i ovde. 
	Jedina smo vlast koja je apsolutno pokazala spremnost da sve međunarodne obaveze i preporuke ODIHR-a implementira i da traži način kako to može najbolje da učini. Prema tome, vaše kvalifikacije i takve ocene ne stoje. 
	Hvala. 
	PREDSEDNIK: Hvala vam.
	Idemo dalje. 
	Reč ima Života Starčević.
	Izvolite. 
	ŽIVOTA STARČEVIĆ: Poštovana predsednice Narodne skupštine, poštovani članovi Vlade Republike Srbije, poštovani narodni poslanici, poštovani građani Republike Srbije, evo maločas u prethodnom izlaganju smo mogli čuti i jedno priznanje, a to je priznanje da smo ubrzali. I to je lepo od koleginice. Ali, naravno odmah nakon tog priznanja da smo ubrzali dolazi i niz neistina, od kojih je da nije bilo javne rasprave. Kolega Petrašinović je to lepo demantovao i objasnio. 
	Onda neistine u vezi REM-a. Pa, članovi REM-a koje smo izabrali i koji su iz tih njihovih opozicionih redova su podneli ostavke na njihov nagovor, na njihov pritisak. 
	Što se tiče ostavke predsednika i vezivanja za neko autentično tumačenje, mislim da je pre u pitanju nedovoljno poznavanje izbornih zakona i nedovoljno političko promišljanje na tu temu, a ne bilo kakva zloupotreba sa te strane. 
	No, da se vratim na ovo. Danas je na dnevnom redu, kao što smo čuli, 18 tačaka, od kojih su četiri zakona i jedno autentično tumačenje, deo našeg procesa pristupanja EU. 

	Rekao bih da i oni zakoni koji nisu na našoj evropskoj agendi a danas su na dnevnom redu imaju i sadrže negde taj neki duh, odnosno oni uređuju našu državu i naše društvo na način koji ni po čemu ne zaostaje za onim državama koje su primeri demokratije i poštovanja ljudskih prava. 
	Kad smo već kod toga, poslanička grupa Dragan Marković Palma – Jedinstvena Srbija podržava snažnu diplomatsku aktivnost naše države u pravcu ubrzavanja i unapređenja procesa pridruživanja. U tom smislu značajna je i snažna parlamentarna diplomatija, kako vas, predsednice Narodne skupštine, tako i mojih kolega narodnih poslanika kroz i putem raznih skupštinskih odbora. 
	Ali, želim ovom prilikom i da osudim istupanje jednog našeg kolege narodnog poslanika pretprošle nedelje u Briselu, koji je u tih neki dva minuta koje je imao na raspolaganju izneo niz laži, neistina na račun države Srbije, čiji je državljanin, i na račun Parlamenta i delegacije koje je bio član. Mislim da to nije način na koji mi treba da radimo u korist države. 
	Naime, treba da znamo da proces pristupanja EU jeste pregovarački proces, zato se tako i zove, a ne proces bezuslovnog klimanja glavom, kako to pojedine naše kolege proevropske provinijencije, da tako kažem, misle. 
	Mi sa EU razgovaramo, pregovaramo vodeći računa o našim nacionalnim interesima. Evo, i danas imamo niz zakona u tom smislu, ali svaki od njih, i kod svakog tog zakona i na svakom koraku vodimo računa, pre svega, o interesima države Srbije i njenih građana. 

	Naime, država koja ne štiti svoje interese u međunarodnim razgovorima gubi svoje dostojanstvo. To je negde moja poruka i narodnom poslaniku koji je imao taj ispad pretprošle nedelje u Briselu, a to je da nije sapleo Srbiju tim svojim izlaganjem, već je izgubio sopstveno dostojanstvo. I to je ono što sam želeo na tu temu da kažem. 
	Prosto, želim da se razumemo na samom početku. Nama Evropa jeste partner, ali nam je Srbija majka, odnosno naša domovina. 
	Što se tiče Predloga zakona o oružju i municiji, kao i Predlogu zakona o izmenama i dopunama Krivičnog zakona, oni se tiču pravnog sređivanja stanja kad je oružje u pitanju. Uostalom, oružje je jako visoko na političkoj agendi u mnogim državama. I sam ministar unutrašnjih poslova Ivica Dačić je danas rekao i pomenuo SAD, ali ne samo SAD nego i u mnogim drugim državama oružje zaista stoji kao visoko i značajno pitanje na političkoj agendi. 
	Oblast oružja mora biti uređena tako da štiti poštenog građanina, a najoštrije sankcioniše svaku zloupotrebu. Svi mi u ovoj sali i svi građani Srbije nosimo, nažalost, dubok ožiljak iz maja 2023. godine. Naime, tragedije u "Ribnikaru", Malom Orašju u Duboni ostavile su trag i postale su opomena za sve nas, za sve građane Srbije. Mislim da smo tada kao društvo shvatili da moramo da povučemo crvene linije, da pravno, sistematski i beskompromisno uredimo oblast držanja oružja. 
	Uostalom, moje je mišljenje, kao i mišljenje moje poslaničke grupe ali i većine u ovom parlamentu i većine građana Srbije, da žele mirnu i stabilnu Srbiju, a ne Srbiju koja liči na divlji zapad.
	Ovaj zakon o oružju i municiji je deo i naše evropske agende, ali je pre svega deo naše ljudske i srpske agende, agende za bezbednost naše dece. U tom smislu pohvaljujem rad Ministarstva unutrašnjih poslova, na čelu sa gospodinom Ivicom Dačićem. Uradili su dobar posao, predložili su dobar, sveobuhvatan zakon. Ne samo kao član Jedinstvene Srbije, već i kao građanin koji u vlasništvu ima oružje, smatram da ovaj zakon treba podržati, kao i izmene i dopune Krivičnog zakonika, uostalom, koje potpunije i restriktivnije regulišu zloupotrebu oružja. Vidimo da se ova dva zakona ovde i sinhronizuju i pohvaljujem i tu intersektorsku saradnju oko sinhronizacije ova dva zakona. 
	Ali, kad već govorimo o oružju, opasnosti i bezbednosti, ne mogu a da se ne osvrnem na ono, znate, prošle sednice sam rekao, istina je kao voda i uvek nađe svoj put, za neku drugu situaciju, ali, prosto je ovo neka univerzalna istina i jednostavno istina je ponovo nedavno našla svoj put kada je u pitanju lažna afera zvučni top. Svedoci smo te strašne laži i morbidne afere koju su plasirali, nažalost, i pojedine naše kolege, opozicioni narodni poslanici. 
	Tek je jedan tragičan događaj, tragedija studentkinje Filozofskog fakulteta Milice Živković, dovela do toga da istina izađe na videlo. Naime, tužilaštvo, radeći svoj posao, došlo je do dokumenata koji potvrđuju da se pravljenje te lažne afere planiralo daleko pre tog 15. marta, kada se to bestidno sprovelo u delo. Celi taj događaj, celi taj scenario oko lažne afere zvučni top me pomalo podseća na onu aferu, ovi stariji će znati i setiti se, iz 1990. godine, oko afere lažnog trovanja dece na Kosovu i Metohiji. Naime, scenario je isti. Scenarista je našao decu kojom će da manipuliše a cilj te lažne afere je bio rušenje Srbije i onda i sada i negde je isti scenarista, a bogami bih posumnjao da je isti i finansijer. 
	Što se tiče istrage oko te lažne afere, jer, imali smo, naravno, da su tu vest pustile naše kolege narodni poslanici iz opozicionih redova, privedeni su na informativni razgovor, sada su se nešto ućutali, ali, prosto, opet dođemo do onog – 

istina uvek izađe na videlo, pre ili kasnije. Može da se laže narod, mogu da se lažu građani Srbije neko vreme, ali svakako ne mogu se lagati čitavo vreme. Jednostavno, Srbija više ne sme i ne može biti poligon za te njihove neodgovorne eksperimente i izazivanje panike. 
	Dame i gospodo, prelazim na temu koja je za nas iz JS uvek bila najvažnija i broj jedan, a to je porodica. Porodica i briga o onima kojima je pomoć najpotrebnija. Na dnevnom redu je i Predlog zakona o roditeljima negovateljima i negovateljima. 
	Želim da budem jasan. Ovo nije zakon koji je, kao što smo pominjali, iz evropske agende, znači, ovo nam ne traži Brisel, ali nam ovo traži naša savest, naš moral i naša ljudskost. Ovaj zakon donosimo isključivo zato što je ljudski i moralno ispravan, jer vodi računa o svim našim građanima, a posebno o onim najranjivijim. Ovim predlogom konačno rešavamo na jedan sistematski i pravedan način status roditelja negovatelja. Mi ispunjavamo njihovo ustavno pravo da podižu svoju decu, ali isto tako ispunjavamo i pravo dece da uživaju sva ljudska prava, primereno njihovom uzrastu i duševnoj zrelosti.
	Ovim zakonom eliminišemo bilo kakvu diskriminaciju. Sećam se dobro, sećamo se svi ovde, jedna opoziciona politička grupa je duže vreme insistirala na nekom svom brzopleto sačinjenom zakonu o ovoj temi. Neću da kažem da ta težnja nije imala humani aspekt, ali, to je bilo jedno separatno, izolovano rešenje, a mi danas donosimo zakon koji je, prosto, integrisan u celokupni sistem socijalne zaštite. Znači,  nije separatan,  nije preko kolena, već je duboko integrisan u čitav sistem socijalne zaštite i to je,  naravno, jako važno. 
	Mi kao poslanička grupa podržavamo ovaj predlog zakona i u danu za glasanje ćemo glasati za ovaj zakon, što pozivamo i ostale političke partije, jer ako neki zakon ovde treba da bude podržan od strane svih, i pozicije i opozicije, od ovih zakona koji su na dnevnom redu, mislim da je to ovaj zakon. 	
	Što se tiče Predloga zakona o izmenama i dopunama Zakona o finansiranju političkih aktivnosti, to je jedan od zakona kojima implementiramo	ODIHR-ove preporuke. Zašto donosimo ovaj zakon? Zato što želimo da izborni proces učinimo još transparentnijim i zato što uvodimo najveći mogući stepen ravnopravnosti svih učesnika na izborima. Ovim zakonom ispunjavamo te preporuke ODIHR-a, ali ja bih rekao da ovim zakonom mi jednako zatvaramo tu od strane opozicije veštački nametnutu temu o navodno lošim i nepoštenim izbornim uslovima. Mi smo, setite se, na prethodnim zasedanjima usvojili drugi set izbornih zakona i time implementirali preporuke ODIHR-a, a evo i danas ovim zakonom. Napravili smo Komisiju za uvid u birački spisak. Sve te neke zahteve  ne ODIHR-a, nego opozicije koja se na to žalila pa je reagova i ODIHR, mi smo jednostavno izašli u susret, tako da izbijamo i poslednji argument iz ruku. Više taj alibi ne postoji i kada budu uskoro izašli pred građane i izgubili na izborima, neće moći da krive zakone i biračke spiskove, fantomske glasače i finansiranje političkih stranaka. 
	

21/1	TĐ/IR		13.30 – 13.40

	Jednostavno moraće da se pogledaju u ogledalo i priznati da ih narod neće. Znate, postoji jedna izreka u našem narodu koja kaže – rđavom igraču i ravan teren smeta. E, pa, teren je sada potpuno ravan, pa da vidimo šta imate da ponudite Srbiji, osim afera i laži. Znam, pale su mi i druge neke izreke na pamet, ali ja bih se ipak držao ove koju sam rekao. 
	Što se tiče još jedne stvari oko ovog zakona, znate, opozicija stalno ima taj narativ kako stranke vlasti zloupotrebljavaju različite alternativne kanale za finansiranje političkih aktivnosti, a u stvari, kada malo pogledamo, nije to baš tako. Evo imamo, na primer, nedavno je izašlo i na društvenim mrežama i u medijima, i opozicione poslanike, partije koje zloupotrebljavaju različite načine i nalaze alternativne načine za finansiranje političkih stranaka. 
	Recimo, evo, nevladina organizacija „Smart Balkans“. Tri naša narodna poslanika iz iste političke stranke, rukovodioci tih političkih stranaka, u dvadeset i petoj godini primili 25 miliona dinara. Od koga? Kako se zove? „Rokfeler braders fond“, Norveška itd., da ne čitam dalje. Prosto oni se u političkoj trci, u izbornoj kampanji, nalaze i kao direktni učesnici i kao tzv. treća strana, pa zar nije to zloupotreba Zakona o finansiranju političkih…? Prosto, postavljam pitanje – zar nije zloupotreba Zakona o finansiranju političkih aktivnosti? Jer vi ste i direktni učesnik, i treća strana, i ko zna šta još sve i pritom finansirate se iz nekih organizacija koje nisu svakako u našoj državi?
	I, na kraju, na dnevnom redu je i zakon iz domena sporta – Zakon o pravnom položaju međunarodnih sportskih saveza sa sedištem u Srbiji, kao i Predlog zakona o izmenama Zakona o sprečavanju dopinga u sportu. Sport je za Srbiju više od igre. Sport je najbolji ambasador naše zemlje i čestitam našim košarkašima do 17 godina na osvojenoj srebrnoj medalji i sjajnoj borbi. Sport je zdravlje naše nacije. Sport je vaspitanje naše omladine i zato sport mora biti zdrav, pošten i viteški. Zahvaljujući tome što država danas, država Srbija, ima značajno veći ugled u svetu, u regionu dolazi i do situacije da pojedini međunarodni sportski savezi i regionalni sportski savezi žele da svoje sedište premeste u Beograd i da bismo olakšali sve to, mi donosimo upravo ovaj zakon kako bismo zadržali taj pravni sled tih međunarodnih organizacija, ako se registruju u državi Srbiji.
	Naravno, i kada je u pitanju antidoping kontrola, tu upodobljavamo te naše kriterijume sa međunarodnim i mislim da treba deci, koja će sutra krenuti na treninge, staviti do znanja da se do pobede stiže radom, znojem, odricanjem i talentom, a ne prečicama. Mi u JS uvek smo podržavali i uvek ćemo podržavati sve što sklanja decu sa ulice, što ih vodi na sportske terene i uči pravim tradicionalnim vrednostima.
	Kada smo već kod sporta želim da iskoristim priliku da pozovem građane Srbije da sutra dođu u Jagodinu, u Končarevo, na tradicionalnu kik-boks manifestaciju, memorijalni turnir „Noć tigrova“ posvećen u čast pokojnog Dragana Markovića Palme“, koji se svake godine tradicionalno održava, da tako kažem, 7. jula. 
	I da zaključim ovu diskusiju s moje strane, poslanička grupa Dragan Marković Palma – JS će biti, naravno, i dalje čvrst oslonac ovoj politici, i to je politika koja radi isključivo u interesu Srbije i njenih građana i zato vas pozivam i sve narodne poslanike, a što se tiče nas svakako ćemo u danu za glasanje pokazati odgovornost i usvojiti predložene zakone. Hvala. 
	PREDSEDNIK: Hvala vam.
	Idemo dalje.
	Gospodine Veselinoviću?
	(Dobrica Veselinović: Pokazivao je slike.)

	Molim?
	(Dobrica Veselinović: Pa pokazivao je slike.)
	Kakve slike?
	(Dobrica Veselinović: Niste obratili pažnju na izlaganje kolege poslanika.)
	Šta ako je pokazivao slike? Kakve to veze sa vama ima?
	(Dobrica Veselinović: Moju sliku je pokazivao.)
	Ja to videla nisam, tako da ćemo nastaviti dalje, ali nisam ni sigurna da u bilo kom trenutku, kada neko pokaže nečiju sliku, taj neko ima pravo na repliku. 
	(Dobrica Veselinović: Govorio je da uzimam milione.)
	Govorio je uopšteno o određenim organizacijama. Kako ste se vi prepoznali? 
	Evo, vi ste se prepoznali, i dajem vam repliku. 
	Izvolite, objasnite te milione.
	DOBRICA VESELINOVIĆ: Meni je jasno da vi pokušavate, mislim ne samo vi, predsedavajuća, nego i nekoliko govornika iz vladajuće većine već godinama plasira jedan narativ koji kaže – pa, da, vi ste strani plaćenici; pa, da, vi imate 500 stanova; vi imate, ne znam, nekakve milione i slično. Nijednim dokazom nikada nigde to niste mogli da dokažete, a da onda kada vas za to tužimo, kao kolegu Bakareca... On se godinama ne pojavljuje na sudu, jer prvo ne mogu da ga nađu na adresi, pa onda je bolestan, pa onda kaže da nije mogao da dođe na sud jer je imao sastanak, pazite sad ovo, Grupe za kulturu poslaničke grupe SNS, i to ko potpiše – kolega Jovanov. I onda on ne dođe na sud. 
	Evo, samo kad smo kod kolege Bakareca, zašto se sudimo sa njim. Sudimo se sa kolegom Bakarecom od 2021. godine, znači već punih pet godina, zato što je kolega Bakarec rekao da smo Radomir Lazović i ja zapalili deponiju u Vinči. Sećate se, 2021. godine je bio veliki požar o kome niko u gradu Beogradu nije pričao, iako se mogao videti i osetiti očima i plućima, da deponija ne gori. Onda su se vlasti ceo dan tako pravile lude. Mi smo otišli da vidimo šta se dešava na deponiji i onda ide jedna kampanja koja je podgrevana glasilima, kao što su „Informer“, „Alo“, „Srpski telegraf“, znate već, da ne ulazim u to. 
	E, zato sam se javio, zato što trujete javnost bez ikakvog dokaza, zato što se pravite da je sve u redu, a svima je jasno da su to laži. Od nas, od mene lično, nikada nećete imati neargumentovanu diskusiju. Od nas kao Zeleno-levog fronta i od mene nikada nećete ulaziti u ovakve lične napade, nego ćemo govoriti o tome šta je politika. Vi to dobro znate i toga se plašite i zato ove stvari radite. Hvala. 
	PREDSEDNIK: Hvala vam. 
	Stigosmo i do zapaljene deponije. A argument zvučni top? To ste zaboravili, je l'? O tim lažima pričate. 
	Reč ima Milenko Jovanov, po Poslovniku. 
	Izvolite.
	MILENKO JOVANOV: Poslovnik. Dakle, član 104. Kaže ovako: „Ako se narodni poslanik u svom izlaganju na sednici Narodne skupštine uvredljivo izrazi o narodnom poslaniku koji nije član iste poslaničke grupe, navodeći njegovo ime i prezime ili funkciju, odnosno pogrešno protumači njegovo izlaganje, narodni poslanik na koga se izlaganje odnosi ima pravo na repliku“.
	Ovde apsolutno nije bilo ni jednog jedinog elementa za repliku. Ja sad razumem vašu dobronamernost i želju da čujemo glas poslaniku koga ne slušaju više ni u njegovoj stranci. Ja razumem to sažaljenje koje gajite, ali moramo se držati 

Poslovnika, jer onda svako može da kaže da je, ne znam, mislio na njega itd., itd. Mada, iskreno rečeno, nema ovde mnogo poslanika koji imaju po tri-četiri nevladine organizacije i koji primaju milione od Rokfelera, ali u svakom slučaju nije spomenuto ime i prezime. Možda jeste u tom smislu individualizovano, ali ne samo na njega, jer postoji njih tamo nekoliko koji imaju nevladine organizacije sa po tri-četiri komada na svoje ime, pa im menjaju imena, pa dobiju pare od Rokfelera i raznih drugih „akija bazija“, kako to već ide.

	Dakle, možda jeste bilo i bilo individualizovano, ali nije bilo onako kako Poslovnik predviđa, pa vas molim da u skladu sa tim u buduće postupamo da bismo ovu sednicu mogli da završavamo u nekom normalnom vremenskom okviru. Inače, ovako svaki put neko može da traži repliku. Ne tražim da se Skupština izjasni. Hvala vam.
	PREDSEDNIK: Hvala vam.	
	Vi ste, gospodine Jovanov, potpuno u pravu. Zaista mi se učinilo da se Dobrica prepoznao u tome. Tako da, ne znam, nekako mi je bilo ipak okej. Na kraju krajeva, ne dobija baš previše tajminga, vremena da priča, tako da ovde ipak taj parlamentarizam u najvećoj mogućoj meri pokažemo.
	Reč ima Nebojša Bakarec, replika.	
	Izvolite.
	NEBOJŠA BAKAREC: Hvala vam, poštovana predsednice. Biću kratak u tih dva minuta.	
	Dakle, u biografiji ovog primerka na Vikipediji stoji – diplomirao je 2021. godine, dakle, u 40 godini. Kaže – kao student sarađivao je sa krajnje desničarskim, odnosno neonacističkim muzičkim bendom „Cokule“. Pojavljuje se u njihovom video spotu za pesmu „Šljam“. Inače, taj bend je poznat po rasističkoj mržnji prema Romima, Jevrejima i svim drugima. Bio je koordinator projekta, to je važno reći, „Neću kesu, hoću ceger“ i to ga je preporučilo verovatno za poslanika. Inače, imao je niz nevladinih organizacija. Međutim, ono što nema u njegovoj biografiji, evo to ga je opomenula voditeljka TV „Juronjuza“ i urednica Minja Miletić, gde je on gostovao 11. februara 2022. godine, koja je jasno rekla da pesma „Šljam“, njegove grupe „Cokule“, a on i danas nosi cokule, inače, kad pogledate tamo, to mu je reminiscencija na njegov period iz neonacizma, dakle, ona je rekla da se ta njegova pesma „Šljam“ poziva na svaku vrstu nacionalne i verske mržnje i, citiram Minju Miletić i njeno pitanje njemu – Znate zašto vas to pitam, ne znam da li ste imali priliku da vidite, eto do se deli po društvenim mrežama, a ko neko vidi vas, je li, koji ima uverenje da je kologurbanista, ako vas vidi u spotu benda „Cokule“, koji je ekstremno desničarski bend i koji poziva na svaku vrstu nacionalne i verske mržnje, možete li  mi objasniti odakle vi u tom spotu,  a on nevešto vrda. Kaže – pa, to nije ta pesma, vi ste krivo informisani, itd., Ali ona, nažalost, insistira – ali videli smo vaši fotografiju, a on priznaje – pa to je spot u kome sam ja glumio, ljudi glume u spotovima, stvarno ne bih to komentarisao, to je bio početak 2000–ih i ja sam tad imao 19 godina. 
	Međutim, dokaze o tome je predočila ni manje, ni više Biljana Srbljanović iz njihovog okruženja koja ga je najstrašnije otvorila i on zato danas ovde vegerita tu kao poslanik. Niti je izabran u predsedništvo te stranke, već drugi. Izbacili su ga sa mesta odbornika u Gradskoj skupštini i sada dolazi ovde. Nikad se ne javlja za reč. Uglavnom, nije ni tu. Pa, eto, to je on. Hvala vam.	
	PREDSEDNIK: Hvala vam.
	Po Poslovniku, Života Starčević.
	Izvolite.
	ŽIVOTA STARČEVIĆ: Poštovana predsedavajuća, povređen je član 107. Poslovnika – dostojanstvo Narodne skupštine. Naime, na sednici Narodne skupštine nije dozvoljeno iznošenje činjenica i ocena koje se odnose na privatni život drugih lica, a ovde je poslanik, koristeći moj nastup, gađao tu, ne znam, Bakareca, Milenka Jovanov itd. i, naravno, zloupotrebio je to pravo replike.

	Međutim, ono što ja želim da kažem jeste da je izneo i neistine. Toliko o njegovoj argumentovanoj raspravi. Znači, on je pričao da se, ne znam ko, ne pojavljuje na suđenjima. Evo, da ga zamolim, pošto je ovo sada Poslovnik, pa nema pravo replike, ja ću da izgovorim i to ime i prezime, evo, da ga zamolim da kaže Radomiru Lazoviću da se pojavi na suđenju po tužbi Dalibora Markovića Palme zbog njegovih sramnih izjava u vezi pokojnog Dragana Markovića Palme. Neka se jednom pojavi na tom suđenju i neka jednoj stane i kaže – da, ja sam to rekao. I neka se završi to suđenje. Eto. Znači, toliko o tome koliko je to sve argumentovano i činjenično. Hvala.
	PREDSEDNIK: Hvala.
	Idemo dalje.
	Reč ima narodni poslanik Branko Lukić.
	BRANKO LUKIĆ: Hvala, predsedavajuća.
	Ja ću da se obratim kolegama poslanicima, vama, i javnosti Srbije vezano za zakon o oružju i municiji i kako je došlo do toga da se ovakav predlog zakona nađe pred skupštinskim zasedanjem. 
	Danas smo čuli od ministra Dačića da se radi o sistematičnom i jasnom zakonu. Predlog zakona koji se nalazi pred nama je glomazan, nezarumljiv i vrlo loš. To su glavne karakteristike ovog predloga. Imao sam priliku i da učestvujem u radu Grupe za pripremu ovog predloga zakona kao član NAOS-a, Nacionalne asocijacije vlasnika oružja Srbije. Tako da znam otprilike i genezu gde je bilo mnogo ljudi iz državne vlasti i tri grupe predstavnika ljudi koji zastupaju u stvari vlasnike oružja. 
	Ovaj predlog zakona je napisan po zapadnim uputstvima, a ne po onome šta su interesi građana Srbije i rešenja koja nalazimo u ovom predlogu su još gora od onoga što Evropa od nas traži. Dakle, ne možemo da se branimo time da Evropa od nas ovo traži. Rešenja su mnogo strožija i mnogo restriktivnija nego što Evropa primenjuje na svojoj teritoriji i u svojim zakonodavstvima.
	Ovaj sadašnji Zakon koji se menja je jako strog i restriktivan, a dobijamo gori. Dakle, dobijamo nešto što je i gore od onoga što sada imamo, a lovci, vlasnici trofejnog oružja, sportisti, vlasnici oružja za ličnu bezbednost znaju dobro kakav je ovaj zakon i kakva je primena ovog zakona. 
	Dakle, još od dešavanja u školi „Ribnikar“ došlo je do masovnog razoružavanja stanovništva Srbije. Vlast je odlučila da razoruža stanovnike Srbije u momentu kada se ceo svet naoružava, dakle, u momentu kada svi gledaju kako da naoružaju svoje stanovništvo. Česi su promenili Ustav da bi Česi mogli da kupuju automatsko oružje. U Švajcarskoj automatsko oružje je u legalnom vlasništvu stanovništva. Slovenci, Janša poziva narod da se naoruža. Dakle, poziva ljude da se naoružaju, a mi danas smo čuli kako nam se ministar hvali da smo sa 766.000 vlasnika oružja za nekoliko godina došli do 508.000. Pa je li to za hvalu? Je li to nešto što je urađeno u interesu stanovnika Srbije? Naravno da nije. To je nešto što je urađeno po nalogu evropskih elita i još gore. 
	Govori se o Direktivi broj 555 iz 2021. godine Evropske unije i kaže se da je to osnova. To jeste osnova ovog rešenja. Ali treba znati da u toj direktivi stoji da svaka država Evropske unije, pa nadamo se da to može da se odnosi i na nas, pošto i nismo u Evropskoj uniji, ima pravo da propisuje propise, podzakonske akte za nabavku i držanje oružja. Dakle, niko nam to ne spočitava kako treba da nabavljamo i držimo oružje. Niko nam ne traži da nam drugi neko to određuje. Dato nam je u ruke da sami o tome odlučujemo i da sami propisujemo kako se nabavlja i drži oružje. 

	Dakle, glavni razlog restriktivnog pristupa vlasti ovom pitanju su tragedije koje su se desile u školi „Ribnikar“ i u Mladenovcu. Mi ističemo stalno taj podatak. Samo 1% krivičnih dela koja su izvršena vatrenim oružjem se izvrši vatrenim oružjem koje je u legalnom posedu građana, 91% krivičnih dela izvršenih vatrenim oružjem se izvrši oružjem koje je u ilegalnom posedu građana, 8% krivičnih dela koja su izvršena vatrenim oružjem su izvršena službenim oružjem, dakle oružjem u posedu vojnika ili policajaca.
	Sve mere ove države i ovog predloženog zakona su usmerene protiv legalnih vlasnika oružja, dakle protiv onog 1% broja stanovništva. Zašto su rezultati i prošlog zakona, a i takvi će biti i ovog zakona ukoliko bude prihvaćen su usmereni prema pogrešnoj kategoriji lica, usmereni su prema legalnim vlasnicima oružja. Svi znamo da su legalni vlasnici oružja najdisciplinovaniji segment ovog društva. Oni ne smeju ni s kim da se posvađaju, oni ne smeju nikako mrko da pogledaju, oni ne smeju da budu ni žrtva napada, jer i kada su žrtva napada oduzima im se oružje.
	Rešenja koja mi imamo u našem zakonodavstvu su po legalne vlasnike oružja katastrofalne. To je jedina reč koja može da opiše status legalnih vlasnika oružja. Svi znamo i to pokazuje međunarodna praksa da smanjenje broja legalnih vlasnika oružja dovodi do povećanja nelegalnih vlasnika oružja. Svo oružje koje se oduzme od legalnih vlasnika koje može da se prati, koje može sutra i da se veštači ukoliko se ne bi našlo oružje. 
	Mi teramo ljude da postaju vlasnici nelegalnog oružja. Na taj način guramo svoje građane da postaju kriminalci. Ko ima oružje neće mu se oduzeti, pogotovo u određenim delovima Srbije. Naravno Republika Srbija niti može, niti radi na tome da razoruža Albance na Kosovu, niti je razoružala bilo koga na jugu Srbije. Dole nemate predaju oružja. Predaju oružja imate ovde zbog opširne propagande, pre svega finansirane od USAID i drugih ne vladinih organizacija zapadnih. Samo u jednoj godini su uložili 60 miliona evra da nam objasne da mi ne treba da imamo oružje.
	Videli smo ovde plakate gde kažu – vodite računa o svojoj bezbednosti, predajte oružje. O čijoj mi to bezbednosti govorimo ako mi predamo oružje. Ne predaje oružje kriminalac. Kriminalac je naoružan i kriminalac treba sutra da zna da niko u Srbiji nema oružje i da može da hoda ulicom ili da uđe u bilo čiji stan i kuću i da zna da tamo niko nije naoružan. Protiv naoružanog negativca jedini protivlek je naoružani pozitivac. Ukoliko dođemo do toga da nismo naoružani imaćemo društvo u kojem će biti naoružani samo kriminalci.
	Ja na svakodnevnom nivou pišem žalbe protiv oduzima oružja. Ovo rešenje je još nerazumnije od prošlog. Verujte mi, jednostavno referenti nisu u mogućnosti na pravilan način da protumače ono što piše. Ja sam pisao žalbe za policajce kojima se oduzima pištolj u privatnom vlasništvu, a on u isto vreme nosi službeni pištolj. Obrazloženje je da je opasan za sebe i okolinu. To je očito izmišljeno obrazloženje. Da je on stvarno opasan za sebe i okolinu ne bi mu dozvolili da nosi službeni pištolj, valjda ili možda bi.
	Dakle, ministar Dačić je danas rekao i da je osluškivan glas građana. Ovim predlogom je urađeno upravo suprotno, upravo se nije čuo glas građana. Ja čujem glas građana svaki dan kada mi dolaze klijenti da pišem žalbe i upravne tužbe, verujte. Ponovo imamo situaciju da politika određuje ovakve stvari i nije bilo dovoljno široke javne rasprave i nije dovoljno pitan stanovnik Srbije, a ovo je pitanje koje ujedinjuje sve stanovnike Srbije, bez obzira na veroispovest i ja sam tome svedok. Jer, domaćin koji ima oružje, bilo da je muslimanske, pravoslavne, katoličke veroispovesti, svaki isto razmišlja. Kažem vam, ova tema ujedinjuje narod u ovoj državi. Ujedinjuje legalne vlasnike oružja. 
23/2	MV/CG

	Apsolutno smo protiv toga da nam Evropa odlučuje da li mi treba da budemo naoružani ili razoružani, pogotovo u situaciji kada se i sama naoružava, kada prelazi sa mirnodobske na ratnu privredu. I sada nama treba neko da govori da mi ne treba da imamo oružje u posedu. A zašto? To je sve isto uvod u ono što treba da se desi sa pljačkom blaga prirodnog u Srbiji. Nije jednostavno da onaj koji je došao sa Rio Tintom i hoće ovde da kopa i truje Srbiju, nije mu jednostavno ako zna da su Srbi naoružani i da mogu da odbrane to svoje ognjište. Lakše bi mu bilo mnogo da se ovaj narod razoruža i da niko ne može da pruži otpor. 
	Posedovanje oružja, koliko god to čudno izgledalo, nema nikakve veze sa brojem krivičnih dela izvršenih vatrenim oružjem. Pa, vi znate svi kakva je država Meksiko. Tamo su krivična dela vatrenim oružjem toliko svakodnevna pojava da to više nije ni vest. U Meksiku postoji samo jedna prodavnica oružja, samo jedna i to u okviru kasarne, samo tu možete legalno da kupite oružje, a na ulicama Meksika vlada haos. Dakle, sve to treba da se ima u vidu kada razgovaramo o tome da li treba da razoružama ili naoružamo ovaj narod. 
	Čuli smo i od ministra danas da su dozvole za nošenje oružja u brojevima nekim od par stotina. Mi se sećamo vremena, mi neki matoriji, kada je svako posedovanje oružja podrazumevalo i pravo da se to oružje nosi. Nije bilo više krivičnih dela, bilo je manje. Dakle, ništa ne dobijate time što sprečavate legalne vlasnike oružja da poseduju isto. Ne dobijate ništa. Treba se prići edukaciji, obrazovanju, razgovaranju, a ne restriktivnim merama, jer se ide protiv duha ovog naroda. Radi se upravo ono što ljudi u ovoj zemlji ne žele. 
	Znamo da nakon događaja u školi „Ribnikar“ i u Duboni, kada je predat veliki broj, pogotovo komada za ličnu bezbednost, oko 60.000 ili tako nešto, u sledeća tri meseca broj krivičnih dela počinjenih vatrenim oružjem porastao je za 38%. Ne znam da li to znate, ali to je činjenica. 
	Dakle, nisam samo protiv, učestvovao sam i u radu tog tela. Neka rešenja su dobra, kao što je dozvola da se elektronski nišani, ali ima mnogo stvari, previše, koje su loše. 
	U ovom momentu ću završiti i obratiću se još jednom po istoj temi. 
	Hvala vam.
	PREDSEDNIK: Sada određujem pauzu od 60 minuta. 
	Vidimo se u 15.00 časova. Hvala.  

24/1	MZ/VZ	15.00 – 15.10

	(Posle pauze.)

	PREDSEDAVAJUĆA (Marina Raguš): Molim vas da zauzmete svoja mesta, nastavljamo sa radom.
	Reč ima gospodin ministar pravde Nenad Vujić. 
	Izvolite.
	NENAD VUJIĆ: Uvažena predsedavajuća, zahvaljujem se, uvažene narodne poslanice i narodni poslanici.
	Javnosti radi, moramo se osvrnuti na Zakon o oružju i municiji koji se nalazi pred nama i koji je u potpunosti i usklađen sa standardima EU. Regulativa koja se spominje, 555, nije tačno da ona dozvoljava da zemlje članice EU mogu da urade i urede zakone o oružju i municiji kako hoće, nego ona samo reguliše jedan okvir, ali koji odlučuje o tome i koji prati onaj standard da je pravo na posedovanje oružja i nošenje oružja nešto što je izuzetak, i to kontrolisani izuzetak. To je vrlo jasno u ovoj direktivi 555.
	Tačno je da neke zemlje imaju možda malo liberalniji, ali vrlo retko, ali i dalje ne odstupaju od ovog osnovnog načela, a to je da ne postoji pravo na nošenje oružja nego, naprotiv, znači, nošenje oružja je izuzetak, i to strogo kontrolisani izuzetak, i to je u svim zemljama Evrope i EU, ali i u zemljama kandidatima. 
	Dodatno, Srbija, i nije tačno da je ovo neko nametanje težih obaveza onim koji nose legalno oružje, koji imaju legalno oružje, u legalnom posedu, i tu se uvek i ono razdvaja pravo na posedovanje i pravo na nošenje, što je i u svim zemljama EU. 
	Druga stvar, mora se gledati, zato i ovo ide zajedno, Zakon o nošenju oružja i Zakon o oružju i izmene Krivičnog zakonika, zato što, kao što sam i u uvodnom delu rekao, razdvajamo legalno i ilegalno nošenje, posedovanje dozvole, to je sada regulisano posebnim članovima Krivičnog zakonika. Zato i izmene Krivičnog zakonika idu zajedno sa Zakonom o municiji i oružju.
	Druga stvar, spomenut je primer Slovenije. I u Sloveniji takođe to nije pravo koje pripada svima, nego govorimo o jednom kontrolisanom izuzetku. Naravno, i ovaj slovenački zakon je manje liberalan, čak i od ovog predloga našeg zakona. Nemojmo zaboraviti da je i Slovenija 2025. godine, posle ubistva u Novom Mestu, isto tako vršila izmene i svog zakona o oružju i municiji. 
	Takođe, navođenje određenih zemalja, znači tu imamo zemlje koje imaju to čak i restriktivnije, kao što je te Nemačka, i to su okviri u kojima se kreće EU. I ponavljam, Direktiva 555, ona ide za tim da se uvodi kontrolisani izuzetak, a ne kao pravo. 
	Inače, što se tiče automatskog oružja, ono je u svim zemljama, pa i u Srbiji, zabranjeno i tu nije moguće nikako nošenje automatskog ili posedovanje automatskog oružja. 
	Što se tiče povezivanja Zakona o oružju i municiji i Krivičnog zakonika, znači zato i menjamo 348, gde se razdvajaju radnje nedozvoljenog držanja oružja i nošenje oružja od nedozvoljene proizvodnje, prometa i krijumčarenja, tako da tim razdvajanjem i sankcijama koje se uvode vrlo jasno šaljemo poruku da svako ilegalno posedovanje oružja je strogo kažnjivo u Republici Srbiji. Tako da, naprotiv, činjenice koje govore da Srbija ide ka pooštravanju i oštrijem kažnjavanju ilegalnog nošenja, posedovanja i proizvodnje je nešto što Srbija radi i nije tačno da ovim izmenama Zakona o oružju i municiji mi u stvari licima koja legalno imaju dozvole za posedovanje oružja i licima koja imaju dozvole i za nošenje oružja činimo mnogo to teže i otežavamo te uslove.


24/2	MZ/VZ

	Isto tako, zabeležena je i tendencija da su čak ljudi počeli i da vraćaju oružje koje imaju u legalnom posedu, a posle događaja koji su bili u „Ribnikaru“ i Duboni i Malom Orašju, jer jednostavno su zaključili da je bolje da i to oružje koje imaju u legalnom posedu vrate. I to je neka tendencija koja se vidi u statistici koju ima Ministarstvo unutrašnjih poslova.
	Tako da, govorimo u stvari o kontrolisanom nošenju oružja i posedovanju oružja i to je nekakav izuzetak i to jeste pravna tradicija koja je u okviru Evrope i cele Evrope, pa i zemalja članica EU. Tako da Srbija prati i tu jednu pravnu tradiciju koja postoje i koja takođe i kod nas postoji, jer nikad nismo ni imali nekakav liberalan pristup kada je izdavanje dozvola za pravo za posedovanje i za nošenje oružja, ali kažem vam, mora se sve gledati u celini i zato idemo i sa izmenom Zakona o oružju i municiji koji prati i izmena člana 348. Krivičnog zakonika, gde jasno šaljemo poruku da svako ilegalno posedovanje oružja, proizvodnja, stavljanje u promet, izrada na 3D štampačima, posedovanje nacrta, da je sve to nešto što je kažnjivo i to je oštra kaznena politika koja se uvodi. 
	Ovo sve govorimo javnosti radi, zato što to nije nešto što je samo praćenje direktive EU nego je i praćenje većinskog stava koji imamo u Republici Srbiji i potrebe da se ova oblast dodatno uredi jer, kažem, neophodan je kontrolisani pristup građana oružju i municiji koji se i ovim izmenama zakona uvode. Hvala. 
	PREDSEDAVAJUĆA: Hvala vama. 
	Iz Poslaničke grupe Mi – Glas iz naroda, potpredsednik Skupštine gospodin Jovan Janjić.
	Izvolite.
	JOVAN JANjIĆ: Hvala, koleginice.
	Reći ću nešto o Predlogu zakona o oružju i municiji. 
	Istorija srpskog naroda u srži ispisana je borbom za slobodu. A kada je nekome oduzeta ili ugrožena sloboda, on je i oružjem brani. Zato je oružje u srpskoj tradiciji simbol borbe za slobodu. Oružje, konkretno mač ili puška, jeste i simbol borbe za čast i za dostojanstvo našeg čoveka i našeg naroda. 

25/1	MT/LjL		15.10 – 15.20 

	Stoga je Predlog zakona o oružju i municiji koji Vlada dostavlja Skupštini na usvajanje pucanje u našu tradiciju. Nema razloga za tako restriktivan zakon. Tri tragična događaja u maju 2023. godine nisu izazvani tada važećim Zakonom o oružju i municiji, ali sasvim izvesno jesu bili odraz duhovnog ambijenta, stvorenog u našem društvu tolerisanjem i promovisanjem lažnih vrednosti i nefunkcionalnošću državnog sistema na mnogim poljima društvenog života. 
	Iskorišćeno je to da se naš narod razoruža, a sada se ozakonjuje stanje razoružanosti naroda i donose restriktivne zakonske mere koje imaju za cilj da se oteža i onemogući nabavka pre svega oružja za ličnu bezbednost. Time se posredno šalje lažna poruka da je posedovanje ličnog naoružanja uzrok kriminalizacije društva, a to nije tako.
	Ovde smo već iznosili relevantne činjenice, čuli smo ih i danas, da se 91% svih krivičnih dela izvrši nelegalnim oružjem, 8% krivičnih dela se izvrši službenim oružjem a samo 1% krivičnih dela se izvrši oružjem koje je u legalnom posedu građana. Zašto onda restriktivne mere prema stanovništvu koje želi legalno da nabavi i poseduje oružje za ličnu bezbednost? 
	Donošenjem takvih mera dolazi se u paradoksalnu situaciju da narod koji se drži zakona bude razoružan, a oni koji rade protiv zakona da budu naoružani. Jer, za očekivati je da oni koji ne poštuju zakon, koji su i do sada ilegalno imali oružje, da će i ubuduće nastojati da ga imaju. I ko je onda tu žrtva? Oni koji se drže zakona, koji ne mogu legalno da osiguraju svoju bezbednost. A takvo stanje ohrabruje one koji atakuju na tuđu imovinu, na slobodu i integritet drugih ljudi.
	Ako se zna da je čovek naoružan, neće se nasilnici lako odlučiti da nasrnu na ono što je njegovo. Čovek koji drži do zakona drži do svoje zemlje. On je vojnik svoje zemlje i svog naroda. Iz istorije znamo kako je naš čovek uvek kada je njegova zemlja bila napadnuta uzimao ono što ima i bez poziva kretao da brani slobodu, otadžbinu i svoj narod. A mi danas našeg čoveka, umesto da bude vojnik otadžbine, postavljamo da bude žrtva nasilnika i agresora. Ne može ceo narod biti sumnjiv. Ako od toga pođemo, čemu se onda nadamo? Ko će da brani ovu zemlju, ko da brani ovaj narod?
	Poredak mira i ambijent blagostanja grade se tako što se ohrabruju oni što dobro čine a onemogućavaju oni koji zlo čine. Nažalost, kod nas ase često čini sasvim suprotno od toga, pokazuje se to, eto, i po predloženom zakonu o oružju.
	Svaki ozbiljan čovek želi da se bezbednost građana i zemlje i zakonski i faktički reši tako da to bude delotvorno i podržano od celokupnog naroda. A kad se donosi zakon koji nije po volji građana, većine građana, onda tu nema spokoja. 
	Predlog zakona koji se nalazi pred nama, pored ostalog, donosi izmenu u odnosu na postojeći zakon, da se nabavljanje oružja za ličnu bezbednost odobrava fizičkom licu starijem od 21 godine. Dakle, podignuta je starosna granica sa dosadašnjih 18 godina života. Takva izmena je opravdana, jer čovek mora imati punu mentalnu zrelost i poslovnu sposobnost pri rukovanju oružjem. Ali, mnogo šta drugog nema čvrstog opravdanja.
	Kao prvi ključni uslov za nabavku oružja za ličnu bezbednost zahteva se da podnosilac toga zahteva "učini verovatnim da bi mu mogla biti ugrožena lična bezbednost zbog prirode zanimanja, profesije ili posla kojim se bavio ili se bavi ili drugih okolnosti a koje utvrđuje nadležni organ na osnovu činjenica i okolnosti koje su navedene u zahtevu". Tako strogo formulisana odredba faktički onemogućava većinu stanovništva da ima lično naoružanje, jer ko može znati šta ga sve čeka u životu i ko može dokazati "verovatnim" da će njemu, njegovoj porodici ili nekom njegovom bližnjem u budućnosti biti ugrožena bezbednost? 
25/2	MT/LjL

	Nema potrebe da ova odredba bude tako stroga i isključiva, s obzirom na to da u Predlogu zakona već postoje izuzetno rigorozne odredbe o bezbednosnim smetnjama za nabavku oružja – da odobrenje za nabavku oružja ne mogu dobiti lica pravosnažno osuđivana na kaznu zatvora za veći broj konkretno navedenih krivičnih dela, zatim lica pravosnažno kažnjavana u poslednje četiri godine za prekršaje iz zakona koji uređuje javni red i mir, nasilje u porodice ili nasilje i nedolično ponašanje na sportskim priredbama za koje je propisana kazna zatvora, kao i lica koja svojim ponašanjem, navikama ili sklonostima ukazuju da će predstavljati opasnost za sebe ili druge, javni red i mir ili javnu bezbednost, odnosno da postoje druge okolnosti i događaji koji ukazuju da bi oružje moglo biti zloupotrebljeno.
	Postoje i drugi razlozi zbog kojih nema potrebe da se toliko zaoštravaju uslovi za nabavku, toliko da oni faktički onemogućavaju nabavku oružja za ličnu bezbednost, kad postoje drugi mehanizmi kontrole oružja kod građana, počev od izdavanja odobrenja za nabavljanje oružja, registraciju oružja sa evidencijom podataka o oružju, izdavanje oružnog lista, izdavanje odobrenja za nabavljanje municije, propisivanje uslova za čuvanje i rukovanje oružjem, izdavanje posebne dozvole za nošenje registrovanog oružja za ličnu bezbednost, propisivanje uslova za nošenje i za prenošenje oružja, municije i opreme za vatreno oružje, pa do proveravanja ispunjenosti uslova za držanje oružja i preuzimanja oružja po službenoj dužnosti. 
	Kao što smo videli, predviđeni su vrlo strogi, teško prohodni uslovi za nabavku oružja za ličnu bezbednost, ali i pored toga u zakon se unosi i odredba da će nadležni organ, odnosno ministarstvo doneti rešenje o oduzimanju oružanog lista, oružja, opreme za vatreno oružje i municije fizičkom licu za koje se naknadno proceni da nije zdravstveno sposobno, da ne može više da dokaže da postoje opravdani razlozi za držanje oružja za ličnu bezbednost, ako se proceni da nema uslova za bezbedan smeštaj i oružja u stambenom prostoru i ako se ustanovi neka bezbednosna smetnja za nabavljanje i držanje oružja. 
	Očigledno sve se čini da se narod generalno razoruža, uz pojedine izuzetke. 
	Tako sumnjičav odnos države prema sopstvenom narodu, koji drži do sopstvene države, svoje zemlje, svoje slobode i svoje tradicije, nije nikome za pohvalu, a uvek ima načina da se stane na put onima koji bi kriminalnim radnjama da naruše spokoj naroda, samo ako država funkcioniše onako kako bi trebala da radi - naravno, u interesu svih građana.
	Zbog svega toga, poslanička grupa kojoj pripadam, MI – Glas iz naroda, glasaće protiv ovog Predloga zakona. 
	Hvala na pažnji. 
	PREDSEDAVAJUĆA: Hvala vama.
	Iz poslaničke grupe Pokret slobodnih građana – Stranka demokratske akcije Sandžaka – Partija za demokratsko delovanje gospodin Pavle Grbović.
	Izvolite. 
	PAVLE GRBOVIĆ: Zahvaljujem, predsedavajuća. 
	Dakle, danas na dnevnom redu imamo naravno ponovo veliki broj zakona, ali ono što smatram da je sigurno najvažnije i jedino pozitivno jeste pitanje konačnog zakonskog regulisanja položaja roditelja negovatelja i negovatelja. 
	Usvajanje ovog zakona verovatno govori u prilog tome da idemo u susret izborima, ali dobro. I ako je to motivacija i to je takođe u redu. 



25/3	MT/LjL

	Naravno da ćemo kao Pokret slobodnih građana i da ćemo kao poslanička grupa glasati za usvajanje ovog zakona. Pokušaćemo i kroz amandmane da ga unapredimo, da pokušamo da učinimo da on bude još bolji i da pred kraj ili možda za kraj, ili kako već, ovog skupštinskog sazivamo imamo i nešto korisno što je iz njega izašlo.
	Zaista, po ovoj temi ne želim da ulazim previše u političke rasprave, ali mislim da nam dugujete odgovor na jedno pitanje. Ne nama, dugujete ga građanima. Zbog čega se čekalo tokom svih ovih godina? Dakle, koji su razlozi zašto smo tek u 2026. godini, ja sam postao poslanik 2022. godine, od 2022. godine u skupštinskoj proceduru je predlog tog zakona i konstantno su postojale inicijative. Čak je bilo i usaglašavanja da se dođe do nekog konsenzusa kako bi to bilo stavljeno na dnevni red. 
	Dakle, da li je razlog u tome što država nije imala novca? Da li je razlog u tome što država tokom svih ovih godina nije imala sluha za probleme, odnosno za potrebe tih ljudi ili je razlog pak u političkoj sujeti, što je inicijativa dolazila od strane, iz opozicionih redova konkretno, kada je reč o poslaničkoj grupi Stranke slobode i pravde. 
26/1	GD/IR		15.20 – 15.30

	Teško da možete da nam objasnite, kao što su pokušavale neke kolege i koleginice kako ti zakonski predlozi nisu bili adekvatni, kako su oni morali da se unaprede, kako su morali da se menjaju itd. Tome, između ostalog, služi taj amandmanski deo rasprave na svakoj sednici. Druga stvar, teško je da možete da nam objasnite da je za to neophodno da prođe četiri godine. To su četiri godine života i to su desetine hiljade sudbina koje su čekale dok se ovaj trenutak konačno desi. 
	Pogotovo ne možete da nas ubedite nakon svega što smo u ovom mandatu prošli. Dakle, nakon toga što smo imali da je ovaj „Vunderkind“ iz šatora za dve nedelje napisao čovek pet sistemskih zakona, pa je verovatno usled neadekvatne hidratacije pobrljavio u većini tih zakona, ali onda je trebalo svega dva meseca da to vrati na pređašnje stanje. Dakle, nemoguće da kompletna država i ceo državni aparat da za jedan zakon da mu treba više nego što treba, koliko god pravnički bio talentovan taj gospodin iz klupa preko puta, ipak ne možete da me ubedite da je država baš toliko nema kapaciteta i potencijala. 
	Dakle, mi ćemo naravno pokušati amandmanima da unapredimo dalje ovaj zakon, pre svega kada je reč o opsegu njegovom, da veći broj ljudi može da potpadne pod tu zakonsku definiciju i da imaju šira prava, da se ublaže neke nepotrebne formalističke stege, da se omogući pravo na predah negovateljima itd.
	Nadam se, gospođo Đurđević Stamenkovski, da ćete biti tu u raspravi po amandmanima kako bismo o tome mogli da diskutujemo tada jedno po jedno rešenje.
	Dalje, na dnevnom redu je Zakon o finansiranju političkih aktivnosti, isto kao i sve prethodne preporuke ODIHR-a koje ste usvajali. Dakle, puk formalizam koji suštinski neće rešiti apsolutno ništa. Dakle, da li će Zakon o finansiranju političkih aktivnosti sprečiti da neko finansira huligane, kriminalce, batinaše, koji će na dan izbora da maltretiraju i zastrašuju i tuku građane na ulicama? Da li ćemo na osnovu normi ovog zakona dobiti odgovor na pitanje ko finansira „ćacilend“ i sve ono što u njemu postoji? Da li ćemo na osnovu normi ovog zakona dobiti odgovor na pitanje ko finansira i ko je organizovao desant na Tivat? To je predsednik države rekao da je uradio neko iz njegovog okruženja, iz njegove stranke, neko iz SNS ne bi li njega fascinirao. Dakle, ko je to radio, za čiji račun, koja sredstva su za to iskorišćena? 
	Ono što je najvažnije - da li će ovaj zakon da spreči da neke firme poput „Telekoma“, kupuju naklonosti, lepe reči poznatih ličnosti time što će finansirati nečije projekte, a sve za račun vlasti? Da li će sprečiti javna preduzeća i njihove direktore i stranačke funkcionere da zloupotrebljavaju tu poziciju, da zastrašuju ljude, da ih teraju da idu na mitinge, da ih teraju da slikaju lične karte na izborima i da na taj način zloupotrebljavaju tešku socijalnu poziciju ljudi koji godinama rade na PP ugovorima?
	Dakle, od toga se ništa neće desiti jer ukoliko će se to desiti i ukoliko ćemo sprečiti tu vrstu pritiska na birače, e toliko će ovaj zakon zaista unaprediti izborne uslove.
	Kada je reč o Zakonu o oružju i municiji, dakle, prvo moram da kažem da se apsolutno se ne slažemo sa gospodinom Dačićem koji je rekao da svi amandmani idu u pravcu liberizacije, što apsolutno nije tačno, makar kada je reč o amandmanima naše poslaničke grupe. Dakle, idemo čak i u pravcu restriktivnijih zakonskih rešenja kada je reč o tome da li neka maloletna lica mogu da barataju vatrenim oružjem i pod kojim uslovima. 
	Međutim, ovde dolazimo do suštinskog problema ne samo ovog zakona, već tog ministarstva naše države i ministra koji se danas konačno pojavio posle toliko vremena. Dakle, ne radi se ovde samo o tome ko ima pravo i pod kojim okolnostima da 

poseduje vatreno oružje. Ovde se radi o tome ko u ovoj zemlji ima pravo da primenjuje silu. Vi znate da je jedna od osnovnih svojstava države da ima monopol fizičke sile i da ako država nema monopol fizičke sile, već je on u rukama nekih drugih struktura i grupacija, da onda ta grupacija prestaje da bude država i to je upravo ono što se nama desilo. Nama se desilo da policija i vojska više nisu najnaoružanija grupacija u Srbiji. Nama se desilo da ne postoji više razlike i ne postoji granica između države i organizovanog kriminala i došli smo u situaciju da se policajci ili plaše ili sklanjaju poglede od kriminalaca ako zajedno sa njima ne učestvuju u sprovođenju krivičnih dela ili makar u njihovom skrivanju. 
	I onda dođe gospodin Dačić, koji je danas održao ovde jedan beskrajan monolog. Čitao je neki sastav na temu ovog zakona koji danas treba da se usvoji, kao da se mi nalazimo u najnormalnijem političkom trenutku kao da ova država nema nijedan ozbiljniji problem koji se suočava. Otprilike, imao je obraćanje na nivou ministra unutrašnjih poslova Danske ili neke tako malo srećnije uređene države. Dođe čovek koji je ministar policije, i to ne prvi put, dakle, koji je tu…  gotovo da će na osnovu prava održaja steći svojinu nad stolicom u Ministarstvu unutrašnjih poslova i čovek ignoriše činjenicu da mi već skoro mesec dana ne možemo da dobijemo kao javnost odgovore na neka izuzetno važna pitanja. Dakle, i dalje ne dobijamo odgovor na pitanje kako je moguće da je Veselin Milić te noći bio u restoranu u kome se desilo to ubistvo kako je moguće da niko iz bezbednosnog sektora nije znao ili, još gore, da je znao da taj čovek održava kontakte sa ljudima iz kriminalnog miljea i da po tom pitanju nije učinio ništa i da onda slušamo u javnosti besmislena opravdanja kako je on načelnik policije. Sedeo sa zaraćenim kriminalnim strukturama u pokušaju da ih pomiri ne bi li kupio u gradu Beogradu. Da li možda znate da se u uređenim zemljama mir kupuje na taj način što hapsite kriminalce, a ne tako što pokušavate sa njima da sednete na večeru i da dogovorite – mir, mir, niko nije kriv i da raspodelite novac iz  nelegalnih aktivnosti na neki pravedniji način kako se gospoda kriminalci ne bi osećali nelagodno u datom trenutku. 
	Druga stvar koja je uznemirila javnost, a koju očekujemo ne samo od ministra unutrašnjih poslova, već očekujemo i od tužilaštva vrlo jasne odgovore i reakcije, desila se tokom prošle nedelje, kada je javnost u Srbiji saznala da je bivši kapiten fudbalske reprezentacije Srbije i legenda ne srpskog, svetskog fudbala Nemanja Vidić bio meta pretnji i ozbiljnog ugrožavanja njegovog fizičkog integriteta i njegovog života. Pazite sada zbog čega, dragi građani Srbije. Nemanja Vidić je bio  meta pretnji zato što je neko pomislio da je on pomislio da nakon uspešne fudbalske karijere možda može da smeni sa mesta predsednika Fudbalskog saveza jednog polupismenu barabu koja ima dve leve noge i ne zna ništa o tom sportu i cela država je to znala i  ceo bezbednosni sektor je to znao i niko ništa nije uradio da legendu srpskog i svetskog fudbala zaštiti i to znate i danas i dan danas ćutite. Ako to može da se desi u ovoj zemlji Nemanji Vidiću, onda građani legitimno postavljaju pitanje šta tek njima može da se desi i šta će se njima tek desiti ako neko iz vaše grupacije pomisli da su oni pomislili ili da nešto smeju za sebe da traže ili da možda smeju da imaju mišljenje o nekom pitanju. 
	Očekujemo ne samo od gospodina Dačića, već i od tužilaštva da nam kažu da li su pokrenuli neki postupak, da li je UKP zakucao na vrata gospodinu Kokezi i ostalima koji su uključeni u taj slučaj pošto maltretiraju i zovu i privode i opozicione poslanike i aktiviste i studente i sve one koji su se bunili prethodnih meseci i godina u Srbiji. Zašto neko nije procesuiran u ovom slučaju, a ne da nam dođe ministar policije, održi traktate od pola sata i ode jer ima važan sastanak? 

	Takođe na dnevnom redu je autentično tumačenje Zakona o elektronskim medijima. Mislim da je to i pravno i politički potpuno besmisleno komentarisati. Slušao sam koleginicu kako pokušava da pročita to tumačenje. Bio sam jako srećan što se nije ugušila do kraja tog čitanja, jer je to bilo nemoguće pročitati. Ako bismo tražili da ne daj bože skloni papir i da to kaže svojim rečima u tri ili četiri rečenice, mislim da bi to tek bilo nemoguća misija i mi sada treba o tome da razgovaramo na neki ozbiljan način i da te pravne vratolomije pokušamo na neki način da uobličimo u važeće zakonske pravne okvire Republike Srbije. Oprostite, ali to je zaista ponižavajuće. Međutim, nešto nije ponižavajuće, što je ozbiljno problematično, jeste izjava gospođe Elvire Kovač koja kaže kako joj deluje da konačno postoji politička volja da ove nedelje Srbija dobije Savet REM-a, ali da to suštinski zavisi od četiri kandidata koji su prethodno podneli ostavke. Dakle, osim što je to netačno, to je izuzetno nečasno, pogotovo ako dolazi od strane gospođe Elvire Kovač. Iz kog razloga? Iz razloga što je to svaljivanje odgovornosti, vaše odgovornosti, na četvoro ljudi koji su bili izabrani u prethodnom periodu. Dakle, neće evropski put Srbije zavisiti od toga na koji način će se to četvoro ljudi postaviti  i nisu oni odgovorni što Srbija do sada nije dobila funkcionalan sastav REM-a, već ste odgovorni vi, a  ako bismo u nekoga morali baš da upremo prstom i da imenujemo kako se ta osoba zove, najverovatnije bi se ta osoba odazivala na ime Elvira Kovač, jer je upravo njena inicijativa bila da ne postoji nikakva vrsta političkog konsenzusa, da ne postoji nikakav dogovor koji će se poštovati. 

	Upravo je njena inicijativa, i njena histerija i njena otvorena pretnja koalicionim partnerima, učinila da, kad se došlo do devete kategorije, u toj devetoj kategoriji ne glasate i da se proces izbora članova Saveta REM-a obori. Meni je apsolutno jasno zašto gospođo Kovač ima lični interes da se to uradi na takav način. Nije mi jasno zašto vi niste vi imali političke hrabrosti da se tom pritisku oduprete. Kada već toliko govorite o suverenitetu, jedinoj slobodnoj zemlji, jedinom slobodnom predsedniku, najhrabrijoj vlasti u istoriji svih vlasti ovog univerzuma i sveta, onda dođe Elvira Kovač i kaže – to ne može; i vi kažete – dobro, ništa, evo nećemo imati nikakav REM.	
	Dakle, vi ste, gospođo Kovač, naravno uz celu vladajuću većinu, ali vi ste, gospođo Kovač, tu negde rame uz rame sa sveznajućim Uglješom odgovorni za to da Srbija gubi milijardu evra iz plana rasta, odgovorni ste za to što je Srbija političi izopštena iz Evrope i što svi vaši snovi o otvaranju klastera i napretku su ostali samo prazno slovo na papiru.
	Ono što je zanimljivo jeste da su vam danas puna usta Evrope, ali vam je srce puno Rusije, i to ne zato što volite tu državu, ili volite taj narod, ili zato što ceniti njihov doprinos kulturi, nauci, obrazovanju, koji je nemerljiv, već zato što se istinski divite njihovom načinu vladavine, zato što se divite tome da ne postoji opozicija, zato što se divite da se sa svakim istomišljenikom obračunavate njegovim zatvaranje ili gašenjem medija. E, zbog toga sve to što ste pokušavali prethodnih meseci, nedelja da prodate u Briselu vam prosto neće proći. Zbog toga ovaj debakl, nakon odlaska u Brisel, visoke delegacije koja je otišla tamo u nameri da ubedi neodlučne zemlje članice da daju svoj pristanak na otvaranje klastera, pa ne samo da one neodlučne nisu uspeli da ubede, već su čak i one, koji su i bili na njihovoj strani, uspeli da oteraju na drugu stranu i zbog toga će to ostati samo nedosanjani san za vas, ali odmah da vam kažem ja zbog toga nisam srećan. Meni nije drago ni što Srbija ne otvara klastere, ni što ostajemo zaglavljeni u blatu u kome danas živimo. Vi ste, gospodo, najodgovorniji što ste državu Srbiju izopštili iz evropskog konteksta.
	I, ono što je najtragičnije, vi nećete sprečiti građane Srbije da uđu u Evropsku uniju, ali ćete ih sprečiti da u Evropsku uniju uđu kroz svoju državu. Ulaziće kroz druge države gde će odlaziti u potrazi za boljim životom, i to je najveća zaostavština vaše vladavine, i to je glavni razlog zašto ona mora da bude što je moguće pre okončana i zbog čega građani na izborima treba konačno da vam sviraju kraj. Hvala.
	PREDSEDAVAJUĆA: Nešto ste vi pogrešili. Meni je srce puno Srbije, nijedne druge države.
	S obzirom da je sistem pun, sada brišem listu, jer ste izazvali replike pominjući direktno poslanike.
	Molim sve koji su direktno pomenuti da se prijavite.  
	Reč ima gospođa Elvira Kovač. 
	ELVIRA KOVAČ: Zahvaljujem, uvažena potpredsednice. 
	Uvažena potpredsednice, predsedništvo, dame i gospodo narodni poslanici, pošto sam, i sama ne znam koliko puta, spomenuta, ali bez da izazivam ikakve replike, samo da razjasnimo. 
	Elvira Kovač je danas u svojstvu predsednice Odbora za Evropske integracije gostovala na televiziji gde je samo iznela činjenice vezane za dnevni red i sednicu koja je danas počela. Verujem da svi, najviše proevropske strank,e žele da Srbija napreduje na putu ka Evropskoj uniji. Savez vojvođanskih Mađara to svakako želi. Savez vojvođanskih Mađara je bio izuzetno konstruktivan uvek. Naš osnovni zadatak je da branimo pravo nacionalnih saveta nacionalnih manjina i uvek smo to radili  u ovom uvaženom domu. 

	Sada kada smo došli do kreativnog rešenja koje je predloženo od strane Evropske komisije i partnera, mi smo bili konstruktivni i razumeli smo odluku Odbora za kulturu i informisanje da se izbor devetog člana Saveta REM-a odloži za posle izbora za nacionalne savete nacionalnih manjina. Sve ostalo, čekanje sa odgovorom, saopštenje, reakcije, pa i iznošenje u javnosti stvari da su oni koji su izabrani, pa dali ostavke, tražili dve garancije, a jedna je već ispunjena, a drugu ja zaista ne želim da komentarišem, jer uopšte nije u redu objašnjenje zašto mi sada imamo autentično tumačenje, jer je to odgovor predsednice i Odbora na to što su oni tražili. Ja ne vidim da je Elvira Kovač bilo šta blokirala i molim da se ne zloupotrebljava moje ime. Dakle, Savez vojvođanskih Mađara i ja lično ćemo uvek braniti pravo nacionalni manjina, nacionalnih saveta nacionalnih manjina i evropski put ove zemlje. Zavaljujem.
	PREDSEDAVAJUĆA: Reč ima gospodin Uglješa Mrdić.
	Izvolite.	
	UGLjEŠA MRDIĆ: Zahvaljujem, predsedavajuća. 
	Kada god se dogodi neki uspeh za Srbiju, pojedini narodni poslanici su uznemireni, tužni, besni, besni zato što je Srbija doživela neki uspeh. Oni bi najviše voleli da se Srbija kažnjava, da se uvedu sankcije, da Srbija ne dobija investicije, da nemamo nove puteve, da nemamo nove fabrike, da nemamo nove škole, vrtiće, bolnice i sve drugo, zahvaljujući politici Aleksandra Vučića, što Srbija dobija i što Srbija gradi. Dok se Srbija gradi, dok Srbija jača, oni bi Srbiju da razaraju. Nisu im uspele blokade. Nisu im uspele priče o sankcijama. Nisu im uspele molitve i razna blebetanja po Briselu i brojnim evropskim gradovima gde su išli kao tužibabe da govore bilo šta protiv Srbije ne bi li naneli štetu i onda šta se dešava? Onda im smeta svaki uspeh, onda im smetaju zakoni. Smetaju im današnji zakoni; smetaju im zakoni koje je predložio moj kolega Petrašinović; smetaju im pravosudni zakoni; smeta im Vlada Srbije; smeta im svaki zakon koji je dobar za Srbiju koji predloži ili Vlada Republike Srbije ili neko od mojih kolega narodnih poslanika. Narod ih je razotkrio. Uskoro ćemo imati izbore. Oni su sve nervozniji, znaju da ih narod neće. Možda će svi na jednu grupu da uđu u Parlament, pa onda opet ovde da se posvađaju, na desetak parlamentarnih grupa da se podele i posvete u ovom delovanju protiv Srbije, ali da ne govorim više o njima, nego da govorim o nama, o nama koji se borimo za Srbiju. Zapamtite, uvek ćemo se boriti za Srbiju, uvek ćemo predlagati dobre zakone i uvek ćemo dati svoj doprinos, da damo podršku najboljoj politici, a to je politika Aleksandra Vučića. Hvala. 
	PREDSEDAVAJUĆA: Hvala vama. 
	Iz SVM reč ima gospođa Emeše Uri. 
	Izvolite. 
	EMEŠE URI: Poštovana predsedavajuća, poštovani ministri, poštovana ministarka, uvažene koleginice i kolege narodni poslanici, pred nama je Predlog zakona o roditeljima-negovateljima i negovateljima. Smatram da je i ovo jedan od onih zakona koji treba da prevazilaze političke razlike, jer govori o porodici, o deci sa najtežim smetnjama u razvoju i osobama sa invaliditetom, o ljudima kojima je podrška društva najpotrebnija. 
	Godinama su roditelji dece sa najtežim oblicima invaliditeta ukazivali da su bili primorani da napuste posao kako bi 24 časa dnevno brinuli o svom detetu. Time su ostajali bez redovnih prihoda, radnog staža i dugoročne socijalne sigurnosti, iako su obavljali izuzetno odgovoran i zahtevan posao. Zato smatram da ovaj zakon predstavlja važan iskorak u razvoju sistema socijalne zaštite. Prvi put država jasno priznaje da je celodnevna briga o detetu rad od velikog društvenog značaja. To nije samo finansijska podrška, već priznanje dostojanstvu roditelja koji nose najveći teret nege. 

	Posebno je značajno što zakon obezbeđuje mesečnu naknadu uz uplatu doprinosa za penzijsko-invalidsko i zdravstveno osiguranje. Time roditelji neće više biti potpuno isključeni iz sistema socijalne sigurnosti. 
	Jednako je važna činjenica da zakon podstiče ostanak deteta u porodici. To je osnovni princip Konvencije UN o pravima osoba sa invaliditetom i savremenih evropskih politika koji daju prednost podršci porodici, umesto institucionalnog smeštaja. Zakon jasno uređuje prava i obaveze korisnika, postupak ostvarivanja prava i mehanizme kontrole čime se obezbeđuju pravna sigurnost i odgovorno upravljanje javnim sredstvima. 

	Smatram da je opravdano što su kriterijumi u početnoj fazi postavljeni pažljivo. Kada se uvodi potpuno novo pravo koje zahteva značajna budžetska sredstva, odgovorno je da ono bude u početku usmereno prema porodicama koje zaista nemaju drugu mogućnost da organizuju celodnevnu negu svog deteta. Istovremeno, primena zakona će pokazati da li su postojeći kriterijumi dovoljno obuhvatni. U obrazloženju zakona procenjuje se oko 3.270 budućih korisnika, dok u sistemu socijalne zaštite više od 37.000 dece ostvaruje pravo na uvećani dodatak za pomoć i negu drugog lica. To znači da treba pažljivo pratiti efekte zakona. 
	Ukoliko praksa pokaže da postoje porodice koje objektivno nose isti teret, a nisu obuhvaćene sadašnjim rešenjima, verujem da ćemo dovoljno odgovornosti da na osnovu stručnih analiza i finansijskih mogućnosti države postepeno proširimo krug korisnika imajući u vidu socijalne i medicinske indikacije. 
	Istovremeno status roditelja-negovatelja i negovatelja ne može biti jedina podrška. Potrebno je razvijati usluge predaha, dnevne boravke, personalnu asistenciju, pomoć u kući i mobilne stručne timove kako bi porodice dobile celovitu podršku. Treba poboljšati organizaciju i kadrovsku strukturu sistema socijalne zaštite. Oni rade sa najvuneralbilnijom populacijom, sa siromašnim, sa bolesnima, sa hendikepiranima, isključenim ljudima. Treba brendirati profesiju socijalnog radnika, motivisati, podstaći školovanje tog kadra i adekvatno materijalno osigurati. Zato ovaj zakon vidim kao važan prvi korak. Nijedna evropska država nije odmah došla do idealnog modela. Zakoni su se menjali na osnovu iskustva iz prakse. Verujem da će tako biti i kod nas. 
	U Evropskoj uniji iskustva Hrvatske su sledeća – da je svoj sistem godinama unapređivala kroz izmene zakona. Slovenija razvija finansijsku podršku zajedno sa uslugama u zajednici. Mađarska povezuje pomoć roditeljima sa drugim merama socijalne zaštite, dok Austrija, Nemačka i Skandinavske zemlje razvijaju čitavu mrežu usluga koje sprečavaju iscrpljivanje porodice i omogućavaju da dete ostane u svom domu. 
	Na kraju želim da ukažem, zapravo da dam dve važne sugestije. Kontrola primene ovog zakona ne bi trebalo da se svodi samo na proveru da li roditelj radi još neki posao ili ostvaruje dodatne prihode. Mnogo je važnije pratiti ono zbog čega je ovaj zakon nastao, dobrobit deteta. Zato smatram da bi trebalo razvijati stručni, savetodavni nadzor kroz centre za socijalni rad, zdravstvene ustanove, razvojna savetovališta. Potrebno je pratiti da li dete redovno odlazi na preglede, na rehabilitacije, da li dobija preporučene terapije, da li se ulaže u njegov razvoj, obrazovanje i socijalizaciju. da li porodica koristi sve mogućnosti koje mogu poboljšati kvalitet njegovog života. Zatim, pod drugo, razmatrati proširivanje kruga korisnika kada se pokaže održivost sistema. 
	Nažalost, svaki sistem može biti i zloupotrebljavan. Zato država mora da štiti i dete i javna sredstva, ne zbog nepoverenja prama roditeljima, već kako bi pomoć zaista stigla onima kojima je namenjena. 
	Najveći uspeh ovog zakona će biti u većem broju dece koja će zahvaljujući ovoj meri imati bolju zdravstvenu zaštitu, bolje uslove za razvoj i kvalitetniji život u svojoj porodici. 
	Uverena sam da ćemo pažljivim praćenjem primene zakona imati dovoljno odgovornosti da ga u budućnosti unapređujemo, proširujemo tamo gde je potrebno i sačuvamo njegov osnovni cilj, da pomoć stigne upravo do porodica kojima je najpotrebnija. 
	Naša poslanička grupa Saveza vojvođanskih Mađara će podržati zakon u danu za glasanje. Hvala vam i želim vam puno zdravlja. 

	PREDSEDNIK: Hvala vam.
	Reč ima Risto Kostov.
	Izvolite.
	RISTO KOSTOV: Poštovana gospođo Brnabić, uvaženi ministri i saradnici ministara, dame i gospodo narodni poslanici i pre svega građani Republike Srbije, već sam čuo da su neke kolege današnju sednicu nazvali – letnjom. Ako je to sinonim za nešto opušteno, neobavezno i zabavno, kao u čuvenoj TV seriji „Dugo toplo leto“, nimalo ne delim njihovo mišljenje. 
	Mi u PUPS-u, Partiji ujedinjenih penzionera, poljoprivrednika i proletera Srbije, današnje Osmo vanredno zasedanje u Četrnaestom sazivu Skupštine Srbije procenjujemo kao veoma važno jer je pred nama nekoliko predloga zakona izuzetno važnih za bezbednost građana i mir u državi, ali i za funkcionisanje sudske vlasti. 
	U vedrom raspoloženju podržavamo činjenicu da su Treća i Četvrta tačka posvećene sportu. Takva visokokotirana pozicija Predloga zakona o pravnom položaju međunarodnih i sportskih saveza sa sedištem u Republici Srbiji i Predloga zakona o izmenama i dopunama Zakona o sprečavanju dopinga u sportu svedoči o posvećenosti Srbije mladima jer se mladi faktički ozbiljno bave sportom. U širokoj, veoma ozbiljnoj lepezi važnih pitanja, koja svakodnevno dotiču život građana Srbije, svakako je i Predlog zakona o integrisanom sprečavanju i kontroli zagađivanja životne sredine. 
	U narednim minutima osvrnuću se konkretnije na nekoliko predloga zakona. Kao otac troje dece, sada već odraslih uspešnih ljudi, i deda sedmoro unučadi, hvala Bogu svi su zdravi i živi, emotivno sam podstaknut i usmeren da u ime PUPS-a pozdravim Predlog zakona o roditeljima-negovateljima i negovateljima. Da vam iskreno kažem osećam ponos što raspravljamo o jednom ovakvom zakonu koji predstavlja novi kvalitet u ukupnoj socijalnoj i društvenoj brizi države Srbije prema svojim građanima. Praksa pokazuje i upozorava na činjenicu da roditelj koji neguje svoje maloletno, odnosno punoletno dete, koje zbog telesnog ili senzornog oštećenja i intelektualnih poteškoća ili promena zdravstvenog stanja nije u mogućnosti da se samo stara o sebi i svojim svakodnevnim potrebama, već mu je neophodna stalna pomoć i nega drugog lica, često ne zasnuje radni odnos, niti je radno angažovan po bilo kom osnovu prema odredbama Zakona o radu, niti može da ostvari pravo na penziju. Svi ti ljudi su materijalno i statusno u vrlo nepovoljnom položaju. Primenom ovog zakona, koji se sa razlogom smatra istorijskim, njihova pozicija će se bitno promeniti. 
	Članom 2. Predloga zakona uvodi se nova kategorija korisnika, prava roditelj-negovatelj, koji će imati pravo na finansijsku pomoć države. Predlog zakona o roditeljima-negovateljima i negovateljima snažno i iskreno sadrži i promoviše humanost, plemenitost, empatiju, patriotizam, međusobno poštovanje i međugeneracijsku solidarnost, ili, kako mi to u PUPS-u umemo da kažemo – to je mera civilizacijskog uzleta. Mi to kažemo i za institute socijalne politike koju godinama predlažemo, kakvi su trinaesta penzija koja treba da smanji razlike između najviših i najnižih iznosa penzija, koji su sve veći prilikom svakog standardnog povećanja penzija. I, evo, najzad merama koje je u toj oblasti najavio predsednik Republike, Aleksandar Vučić, a za koje se godinama zalaže lider PUPS-a, Milan Krkobabić, ta višedecenijska nepravda počinje da se ispravlja. Prave mere za prave ljude u pravom trenutku, komentarisao je predsednik PUPS-a. To je potvrda i usklađenosti politike Srpske napredne stranke i PUPS-a u toj oblasti.



28/3	AL/MP

	Za nas iz PUPS-a mera civilizacijskog uzleta je i uvođenje socijalne garantovane penzije za sve starije od 65 godina, koji nemaju i neće imati penziju. Među njima je i najviše žena i to žena sa sela.	
	Vraćam se današnjoj temi. Elem, posebno smo ponosni na Predlog zakona o roditeljima-negovateljima i negovateljima. Ovom prilikom ne bih više o tome s obzirom da će moje kolege iz poslaničke grupe PUPS, solidarnost i pravda, Ilo Mihajlovski, Hadži Milorad Stošić, moći podrobnije da komentarišu sa pozicije članova Odbora za prava deteta, pogotovo što je pomenuti i predsednik Skupštinskog odbora za rad, socijalnu politiku i smanjenje siromaštva. 
29/1	MV/CG		15.50 – 16.00			

	Sada bih da se vratim na teren politike i relacije Srbije i EU u svetlu Predloga zakona o finansiranju političkih stranaka. Pre toga, podsećam da je Kancelarija OEBS-a za demokratske institucije i ljudska prava ODIHR od sredine 90-tih godina prošlog veka do sada uputila mnogo preporuka. Usvojeno je 50. Taj broj će se ovih dana, kada usvojimo zakon o finansiranju političkih aktivnosti, popeti na 59.
	One koji kritikuju posvećenost Srba evropskim integracijama podsećam da procenat usvojenih preporuka ODIHR u Srbiji iznosi oko 80%, dok je npr. u Saveznoj Republici Nemačkoj svega 30%. Srbija je na evropskom putu, ali pre svega na svom putu kao suverena i nezavisna zemlja. To mnogima smeta. Na tom putu ka EU koji je dug i mukotrpan Srbija se kali i usavršava, demokratizuje političke procese. To je dobro i viši kvalitet za građane Srbije, bez obzira ušli u EU sutra ili prekosutra. Eto, mi ekonomski napredujemo korakom od sto milja, kako se to kaže, a nismo članice EU.
	Proteklih godina smo vredno i posvećeno radili na unapređenju izbornog procesa. Posle mnogo peripetija, blokada i kočnica, uspeli smo da usvojimo Zakon o jedinstvenom biračkom spisku. Nedavno smo usvojili set pravosudnih zakona, zatim set izbornih zakona. Evo danas na stolu je Predlog zakona o izmenama i dopunama Zakona o finansiranju političkih stranaka, koji je podneo i veoma temeljito obrazložio kolega Miroslav Petrašinović.
	Taj predlog uvažava tri preporuke ODIHR-a iz 2020. godine, takođe 32 iz  2022. i 32 iz 2023. godine. Ovim činom pokazujemo rešenost da politički izborni proces uskladimo sa standardima EU, odnosno da ga unapredimo u oblasti finansiranja izbornih kampanja i postupanja Agencije za sprečavanje korupcije u pogledu kontrole poštovanja zakonskih odredbi koje se tiču izborne kampanje.
	Srbija ponovo pokazuje volju da menja, dopunjuje i unapređuje svoje zakonske propise, a ODIHR i dalje nije uputio ni jednu preporuku povodom najgrubljeg kršenja ljudskih prava Srba na Kosovu i Metohiji, a to se, svedoci smo, događa svakodnevno.
	Kada je reč o Predlogu zakona o oružju i municiji i Predlogu zakona o izmenama i dopunama Krivičnog zakonika, PUPS Solidarnost i pravda podržava tu sveobuhvatnu zakonsku regulativu koja može da utiče na bezbednost građana Srbije. Tim predlogom zakona potvrđujemo strateško opredeljenje ka evropskim integracijama i primeni međunarodnih standarda. PUPS podržava i pooštravanje kaznenih mera za neovlašćeno držanje i nošenje oružja. Kako danas reče resorni ministar, tu su predviđene drakonske kazne.
	Ne slažemo se sa ocenama dela opozicije izrečenih na jutrošnjoj sednici Odbora za pravosuđe, državnu upravu i lokalnu samoupravu, da pomenuto pooštravanje kaznenih mera za neovlašćeno držanje i nošenje oružja predstavlja, citiram: „ekstremnu represiju i obračun sa neistomišljenicima“. Mi ocenjujemo da se te odredbe zakona odnose na sve građane Srbije, zakona kojeg krše bez razlike na političku pripadnost i da bi eventualna liberalizacija propisa i kaznenih mera u toj oblasti dovela do ekstremne anarhije.
	PUPS podržava i Predlog zakona o dopunama Zakona o Ustavnom sudu koji omogućava da se predstavke mogu podnositi i u elektronskoj formi, kao i autentično tumačenje odredbe člana 18. tačka 4. Zakona o elektronskim medijima. Podsećam, reč je o ponuđenim ostavkama četiri člana REM-a.
	Prema autentičnom tumačenju koje smo usvojili na sednici Odbora za ustavna pitanja i zakonodavstvo predmetne izjave po svojoj pravoj prirodi ne predstavljaju ostavke u smislu prestanka postojećeg mandata. Kako mandat nije postao delotvoran nisu bili ispunjeni pretpostavke za nastupanje pravnog dejstva ostavke.

29/2	MV/CG

	Pre samog kraja ovog mog izlaganja, gospođo Brnabić, predlažem da jezički uskladite formulaciju 16. tačke dnevnog reda koja glasi – Predlog odluke o izmeni Odluke o imenovanju stalnog sastava Republičke izborne komisije, koji je podnela predsednik Narodne skupštine ili koji je podnela predsednica ili koji je podneo predsednik. Moj predlog je koji je podnela predsednica Narodne skupštine.
	Poslanička grupa PUPS, Partije ujedinjenih penzionera, poljoprivrednika i proletera Srbije, PUPS – Solidarnost i pravda u danu za glasanje podržaće sve tačke dnevnog reda ovog Osmog vanrednog zasedanja Narodne skupštine. Zahvaljujem na pažnji.
	PREDSEDNIK: Hvala vama.
	Reč ima narodni poslanik Branimir Jovanović. 
	Izvolite. 
	BRANIMIR JOVANOVIĆ: Hvala. 
	Poštovana predsednice, poštovani ministri, predstavnici ministarstava, koleginice i kolege, za nas iz Socijaldemokratske partije Srbije od predloženog dnevnog reda, od zakona koji su na dnevnom redu svakako je najvažniji zakon o roditeljima negovateljima, zato što se prvi put ova oblast uređuje na ovaj jedan sistemski, na jedan dobar način. 
	Uvek ističem da se uspešnost države ne meri samo po ekonomskom rastu, po razvoju infrastrukture, po stopi zaposlenosti. Najbolje ogledalo uspešne države je njen odnos prema svojim najslabijim građanima, prema onim najranjivijim kategorijama stanovništva, koji po prirodi ne mogu da se brinu o sebi u punom kapacitetu. Zato mi usvajanjem ovog zakona pokazujemo jednu odgovornost i prema deci kojima je potrebna celodnevna nega, ali i prema roditeljima negovateljima koji se svakodnevno susreću sa mnogim teškoćama.
	Upravo je ministarka u obrazloženju ovog zakona ukazala na konkretne porodice koje se suočavaju svakodnevno sa teškoćama i ti primeri nam pokazuju da jedan od najvećih problema je upravo taj što roditelji ne mogu da usklade svoje obaveze na poslu, a posao im je naravno neophodan zbog egzistencije, sa vremenom koje je neophodno da bi se posvetili svojoj deci kojoj je potrebna nega. Nije lako zaista ispuniti profesionalne obaveze i obaveze roditeljstva u tom slučaju. 
	Zato će ovaj zakon, pored finansijske podrške, doneti još jednu sigurnost, drugu vrstu sigurnosti, a to je da roditelji mogu da budu rasterećeni po pitanju radnog staža neophodnog za sticanje penzije. Jer, ne bi bilo dovoljno da država samo mesečno isplaćuje određenu nadoknadu roditeljima, a mi na ovaj način preko zakona nalazimo jedno rešenje, da roditelji ne moraju da razmišljaju o tom problemu i država će uplaćivati radni staž i moći će da ostvare penziju u punom kapacitetu. Zato mislim da je i zbog toga država pokazala odgovornost i da ćemo nastaviti u istom smeru i ubuduće. 
	Donošenje ovog zakona doživljavam kao još jedan iskorak ka pravednijem i potpunijem sistemu socijalne zaštite. Ovakvo pravno rešenje posmatram kao dobru osnovu i smatram da će ono u budućnosti da se unapređuje, da ćemo da ga nadograđujemo da bismo izašli u susret svima kojima je potrebna ovakva vrsta pomoći. 
	Mi ćemo kao socijaldemokrate uvek insistirati da se finansijska pomoć uvećava, ali sada je već zakonom dobro definisano ovo rešenje, odnosno da će finansijska pomoć da raste onako kako rastu troškovi života. To je jedini način da se izborimo za bolje uslove života svih naših građana, jer kada govorimo o roditeljima starateljima koji imaju ovakve teškoće njima je zaista u ovom trenutku najbitnije da ostvare pravo na ekonomsku sigurnost. 

29/3	MV/CG

	Takođe, važno je naglasiti da se utvrđivanjem ovog statusa ne ukidaju postojeća prava na usluge socijalne zaštite, kao što su lični pratilac i korišćenje dnevnog boravka. Mi treba da nastavimo dalje i da idemo korak dalje, da razvijamo mrežu dnevnih boravaka, podršku za roditelje, psihološku podršku za decu, adekvatne uslove za rehabilitaciju, inkluzivno obrazovanje. Da ne nabrajam dalje.
	Ovo govorim da ukažem da kao što smo danas spremni da napravimo jedan pomak, da ćemo tako biti spremni i u budućnosti da damo podršku koja nije samo novčana, nego da imamo čitav jedan spektar alata kojima možemo da podržimo roditelje kojima je potrebna ovakva vrsta podrške. Na taj način šaljemo poruku roditeljima negovateljima da nisu sami i da im država pruža pomoć da lakše prevaziđu svakodnevne izazove. 
	U Evropi se primenjuje nekoliko različitih modela. Smatram iz onoga što je ministarka obrazložila, da je Ministarstvo bilo u određenom periodu unazad i sa roditeljima i sa udruženjima, da je pronađeno najbolje rešenje koje bi bilo adekvatno našoj situaciji.   
30/1	MZ/LjL		16.00 – 16.10 

	Na ovaj način ostavljamo prostora da jedan ovakav zakon uobličimo i u budućnosti na još bolji način. 
	Ovo je jedan od zakona gde ne smemo da padnemo na pitanju ljudskosti. Mislim da kada govorimo o ovakvom zakonu treba da ostavimo po strani sve političke razlike, sve političke nesuglasice. Poslanici Socijaldemokratske partije Srbije će glasati za ovaj zakon jer smatramo da treba da unapređujemo ovu oblast u budućnosti. Nije dovoljno samo da donesemo zakon, imamo dovoljno kapaciteta da radimo dalje, u duhu socijalne pravde.
	Želim nešto i da kažem o izmenama i dopunama Zakona o finansiranju političkih aktivnosti. Ovaj zakon sadrži veliki broj izmena i dopuna i cilj je da nastavimo da kreiramo ambijent gde će svi učesnici u političkom životu imati ravnopravan status. Ne mislim samo za period kada govorimo o izbornoj kampanji, već i za finansiranje političkih stranaka tokom redovnog rada između dva izbora. Ovaj zakon je dobar zato što jasno razgraničava finansiranje stranaka tokom kampanje i finansiranje stranaka tokom redovnih političkih aktivnosti. 
	Građani imaju pravo da znaju gde se potroši svaki dinar koje stranke koriste tokom finansiranja svojih aktivnosti, od onog trenutka kada novac dođe iz budžeta ili donacija, kako je propisano zakonom, ili kada podnesu godišnji izveštaj koji se odnosi na finansije.
	Upravo se kroz ovu transparentnost stiče poverenje u izborni proces. Nama je u ovom trenutku najvažnije da građani veruju izbornom sistemu. Možda ovaj zakon o finansiranju političkih aktivnosti nije dovoljno atraktivan kao što su neki drugi iz korpusa ove vrste zakonodavstva, ali je podjednako važan da se stekne poverenje u izborni proces, ne samo za građane nego i za sve političke aktere na našoj političkoj sceni i da se poveća poverenje u institucije koje će sprovesti izborni ciklus.
	Ovim zakonima ne favorizujemo nijednu političku stranku, već poštujemo dva principa – ravnopravan tretman svih političkih aktera, a drugi je transparentnost u finansiranju političkih aktivnosti. 
	Na kraju krajeva, svi mi koji se bavimo politikom znamo da jedino dobra ideja, dobra vizija razvoja društva, dobar politički program i konkretni rezultati su ključ uspeha i da jedino oni donose rezultate a ne donosi novac, ma koliko on bio dominantan u jednoj kampanji.
	Na kraju želim samo i da prokomentarišem autentično tumačenje odredbi Zakona o elektronskim medijima, odnosno proces izbora članova Saveta REM-a. 
	Kao zamenik člana odbora učestvovao sam u ovom procesu tokom prošle godine i ono što želim odmah da pohvalim to su napori koje je uložila i predsednica Skupštine i predsednica Odbora za kulturu da ovaj proces od početka do kraja sprovedemo transparentno. Bio sam svedok da su bile i te kako strpljive i imale dovoljno razumevanja za sve učesnike u ovom procesu, da su na sastancima odbora bili i predstavnici vlasti i opozicije i civilnog sektora, ali savetodavnu ulogu je imao i OEBS, tako da samo neko ko je zlonameran može da kaže da proces nije bio dovoljno transparentan i inkluzivan. Imalo se dovoljno strpljenja da se svi saslušaju i da se svaka nedoumica istera na čistac. 
	Smatram da treba da što pre završimo ovaj proces, kako bismo napravili još jedan korak bliže ka evrointegracijama. Hvala. 
	PREDSEDNIK: Hvala vam.
	Reč ima narodni poslanik Slobodan Petrović. Izvolite.
	SLOBODAN PETROVIĆ: Hvala.
	Još jedna sednica Narodne skupštine na kojoj se nastavlja tumačenje stvarnosti od strane SNS-a, ovog puta po pitanju ostavki četiri člana Saveta REM-a. 
30/2	MZ/LjL

	Narodna poslanica i profesorka matematike Nevena Đurić za sve nas tumači Zakon o elektronskim medijima. Od toliko vrsnih pravnika u SNS-u, počev od Uglješe Mrdića, koji je već sad poput Kaligulinog konja ušao u legendu, pa sve do Dragana Nikolića, advokata iz Vranja, koji nažalost nije poznat po pravničkom znanju i umeću već po tome što je promenio više stranaka nego "šote konja", umesto svih njih vi ste, gospođo Đurić, kao matematičar našli da tumačite Zakon o elektronskim medijima. 
	Dva člana zakona o elektronskim medijima su ovde ključna. Prvi je član 11, koji u stavu 1. kaže – članove Saveta bira Narodna skupština na predlog ovlašćenih predlagača. 
	Da li smo na sednici održanoj 12. novembra izabrali osam od devet članova Saveta REM-a? Jesmo. Da li je istog dana odluka o njihovom izboru objavljena u "Službenom glasniku"? Jeste. Šta se posle toga desilo? Desilo se to da su četiri nezavisna člana Saveta REM-a 19. decembra 2025. godine podnela ostavke. Dakle, izabrali smo osam od devet, a od tih osam, četiri su, nakon nešto više od mesec dana posle izbora, podnela ostavke. 
	Drugi član zakona koji je ključan, a koji gospođa Đurić ovde tumači, jeste član 18. tačka 4. koji glasi – Mandat člana Saveta prestaje podnošenjem ostavke Narodnoj skupštini u pisanoj formi. U kom slučaju mandat člana Saveta prestaje danom dostavljanja ostavke? Da li su ova četiri člana 19. decembra Narodnoj skupštini podnela ostavke? Jesu. Njih četiri je 12. novembra 2025. godine izabrano u skladu sa Zakonom o elektronskim medijima a 19. decembra 2025. godine su podneli ostavke, u skladu sa Zakonom o elektronskim medijima. 
	Šta vi, gospođo Đurić, i Odbor za kulturu i informisanje, na čijem ste čelu, radite 29. decembra, deset dana nakon što su ova četiri člana podnela ostavke? Pa vi 29. decembra, na sednici Odbora, pokrećete postupak, pokrećete postupak za predlaganje kandidata za izbor četiri člana Saveta REM-a. Zašto? Pa da biste izabrali nova četiri člana, jer su nakon podnošenja ostavki 19. decembra ostala četiri upražnjena mesta. Dakle, vi ste i sami tom odlukom prihvatili njihove ostavke, da biste danas, pola godine kasnije, pričali – šta? Pa da ostavke, u stvari, nisu podnete i da su ljudi i dalje članovi Saveta REM-a. Ako su i dalje članovi, zašto ste nakon njihovih ostavki pokrenuli proceduru da izaberete četiri nova člana na njihova mesta? Zbog čega ste krenuli u proceduru za izbor novih članova Saveta REM-a, ako su ostavke nevažeće, kao što ovim predlogom za autentično tumačenje tvrdite? Vi u stvari autentičnim tumačenjem menjate zakon onako kako vama odgovara, što je nedopustivo. 
	Ponavljam, član 18. Zakona o elektronskim medijima – podnošenjem ostavke Narodnoj skupštini u pisanoj formi mandat člana Saveta prestaje. Šta ovde treba da se protumači? Što bi reko moj legendarni profesor matematike iz Vojne gimnazije Milan Tanasijević – kad je kiša, blato je. Šta ovde, ljudi, nije jasno? Vi ste matematičar, gospođo Đurić, ja sam pravnik. Jednakostraničan trougao je trougao koji ima sve tri stranice jednake. Je l' tako? E pa, nije tako. Zavisi kako ko protumači. Vi, pošto ovde imate većinu, sada možete da izglasate da trougao ima četiri, a ne tri ugla i da jednakostraničan znači da mu nisu sve stranice jednake. To je upravo ono što vi radite sa ovim autentičnim tumačenjem. Pa to prkosi ne samo zakonima logike, već i čistoj svesti i zdravoj pameti. 
	Problem je u tome što se vama žuri i nemate vremena da ponavljate ceo proces izbora Saveta REM-a. Morate da imate što pre bilo kakav REM, ne obazirući se na zakone i zakonske procedure, kako biste mogli da uzmete novac iz EU, iz plana rasta. Baš od one EU protiv koje sve ovo vreme vodite negativnu kampanju. 

31/1	MT/IR		16.10 – 16.20

	Evropska unija vam ne valja, ali vam valjaju njihove pare. 
	Vi imate još jedan problem, a to je što nama nije potreban bilo kakav REM, već onaj REM koji će postupati u skladu sa zakonom. Da biste to uradili vi izmišljate nekakve konstrukcije u ovom Autentičnom tumačenju, da ova četiri člana u stvari nisu podnela ostavke zato što nisu, kako navodite, faktički preuzela funkcije. Izmišljate nešto što ne postoji ni u jednom zakonu kako biste opravdali ovo Autentično tumačenje. 
	Gde piše, samo mi to recite, u kom članu, kog zakona da je potrebno da izabrani članovi Saveta REM-a faktički preuzmu funkcije? Pa, ne piše nigde, jer je obična izmišljotina na osnovu koje pokušavate da ova četiri člana koja su podnela ostavke namamite da se vrate u REM, kao da ostavke nisu ni podneli. 
	Ja duboko verujem da ovi ljudi od integriteta i od poštovanja slova zakona neće pristati da učestvuju u ovoj vašoj lakrdiji od autentičnog tumačenja kojom se krše ne samo zakoni, već i Ustav ove države. 
	Međutim, to nije kraj tumačenjima. Vi sada ovim Predlogom zakona o oružju i municiji dajete municiju policiji da ona tumači zakon umesto da ga sprovodi. Policijski službenici dobijaju diskreciono pravo da po sopstvenom nahođenju odlučuju ko sme da ima oružje, a ko ne sme. 
	Jedan od uslova za fizička lica za nabavljanje oružja jeste da ta lica nemaju bezbednosnu smetnju. Tako član 18. ovog Predloga zakona propisuje da ta bezbednosna smetnja postoji, citiram: „ako lice svojim ponašanjem, navikama ili sklonostima ukazuje da će predstavljati opasnost za sebe ili druge, javni red i mir ili javnu bezbednost, odnosno postoje druge okolnosti i događaji koji ukazuju da bi oružje moglo biti zloupotrebljeno“. 
	Pa, sad ja vas da pitam – kakvo ponašanje, koje navike, kakve sklonosti, koji drugi događaji i okolnosti predstavljaju bezbednosnu smetnju za dobijanje oružja?
	Umesto da je jasno propisano šta se sve pod bezbednosnom smetnjom podrazumeva, zakon ovde omogućava da policijski službenik sam subjektivno procenjuje i tumači šta sve pada pod smetnju, a šta ne. Time se ostavlja širok prostor za zloupotrebe da o pravima građana odlučuje nejasna i subjektivna procena pojedinca, a ne jasno propisano merilo. 
	Dalje. Zakonom iz 2015. godine ukinuto je ograničenje količine municije za vlasnike oružja, a ovaj predlog u članu 36. to ograničenje vraća za oružja za ličnu bezbednost do 100 metaka municije. Ali, i to se lako rešava. Prosto, nabavite nelegalno oružje i municiju, poput ovih u „ćacilendu“, na primer, i zaobiđete i ovo ograničenje. A, ako zbog toga ispadne problem vi u svakom slučaju možete da zatražite autentično tumačenje i ovog predloga zakona, da ga protumačite onako kako vam odgovara, pa da izbegnete odgovornost. 
	Član 117. propisuje da vlasnici sportskog oružja, koji su sportsko oružje stekli potpuno zakonito po tada važećim propisima, naknadno moraju da ispunjavaju nove uslove ili ostaju bez mogućnosti da to oružje zadrže. Vi ovim zakonom narušavate sigurnost, pravnu sigurnost zbog toga što menjate uslove za već stečena prava. 
	Pored pobrojanih, postoje i mnogi drugi članovi u ovom Predlogu zakona koji propisuju dodatna opterećenja i uslovljavanja za vlasnike koji imaju legalno oružje. 
	Ko je onda na udaru ovog zakona? Kriminalci nisu, jer oni ne podnose zahteve, ne trebaju im dozvole i ne plaćaju poreze. Na udaru su lovcu, sportski strelci, kolekcionari oružja i svi legalni vlasnici koji su već prošli sve kontrole koje država propisuje. 

	Što se pomenutih bezbednosnih smetnji tiče, u duhu ovog zakona nestrpljivo očekujem da mi neko do vas odgovori kako su to bivši pripadnici OVK i oslobodilačke vojske Preševa, Medveđe i Bujanovca dobili dozvolu za oružje? Mada, ako znamo da neki od bivših pripadnika OVK i ove oslobodilačke vojske Preševa, Medveđe i Bujanovca, verovali ili ne, rade u policiji, pa su čak u vreme kada je Bratislav Gašić bio ministar policije napredovali u službi. Onda i ne čudi kako su prošli bezbednosne provere i bezbednosne procene i za oružje kad već rade u policiji.
	Hvala. 
	PREDSEDNIK: Dobro. 
	Idemo replike.
	Prvo Uglješa Mrdić.
	Izvolite. 
	UGLjEŠA MRDIĆ: Zahvaljujem, predsednice. 
	Pa, neko je poznat kao narodni poslanik SNS i poštovalac politike Aleksandra Vučića i predlagač pravosudnih zakona, a neko će uvek biti poznat po dve stvari – kako je krao vodomere po Vranju i kako se dok je bio u Vojnoj gimnaziji slikao sa automatskim oružjem, kao Rambo. Rambo iz Vranja. Po tome je on poznat, a njegov lider je poznat ovih dana po sledećem. 
	Njegov lider i vođa je objavio jednu sramnu objavu. Ja se izvinjavam građanima Srbije, posebno građankama Srbije što ću ovo morati da pročitam, ali to je rekao njegov lider. Kako oni vide politiku i kako oni vide REM i kako oni vide sredstva javnog informisanja. Evo šta je objavio – da li bi za TV „Prva“ bio prejak zahtev da im voditeljke ne dolaze u „Jutarnji program“ direktno sa štajge, gosti iz kafane, a gošće neobrijane? Svi da budu okupani. 
	To su reči njegovog lidera. I sada građani Srbije neka vide ko su pristojni, a ko su nepristojni, da vide ko se bori za Srbiju, a ko se bori protiv Srbije. 
	Razumem ja i tugu u vašem poslaničkom klubu, jer vam je Hrvatska ispala sa Svetskog prvenstva, ali dobro. To je vaše pravo. Mi navijamo za Srbiju, vi navijate za Hrvatsku. Mi navijamo da Srbija napreduje, vi navijate da se Srbija uništi. Vi vređate žene, vi vređate gošće jedne televizije sa nacionalnom frekvencijom, vi vređate voditeljke, ali to ste vi. Kao što ste dok ste vodili vojsku uništili vojsku, uništili grad Beograd, uništili grad Novi Sad. 
	Neverovatno, ovaj krao mostove, ovaj krao bulevare, ovaj krao vodomere, ovaj uništavao tenkove. E, to ste vi. Neka to znaju građani Srbije.
	Hvala. 
	PREDSEDNIK: Sledeća replika narodni poslanik Dragan Nikolić.
	Izvolite. 
	DRAGAN NIKOLIĆ: Hvala, predsednice. 
	Kad vas neko napadne treba da se pitate šta ste vi to njemu dobro učinili. Pa, evo ovako. Od 2008. godine kada je formirana SNS u Vranju ovaj omladinac koji me je spomenuo je ginuo za stranku, ginuo do 2013. godine. Ja sam ga, kao tadašnji predsednik Okružnog odbora, postavio za predsednika omladine i, bogami, jeo je iz ruke, slušao je bespogovorno šta god ste tražili od njega. Međutim, pošto je dobio obećanje od tadašnjeg establišmenta, odnosno SPS iz Vranja da će ga zaposliti on je izmislio, održao konferenciju za štampu, ispričao kako sam ga ja tukao, kako sam ga prebio, kako ima teške telesne povrede. Tamponirao se, držao dramatične govore. Evo, ja vam kažem – ni prekršajne prijave protiv mene nije bilo, a kamoli krivičnog postupka jer je sve izmislio. 

	Što se tiče neke moje karijere, neprijatno je pričati o sebi. Ja sam godinu i po dana bio u Opštinskom sudu u Vranju, položio pravosudni. Bio kod čuvenog advokata Mite Tošića pripravnik advokatski, a nakon toga postao advokat i evo 40 godina radim. Ko je bio u mojoj kancelariji, a takvih je bilo na hiljade, mogu posvedočiti o mojoj stručnosti, o mojoj posvećenosti ovom poslu koji obavljam. 

	Jedino što peče ovu poslaničku grupu to je istraga koja se vodi o zvučnom topu koji proizvodi dejstvo posle tri dana i za šta se lider ove stranke opredelio da podjari ovaj narod, lažući masno da je upotrebljen zvučni top koji uopšte ne postoji i da je predsednik Srbije pucao u leđa svom narodu ne bi li izazvao krvoproliće na ulici, izazvao bes naroda i revolt ove vlasti. To nije uspelo. Obojena revolucija nije uspela, a sad sledi kontrarevolucija i vreme odgovornosti je došlo. Odgovaraćete svi za sve ono što ste uradili protiv ove države i protiv ovog naroda. Hvala.
	(Slobodan Petrović: Replika.)
	PREDSEDNIK: Gospodine Petroviću, niko vas nije pomenuo imenom i prezimenom. Dakle, niko nije rekao Slobodan Perović. Prilično jednostavno.
	Da ne bih nastavljala ovaj cirkus, idemo dalje.
	Reč ima narodna poslanica Biljana Đorđević.
	Izvolite.
	BILjANA ĐORĐEVIĆ: Zahvaljujem.
	Dobro sam ja rekla kada je ovde formirana prva Vlada, u stvari verovatno i jedina Miloša Vučevića, da je tad bila reakciona i nije mu se to dopalo, sada i sami priznajete da ste takvi.
	Sad ova sednica mogla bi da se opiše rečima šta je SNS i ekipa obećala EU, šta je obećala građanima i kako onda, čak kad je u tome imam nekih dobrih stvari, dobrih ideja, kako se to upropasti do neprepoznavanja, kako se zakoni ne sprovode to se jako dobro vidi i kako za to ne postoje nikakve sankcije koje su srazmerne ili odvraćajuće. 
	Počeću prvo za zakonom o integrisanom sprečavanju i kontroli zagađivanja životne sredine. Zanimljivo, ovaj zakon je hitno ušao u proceduru u četvrtak. Dakle, potpuno novi zakon. I šta sam onda uradila? Otišla sam na sajt Ministarstva za životu sredinu da vidim spisak postrojenja koja podležu izdavanju integrisane dozvole. Znači, to su objekti kompanije koje bi spadale pod ovu IPPC režim, odnosno da dobiju integrisanu dozvolu i tu piše da je poslednja revizija izvršena u septembru 2022. godine i onda kada otvorite vidite jedan vrlo mršav spisak postrojenja, ali onako samo zeleni imaju važeću dozvolu. Otprilike, svaka sedma, osma je zelena.
	Dakle, iz toga možemo da vidimo ogromno zagađenje koje stvaraju ne samo, ali između ostalo i industrijska postrojenja Srbije od kojih većina očito radi bez integrisane dozvole uz prećutno odobravanje  države. Vlasti ne postupaju u skladu sa važećim zakonima i propisima i nešto je samo u svemu tome čudno - ko je na vlasti 14 godine? Dakle, ko  je to dozvolio? 
	Ko je dozvolio da  inspekcijski organi, Ministarstvo zaštite životne sredine, kada, recimo, saznaju,  jer im ljudi prijavljuju da postoje ove nezakonite prakse, obijaju opet nezakonito da pokrenu postupke recimo protiv kompanije 
„Ziđin“, koja je na onom spisku da treba da ima dozvolu, ali nije na onom spisku da je podnela zahtev za integrisanu dozvolu. Dakle, nema dozvolu. 
	Zašto tužilaštva i sudovi ne prepoznaju ozbiljnost kontinuiranog kršenja zakona i potrebu za izricanjem privremenih mera, recimo zabrane rada dok se ne pribavi integrisana dozvola. 
	Dakle, ovo je važno da bismo videli da je postojao neki zakon, nije se primenjivao, sada ćemo dobiti bolji,  novi, lepši, svakako harmonizovaniji sa evropskim direktivama zakon, ali će da se zapravo išta promeniti u poštovanju? Ne čini se tako. Ne čini se posebno kad pogledamo ekstremno blagu kaznenu politiku. Dakle, imamo najveće industrijske zagađivače koji su istovremeno profitabilnije kompanije, a zakon, čak i ovaj, podiže samo one najniže kazne, ne podiže baš ove gornje granice i dalje je to vrlo, vrlo blago.

	Kad, recimo, kompanija  „Serbia Zijin Copper“  konačno biva kažnjena zbog nezakonitog rada, što nema ovu integrisanu dozvolu, najvažniju dozvolu u oblasti živote sredine, da li znate sa kolikim iznosom je kažnjena? Jel možete da pogodite? Dvesta pedeset hiljada dinara. Vau. Dakle, zbog gotovo godinu dana nezakonitog rada, a odgovorno lice sa 30.000 dinara. Ja mislim da kolege ovde kada dobiju  opomene dobijaju veće kazne da im se to skida od plate. Dakle, to je otprilike iznos koji nekako kada u vredite nekoga na „Tviteru“ može sud da vam dodeli. Ja tu ne omalovažavam uopšte povredu ugleda i časti, ali pojedinac i kompanija nikako ne mogu da budu isto, tako da prosto imamo situaciju da je sam „Zijin“ priznao da su postrojenja puštena u rad bez dozvola jer je tako zahtevano. Dakle, bili su svesni kršenja zakona, ali ne samo što su oni bili svesni, nego što je prethodna resorna ministarka u zvaničnim posetama Boru hvalila izgradnju postrojenja, dakle, svesno se krši zakon, a i ova sadašnja takođe nisam primetila na objavama da je ikada prekorila kampanju što krši zakon, što radi bez dozvole i što nije smela da počne da radi. 
	Dakle, ponovo će se doneti neki  novi zakon. Idemo sve ispočetka. Da li će zeleniti, videćemo, ali puj-pike ne važi šta je bilo u prošlosti. 
	Dakle, naš predlog je da umesto da imamo ovakve neefikasne, nesrazmerne i kazne koje ne odvrću nikoga od kršenja zakona, pogotovo kada imamo režim koji to toleriše, dakle, da makar u zakonu, ako ništa drugo, imamo neku vrstu odvrćujaće kazne, te da bi za najteže prestupe trebalo da se plaća najmanje tri posto godišnjeg prometa kompanije. Dvesta pedeset hiljada dinara, pa čak i tri miliona dinara nije baš nešto mnogo za ovako velike kompanije. Dakle, morali bi da plate stotine hiljada ili miliona evra uz zabranu rada i nadoknadu štete, uključujući i zdravstvenu štetu građanima, krivične sankcije u  nekim slučajevima da bi zapravo neko u ovoj zemlji naučio da ne može da radi ako nema integrisanu dozvolu. 
	Dakle, ako ćemo već da se usklađujemo sa EU standardima, ako ćete se hvaliti time, hajde da se uskladimo sa pooštravanjem kazni, jer tamo su kazne visoke. 
	Zašto je sada ovo važno? Dakle, za postrojenja koja zahtevaju integrisanu dozvolu mi ovde sada pričamo o tome, pričamo o Boru, uredbe predviđaju da se mogu propisati i strožije granične vrednosti emisija zagađujućih materija od propisanih, kao i strožiji uslovi za kontinualno merenje emisija. Pošto „Ziđin“ nema integrisanu dozvolu, pošto država ništa ne radi povodom toga, hitno se sada usvaja zakon i, pazite sada, tu ima dobrih stvari, ali nam trebaju čak dve godine za podzakonska akta koja će u stvari sve ove stvari koje su dobre prolongirati. Znači, mi nećemo imati efekta nikakvih ako imamo ova podzakonska akta za ove dve godine. Dakle, imamo za sve to vreme povećanu incidencu karcinoma u Borskom okrugu. Godišnji izveštaj Instituta „Batut“ o malignim tumorima u Srbiji ukazuju na više stope malignih tumora. Posebno tu predvodi karcinom pluća u Borskom okrugu u odnosu na republički prosek. Broj novoobolelih od karcinoma pluća kod muškaraca veći je čak za 16,9% u odnosu na republički prosek. 
	Dakle, ako hitno usvajamo zakon, od četvrtka do ponedeljka, želimo da hitno usvojimo podzakonska akta, a ne da to traje sramno dugo, dok nas emisije iz industrijskih postrojenja prekomerno zagađuju, a ono što najhitnije od svega želimo je da granične vrednosti izloženosti karcinogenim, mutagenim i reproduktivno-toksičnim supstancama na radnom mestu, budu momentalno usklađene sa evropskim vrednostima, jer, pazite sada, doneli ste pravilnik koji kaže da granična vrednost za izloženost arsenu pri proizvodnji bakra, novim ovim pravilnikom koji ste usvojili prošle godine, jeste usklađena sa evropskim vrednostima, ali da li znate kada počinje primena? Kada Srbija uđe u EU. 

	I sada zašto srpski radnik u kineskoj firmi, u kineskoj fabrici u Boru treba da bude najmanje pet puta, a verovatno i više, izložen genotoksičnoj supstanci dok čeka da uđemo u EU?  Zašto, odgovorite na to pitanje. 
	Pošto tako hitno idete ka EU, a mi zapravo čekamo i čekamo i sve radite da se to ne dogodi, ajde da vidimo ovim drugim zakonima koje ste obećali kao neki lošiji đaci koji u stvari ne žele da završe školu, ali bi da završe razred da bi dobili neku besplatnu ekskurziju i sada rešavate nešto što ste godinama govorili da zapravo ne znate kako da rešite. 
	Kada je reč o finansiranju političkih aktivnosti, ja neću mnogo o tome. Podneli smo dosta amandmana, pričaćemo kasnije o tome, ali ovde je slična stvar kao sa ovim zakonom o integrisanom sprečavanju i kontroli zagađivanja životne sredine, zato što opet, iako se ispunjavaju različite preporuke ODIHR-a,  zapravo sankcije ako se zakon krši uopšte  nisu promenjene, one su male, nisu efikasne, nisu proporcionalne, ne odvraćaju očito nikoga od kršenja zakona i druga važna stvar koju ODIHR mišljenje takođe kaže – vi niste radili ništa povodom toga. 

	Dakle, Agencija za sprečavanje korupcije trebalo bi da proaktivno istražuje i sankcioniše kampanje finansirane od strane neovlašćenih subjekata. Dakle, to je neispunjena preporuka i ono što mi svi vidimo – Agencija beži, čak i od postojećih zakonskih ovlašćenja, dakle da ih primenjuje, posebno kada je reč o funkcionerskoj kampanji i zloupotrebi javnih resursa, to vi radite, jer ste vi zaposeli sve javne resurse, i finansiranju političkih stranaka. Dakle, ovo jeste stvar prakse, ali isto tako i neki snažni zakonski okvir bi praksu možda sa pravim ljudima nekada mogao da promeni.
	Druga stvar jeste ovo. Imamo dva autentična tumačenja na dnevnom redu i ja hoću načelno da kažem stav Zeleno-levog fronta, dakle, prosto, neću uopšte da ulazim, mislim da je kolega sjajno objasnio probleme sadržaja, ali načelno Zeleno-levi front smatra da treba ukinuti uopšte anahranu praksu usvajanja autentičnih tumačenja od strane Narodne skupštine. Vi ste u poslednjim godinama čak 21 autentično tumačenje ovde donosili i zloupotrebljavali ovu praksu u cilju, pre svega, prikrivanja koruptivnih aktivnosti. Najdramatičniji slučaj je bio sa Generalštabom. 
	Ovde pokušavate da ispravite jedan loše vođen proces izbora za članove Saveta REM-a, gde cilj nikada nije ni bio da se dođe do nezavisne institucije. U tu svrhu želim da vas obavestim, ako niste znali, dakle još pre više meseci, mi smo predložili izmene Zakona o Narodnoj skupštini i Poslovnika Narodne skupštine, a upravo da se ukine ova praksa. Kada ne možete vi, onda – bez da nađete neko uporište – kada se donosio zakon, pričalo se o nekom tumačenju odredbe, nego naknadno sada vi ćete tumačiti šta su ljudi tada mislili. Dakle, to potpuno urušava ideju predstavljanja i uopšte autoriteta Narodne skupštine.
	Zanimljivo, jedno autentično tumačenje koje ste doneli nije na dnevnom redu, a trebalo bi da bude, a to je vezano za pitanje ko je uopšte javni funkcioner. Eto tako ste pre nekoliko godina doneli autentično tumačenje da neke svoje ortake isključite iz koncepta javnog funkcionera, da ne moraju da polažu izveštaj agenciji. Mi smo već sa tim isto tako podneli Predlog zakona o sprečavanju korupcije, paralelno sa izmenama Zakona o utvrđivanju porekla imovine i posebnom porezu. U međuvremenu i to je nešto što treba da uradite kao deo ispunjavanja preporuka ODIHR-a. Dakle, bilo bi dobro da je na ovoj sednici zajedno sa ovim zakonom o finansiranju političkih aktivnosti i Zakonu o sprečavanju korupcije, ali nije, tako da eto ne možemo sada da pričamo o svim zloupotrebama koje vi vršite. Ali prosto da kažem da je to jedan primer kako vi to radite. Prosto, promenite, kažete – mi ćemo ovako tumačiti ko je javni funkcioner i onda prosto ljude izbaciti iz toga i oni uopšte nisu važni, ali ćemo se baviti, ne znam, članovima školskog odbora u Požarevcu, pa ćete vi morati kolegi Miloševiću da dajete saglasnost za nešto tako.
	Dakle, to su sve neke stvari koje su zaista tragikomične. Komične su zato što pokušavate da učinite nešto, da ubedite ljude u nešto u šta ne možete, a tragične su zato što odlučujete o našim životima i prosto nas pljačkate konstantno.
	E sada, što se tiče stvari koje ste obećali građanima i kao sada ih ispunjavate, zapravo ne. Dakle, kada je reč o Zakonu o oružju i municiji i Krivičnom zakoniku, pre tri godine nakon „Ribnikara“ i Malog Orašja obećavali ste svašta, uradilo se malo toga. Sada neću, niti imam vremena da prolazim kroz sve. Podsetila bih samo da smo mi još tada kao „Ne davimo Beograd“ prosto stali iza stava da je problem u ovoj zemlji rasprostranjenost nelegalnog oružja i nepoštovanje i prethodnog zakona. 
	Dakle, mi smo podneli amandmane da i ovaj predlog treba da bude restriktivniji u nekim delovima. Ali ono na šta želim da skrenem pažnju, sada govorim o Zakonu o oružju, ali ono na šta želim da skrenem pažnju jeste ova izmena i 

dopuna Krivičnog zakonika zato što se, između ostalog, obećavalo i da će novo krivično delo – obučavanja maloletnog lica za rukovanje vatrenim oružjem – da bude u ovom zakonu. I ono jeste bilo deo šire javne rasprave tokom 2024. i 2025. godine kada je reč o Krivičnom zakoniku i ZKP-u, ali sad ga prosto volšebno nema ovde. Dakle, nema tog krivičnog dela i mislim da nekako, ne znam da li je slučajno, možda je zapravo uvredljivo, ako je namerno, ali mi smo nedavno, u stvari, mogli da čujemo završne reči predsednika Sudskog veća u Višem sudu, Dragana Marinkovića, u slučaju protiv Vladimira i Miljane Kecmanović, kada je sudija o Kosti Kecmanoviću rekao: „Sa jedanaest godina i osam meseci vođen je da uči da puca iz vatrenog oružja. Za sud nema značaj to što nije zabranjeno da deca uče da pucaju. Obučavanje deteta da puca iz puške jeste opšte opasna radnja“.
	Možda za ovaj sud to što to nije zabranjeno nema značaj ili nije imalo značaj, ali ako je nešto opasna radnja, čini mi se da zaslužuje da pričamo o tome da li treba da bude kriminalizovano. I nekako, kažem, pošto taj predlog dolazi sada, nakon donete prvostepene presude, ali i nakon toga što smo imali maloletnike u prethodnih šest-sedam meseci u Beogradu koji su obučavani od očeva i podsticani da se obučavaju za korišćenje vatrenog oružja, a da su pokušavali da izvrše ubistva. Takođe, želim da ukažem i na to da se Autonomnom ženskom centru obraćao jedan broj žena, jer su očevi njihove dece vodili maloletnu decu sa sobom u lov, čak i kada su deca imala manje od sedam godina, što majke nisu mogle da spreče. Dakle, da – reći ćete – to je običaj u selu gde se svi poznaju itd., ali je vreme da se te stvari preispitaju, da se propišu zabrane da se maloletnim licima dozvoljava pristup vatrenom i lovačkom oružju. Dakle, da, to nije oblast Zakona o oružju i municiji, ali lako ste i to mogli da dodate na dnevni red da ste želeli. 
	Moram još da kažem – dobro je što su neki uslovi za nabavku i držanje oružja pooštreni, ali mi se i dalje ne slažemo sa time da se daje dozvola za nabavku oružja radi lične bezbednosti, dakle, na neodređeni broj komada. Smatramo da treba na jedan komad i da se onda prilikom bezbednosne provere, takođe, mora pribaviti mišljenje članova domaćinstva sa kojima lice živi o podnošenju zahteva za držanje oružja. 
	Sada tu moram da postavim pitanje ministru, on nije ovde, ali prosto ne mogu da mu ne postavim to pitanje u vezi sa ovim dozvolama. Dakle, da li, kada policajac u slobodno vreme obezbeđuje kriminalce, o čemu nas je obavestio Aleksandar Vučić, da je praksa 40 godina, on sada po ovom zakonu sme da koristi službeni pištolj ili bi trebalo da koristi pištolj koji je dobio, dozvolu, da koristi radi sopstvene bezbednosti? Taj mi deo nije jasan, jer razumljivo je da, kada obezbeđujete kriminalce, će vam biti ugrožena bezbednost, pa ne znam da li će se to koristiti kao nekakva okolnost koja je opravdana. 
	Najzad, moram da kažem nešto i o Predlogu zakona roditelj-negovatelj. Naravno da smo svih ovih godina podržavali napore kolega iz opozicije da ovu temu, pre svega SSP, stave na dnevni red i uvek smo glasali da to bude deo rasprave i sada kada vidimo vaš predlog, moramo da kažemo sledeće. Razumemo da je za mnoge roditelje, koji su sami, umorni, očajni, i ovo neko rešenje, ali takođe je naša dužnost da kažemo da ono dovodi dugoročno do ekonomske zavisnosti, društvene izolacije, profesionalne marginalizacije i roditelja-negovatelja i dece. Naša je prosto dužnost da iskoristimo priliku da to kažemo, jer će to imati posebne posledice po žene, jer su one najčešće te koje će biti u ulozi roditelja-negovatelja, da ih isključuje sa tržišta rada, smanjuje prihode, onemogućava šanse za zapošljavanje i povećava rizik od siromaštva. I zato nam je važno da vam kažemo da država ne sme roditelje da pretvori u jeftinu zamenu za ceo sistem podrške. Dakle, mora da se radi dalje. 

	Dakle, mora da se omogući da se pravo dobije prema stvarnoj nezi, a ne prema tome ko živi na kojoj adresi, koliko roditelj ima godina ili da li povremeno nešto radi. Morate dozvoliti ljudima da rade, jer sa 65.000 dinara, kada skaču cene hrane, kada skaču cene struje, kada skaču cene stanarina, možda neće moći da prežive. Isto tako im se mora pomoći, da dobiju zamenu kada su bolesni, iscrpljeni, moraju nešto da završe. Potreban im je predah, pomoć u kući, savetovanje i podrška. Najzad, mora se omogućiti osobama zbog kojih se ovo sve radi, dakle kojima je nega potrebna, da se pitaju, da kažu šta žele ako nešto nije u redu. dakle, moraju imati mogućnost da i one o nečemu odlučuju, a ne da budu samo predmet o kojima drugi odlučuju.
	I za sam kraj moram da postavim još jedno pitanje za ministra pravde, koji je ovde ranije govorio o tome kako ima Srbija veliki ugled kao sportska nacija, jel', pa će onda možda neki međunarodni sportski savezi razmotriti da imaju ovde svoje sedište, da li ovom ugledu doprinosi to kada nekadašnji predsednik Fudbalskog saveza Srbije, Slaviša Kokeza, blizak saradnik opet Aleksandra Vučića, radi na organizovanju praćenja, pretnji i prebijanja fudbalera i, između ostalog, kako piše KRIK, šalje, priprema se da šalje poruke Nemanji Vidiću da će, ako se još jednom oglasi, da ide na groblje? Dakle, je l' to ta reputacija kojom se vi ponosite kada MUP o tome ćuti? Je l' to isto doprinosi tome da neko razmotri Srbiju kao mesto za sedište svog međunarodnog sportskog saveza. Prosto samo da raščistimo – je l' to nešto čime se javno hvalite ili samo tajno? Zahvaljujem. 
	PREDSEDNIK: Reč ima Milenko Jovanov. 
	Izvolite. 

	MILENKO JOVANOV: Poštovana predsednice Skupštine, vi niste bili, da mi nije omogućila pravo na repliku javio bih se po Poslovniku, niste bili u prethodnom sazivu ovde. Da jeste, imali biste priliku da vidite šta je sada uvreda dostojanstva ovog doma, jer mi smo sa opozicionim poslaničkim grupama u prošlom sazivu dogovorili zajednički Predlog zakona i to da nekoliko poslanica stanu iza tog predloga itd. itd. Ova poslanička grupa je to narušila. Oni su bili ti koji su to razbucali zato što su bili nezadovoljni ovima što sada sede ispred njih u sali, jer su rekli – oni su se prodali SNS-u, ne možemo mi zajedno da predlažemo s njima ništa, a onda za njima krenuo onaj nesrećni Lutovac, pa onda posle toga još neki i tako se završio ceo projekat.
	I sada i bez imalo blama ustane i kaže – mi smo uvek ovo podržavali. Kako vas, bre, nije sramota? Kako vas nije sramota? Sram vas bilo. Ništa podržavali niste. Samo ste šibicarili kao što ste uvek šibicarili. Poziva se na Agenciju protiv korupcije. Još jednom pozivam njenog kopredsednika da primi pismena koja pokušavaju godinama da mu dostave. Ne odaziva se ni na sudske pozive, ni na Agenciju za borbu protiv korupcije. Kada vam je već toliko do toga stalo.
	I najzad, važno je zbog građana Srbije. Pošto nemamo još uvek opciju, ali bilo bi dobro da kada nastupaju ovi što imaju po dve, tri ne vladine organizacije, pa kako već funkcionišu, da dok govore i dok su u prenosu ispod onako ide – sponzorisano od strane, pa ko ih sve sponzoriše, Rokfeler, ova fondacija, ona fondacija, itd., da znaju ljudi čije interese zastupaju kada napadaju kineske investitore, da znaju ljudi čije interese zastupaju kada hoće da zatvore privredu u Srbiji.
	Gospođo, ne možemo svi da živimo od nevladinih organizacija i ne može ova država da bude finansirana kroz ne vladine organizacije Rokfeler fondacije. Mora privreda da postoji. Hvala.
	PREDSEDNIK: Evo, imate pravo na repliku, gospođo Đorđević. 
	Izvolite.
	BILjANA ĐORĐEVIĆ: Mislim, kako da vam kažem, ja sam vrlo precizno rekla da smo uvek podržavali da se ovo nađe na dnevnom redu. Pa može da se proveri kako je ko glasao. Ne znam koliko puta je ovo podnošeno i tražena dopuna dnevnog reda i ja sam uvek bila tu i uvek sam glasala za. Ali, nisam htela s vama da sedim u radnoj grupi, s vama nešto da se dogovaram. Mislim da je tekst bio sasvim dobar i bez toga i da ga vi pokvarite kao sada, iako to prosto može da stavi tačku na pitanje, jel, od ranije. 
	Mislim, te priče o tome ko nas sponzoriše, ja vas uvek pozivam samo da kažete građanima Srbije gde ja živim, kako ja živim, kako ja izgledam i da proverimo to i da uporedimo sa time gde vi živite, kako vi živite, čime se vozite, gde letujete, koliko stanova imate i slične stvari. Pošto to, kao što reče moj kolega Dobrica Veselinović, nikada ne uspevate, onda, prosto, lažete i lažete i lažete.
	Ja nisam rekla da ne treba da radi industrija. Ne, ja sam samo pitala – što srpski radnik mora da bude da se truje, što mora da radi pod uslovima da bude pet puta više izloženo genoteksičnoj supstanci dok ne uđemo u EU. Mislim, ne moramo ni da uđemo u EU, nego samo u pravilniku neka piše – stupa na snagu sada, pošto s vama nikada nećemo ući u EU, bez vas imamo šanse. Ali ako je to ovde sada pitanje, hajde da ga sklonimo sa strane, promenite pravilnik da to važi već sada, ne kada uđemo u Evropsku uniju. Nemoj da menjamo ovde teze. Priča je o uslovima na radu, uslovima naših ljudi, jel, građana Republike Srbije, pa i stranih radnika ako hoćete, svih ljudi. Nije ovde reč uopšte o tome da ne treba da se radi, nego kako se radi i zašto se ne radi bolje, zašto se ne brine o ljudima, zašto Srbija može da bude trovačnica, a imamo potencijala za više, zašto smo zapravo bogati, a vi nas pljačkate i činite siromašnim. E, to je ovde tema.

	PREDSEDNIK: Milenko Jovanov kao predstavnik predlagača, odnosno kao predlagač. 
	Izvolite.
	MILENKO JOVANOV: Niti koga pljačkamo, niti koga činimo siromašnim, posebno ne one koji su finansirani kroz nevladin sektor, koji zloupotrebljavaju, da bi finansirali faktički političke aktivnosti i mi imamo sada jednu ogromnu disproporciju između onoga što je faktičko i ono što bi trebalo da bude formalno-pravno stanje. A to je da je zabranjeno finansiranje političkog delovanja iz inostranstva, a mi imamo i te kako finansirano političko delovanje iz inostranstva zato što se nevladine organizacije bave politikom. 
	Vičete, vičete, vidim da vas pogađa to i tek će da vas boli. I ovaj dečko što je krenuo, ovaj Dragović, hidru ovu da vam spominje, tek će da vas boli. Kad vas budemo na postavu izvrnuli koliko ste nevladinih organizacija osnivali, kako ste ih gasili, pa pravili nove, pa kako ste iz postojećih pravili nove, pa kako ste pare primali, pa od koga ste pare primali, pa gde ste pare trošili, sve će to polako da dođe na svoje. Samo polako i bez nervoze. Samo se vi ne nervirajte. 
	Što se moje imovine tiče, u svakom trenutku možemo da se menjamo. Kad god hoćete, možemo da se menjamo. Sa bilo kim od vas siromašnih opozicionara. Sa bilo kim mogu da se menjam. Evo, moja kuća u Kikindi pod hipotekom za koga god hoćete da se menjamo.	
	(Dobrica Veselinović: Hajde.)
	Odmah. Ovaj što viče – hajde, sedam stanova. Sedam stanova mu našli u Beogradu.
	(Dobrica Veselinović: Hajde.)
	Hajde. Pa donesi. Evo, jedan stan u Beogradu i nosi kuću. Može odmah. Bilo koji u Beogradu daj za kuću u Kikindi, koji god hoćeš, i hipoteku. Nema problema. Bakarecu, pripremi mi analizu onih sedam što ima. 
	(Dobrica Veselinović: Biraj.)
	Ja da biram? Ja biram i ja javljam. Dogovoreno. Pazite, ovo je javno obećano. Ja ću tražiti da se ispuni. Znači, kuća u Kikindi za jedan od njihovih stanova u Beogradu. Dogovoreno.
	(Dobrica Veselinović: Ne, mojih sedam.)
	Od tvojih, jedan od sedam.
	(Dobrica Veselinović: Od mojih sedam.)
	Jedan.
	(Dobrica Veselinović: Evo, idi na Agenciju.)
	Ma pusti me Agencije i tebe. Tvoje, tvoje nevladine organizacije, tvoje ćerke nevladine organizacije, sve ostalo. Ali, ćuti sada…
	(Dobrica Veselinović: Ćerka ima 11 godina.)
	A sad prestani da dobacuješ ne zato što mi smeta, nego zato što se beovranjanka ljuti. Ti da si nešto bio bitan, ti bi se bar Beogradom bavio. A uvezli ste iz Vranja osobu koja vam se sada bavi Beogradom umesto tebe. Ja bih se obesio.
	U svakom slučaju, ono što je poenta…
	(Dobrica Veselinović: Svi su došli nekad u Beograd.)
	Da, ali se ne bave svi … Nemoj da vičeš. Prvo, ja sam u Beograd došao dok si ti mokrio u pesku, ali nije to bitno nego je bitno to da kada sam došao u Beograd…
	(Predsednik: Gospodine Veselinoviću, ja vas upozoravam.)

	… ni ja, ni mnogi pre mene, a ni mnogi posle mene, niko nije sklonio nekoga iz Beograda ko je tu rođen, napravio tu organizaciju koja se bavi Beogradom da bi doveo nekoga iz Vranja da se bavi time. Pa ako neko iz Vranja bolje poznaje Beograd od teme, zapitaj se stvarno dokle si došao.
	(Dobrica Veselinović: Pa veliko srce.)
	Veliko srce. Ja mislim možda ti je srce veliko, ali ti je glava prazna jer ono što je tebi … Pa rekao sam ti da ne dobacuješ, ne isplati ti se, ali ne znam što to radiš, jer ono što je tebi tvoj drug Mika uradio, pokazuje možda da imaš veliko srce, ali zaista mozak nije baš te veličine. 
	Ono što je poenta, dakle, pod jedan, ne mogu ovi iz NVO sektora da nam dele lekcije o bilo čemu. Dakle, oni su ti koji krše sve zakone ove zemlje od načina na koji se finansiraju, preko načina na koji deluju, krše Ustav ove zemlje svuda i na svakom mestu. I konačno, ne da nećemo da ostavimo u prošlosti to kako ste upropastili, kako ste usvinjili priču koja je mogla da bude završena u prošlom mandatu, ne pada mi na pamet, svaki put kada zucnete o odnosu roditelj-negovatelj, ja ću vam ponovo reći da ste vi ti koji ste zbog malo medija, zbog malo pravovernosti pokazali da ste u stanju da srušite nešto što bio gotovo konsenzus u proteklom sazivu, gotovo konsenzus. Dakle, nije bio apsolutni konsenzus jer neke stranke nisu učestvovale, pre svega ove desne, ali je bio gotovo konsenzus. Zašto? Zato što ste vi procenili da se neko prodao ili se nije prodao. Vi ste ti koji ste … Ne, ej, bre, bio tamo, bio tamo, prisustvovao, vama su prepričavali, ja bio prisutan. Vidi ga ovaj opet. Šta si ti – saobraćajac? Šta ti je? Šta mlatiš tim prstima? Šta radiš to sad? Šta radiš to? Pa ne znam, ja mislim da vi jeste generalno lutka na koncu, ali nema potrebe da to pokazujete i kad konca nema i kad je daleko onaj koji upravlja time. 
	Tako da, kad god spomenu roditelj-negovatelj i kada god oni na neki način ukažu na to kako bi bilo dobro, što nije ranije itd., vi ste razlog za to i nikada vas neću pustiti iz te teme. Sram vas bilo za to što ste radili. Sram vas bilo politikanstva. Sram vas bilo i roditelja i negovatelja i dece. Sram vas bilo.

	PREDSEDNIK: Hvala vam.
	Vi ste se, gospodine Veselinoviću,  opet javili? 
	(Dobrica Veselinović: Spominjao je da moja ćerka ima nevladinu organizaciju.)
	Spominjao je ćerke nevladine organizacije vaših nevladinih organizacija. To je spominjao, a ćerku vam pomenuo nije. Nisam ni sigurna da bilo ko ovde zna da li imate ćerku ili sina. Dakle, pominjao je ćerku nevladine organizacije koju imate.
	(Dobrica Veselinović: Nije to firma, ne postoji u tom sistemu…)	
	U tom sistemu to ne postoji? Ja razumem da ste vi stručnjak za taj sistem, ali mi ostali ne moramo da budemo stručnjaci za te sisteme, te spojene sudove nevladinih organizacija, ne moraju svi da budu stručnjaci kao vi. Nego, nije mi jasno zašto ste se javili.
	Idemo dalje.
	(Rastislav Dinić: Dajte mu repliku.)
	Kome da dam repliku?
	(Rastislav Dinić: Dajte mu repliku.)
	Kome da dam repliku, čoveče?
	(Rastislav Dinić: Dajte mu repliku.)
	Kome da dam repliku, pitam vas treći put, kome da dam repliku?
	Molim vas, koje su vaše muzičke želje, kome želite da dam repliku, pošto niko nema osnov? Kome želite da dam repliku?
	(Rastislav Dinić: Dobrici Veselinoviću.)
	Dobrici Veselinoviću? Pa, dala sam mu već jednom repliku bez ikakvog osnova. Sad ćemo celu ovu sednicu Dobrici da dajemo repliku, da bi mogao nešto da kaže? Pa, stavite ga da bude ovlašćeni, pa će moći da priča. Nisam ja šef vaše poslaničke grupe.
	Ministar za zaštitu životne sredine, Sara Pavkov, ima reč.
	SARA PAVKOV: Uvažena predsednice Narodne skupštine, poštovane kolege, uvaženi narodni poslanici, građani Republike Srbije, da pojasnim ono što smo čuli vezano za kritike ili određene komentare u vezi Predloga zakona o integrisanom sprečavanju i kontroli zagađenja životne sredine.
	U obraćanju sam već napomenula ali mislim da je važno da podvučem, od 2004. do 2019. godine ishodovano je 33 ovakve dozvole. Da bi građani razumeli, ovo je kraljica dozvola u kontekstu kompleksnosti. Da bi uopšte bila ishodovana IPPC dozvola to znači da taj operater mora da ima sve ostale dozvole u svim medijumima životne sredine, usklađene sa tekovinama koje su na snazi u datom momentu. Znači, sve vezano za upravljanje otpadom, za monitoring kvaliteta vazduha, sve vezano za sprečavanje zagađenja zemljišta.
	Od 2020. do 2025. godine smo izabrali 35 dozvola, sve zajedno 68, od toga samo u prethodnih godinu dana je izvršeno 96 nadzora u ovoj oblasti samo, a u 2026. godini 27 nadzora. Ti nadzori su rezultirali podnošenjem tri prijave za privredni prestup u ovoj godini. Mislim da su to činjenice koje govore na koji način se zaista implementira zakon, a tek će se implementirati, pošto smo sad transponovali više od 98% direktiva EU.
	Meni nije jasno na koji način vi tumačite uzročno-posledičnu vezu količine izdatih IPPC dozvola na sajtu ministarstva i posledice neutemeljene sa malignitetom, odnosno oboljenjem ili uticajem na zdravlje? Pitam se da li je isticanje određenog stranog investitora odnosno kineske kompanije u stvari posledica toga što se vi srdite i ljutite što kad nas nekoliko iz izvršne i zakonodavne vlasti ode u jednoj 

nedelji u Brisel i napravimo, kroz prezentovanje konkretnih rezultata Republike Srbije, pozitivan iskorak i dobijemo pozitivan impuls, pa vam je sad krivo zbog toga jer vi idete mnogo češće od nas. Vidim da je kod vas merilo da je kvantitet ispred kvaliteta. Mi smo potvrdili da definitivno to niti je naša politika, niti želimo tako da se bavimo, ali vidim da se ljutite što određene kineske kompanije, kao što kažete, nisu još uvek ishodovale. Još nisu ishodovale, ali su u postupku.
	Ne znam zašto niste pomenuli druge kineske kompanije koje ne samo da su ishodovale IPPC dozvolu, nego su neke već i u reviziji i u skladu sa prilagođavanjem na regulative koje se tiču samog ovog zakona?
	Ukoliko mi dozvolite, samo bih podelila još informaciju da trenutno u okviru Ministarstva zaštite životne sredine i Odeljenja za integrisane dozvole trenutno je aktivno 57 predmeta. Ovim zakonom će biti dobra stvar što smo deo nadležnosti po pitanju tehničke komisije koja će da pomogne prebacili na lokalnu samoupravu, kako bi određene tretmane i operatere koji ne zagađuju u velikoj meri mogli da stavimo u nadležnost lokala, a uz tehničku podršku nezavisne ekspertize koju prati ministarstvo.
	Hvala što ste mi dozvolili da dam objašnjenje zaista pravih vrednosti i značaja ovog zakona.
	PREDSEDNIK: Hvala vam.
	Reč ima narodni poslanik Miroslav Aleksić. Izvolite.
	MIROSLAV ALEKSIĆ: Veselinu Miliću ukinut pritvor. Pušten čovek kući, da vas informišem.
	Što se tiče sednice i dnevnog reda, roditelj negovatelj jeste dobra stvar, afirmativna stvar i kao Narodni pokret Srbije se radujemo što će roditeljima biti olakšano starateljstvo. Nažalost, to se usvaja kasno, ali bolje ikad nego nikad. 
	Što se tiče ovih drugih zakona, Zakon o oružju i municiji, razoružavanje Srbije – naoružavanje kriminalaca. Znate, svi ovi kriminalci koji su pod vašom zaštitom, oni ne koriste za krivična dela legalno registrovano oružje. Naravno, koriste nelegalno. I pored toga što su i ovaj Baja i ovaj Boske bili pod pratnjom policije i imali dozvole za oružje, oni su se upucavali sa nelegalnim. I jedan i drugi su radili za vas. Jedan – njegova supruga koordinirala kol centrom, jednim od vaših konsultara, drugi bio u "ćacilendu" šef. Dakle, to su ti ljudi. Njima nije bitno da li imaju dozvolu za nošenje oružja ili ne. Njima je bitno da su deo mafijaške kriminalne hobotnice koju pokriva vlast jer radi za vlast, jer je vlast jednako mafija. 
	Pošto sada rešavate da uvedete restriktivne mere kroz ovaj zakon za ljude koji imaju oružje u legalnom posedu, iako vrlo dobro znate da je svega 1% izvršenih krivičnih dela od strane ljudi koji su imali oružje u legalnom posedu, 1%, dakle minorno, hvalite se time da ste smanjili broj komada oružja za 250.000 od tragedije u „Ribnikaru“ i Duboni, u zadnjih dvadeset godina smanjeno je sa milion i sto na petsto i nešto hiljada komada i vi se time hvalite kao da će to da reši i poveća bezbednost u Republici Srbiji, a ne to što institucije ne funkcionišu i ne rade ništa i što kriminalci vitlaju kako god hoćete, od bejzbol palica i ne znam čega sve, do oružja. Znate, vi ste problem. Nisu problem ljudi koji imaju dozvolu za nošenje oružja. Shvatate? Vi ste problem, jer zakon ne važi podjednako za sve. U tome je poenta.  
	Znate, mnogi ljudi su nepodobni za držanje oružja. Evo, posle slučaja Jovanjica i ja sam postao jedan od njih. Ali, zato Zvonko Veselinović nosi oružje. Ko je izdao Zvonu Veselinoviću dozvolu za nošenje oružja? Čovek je na poternicama Amerike i Velike Britanije. I? Radojčić i ostali nose oružje. Radojčić čovek naoružao vojsku dole u Banjskoj, napravio katastrofu. Neke ljude oterao u smrt, neke na robiju. I vi sad 

pričate kako su problem i kako će sigurnost biti veća onda kada otežate ljudima koji idu u lov ili koji nose oružje za ličnu bezbednost, da im se to onemogući, oteža da bi bila sigurnija Srbija. Znate, zakon za vas ne važi i to je najveći problem ovde. 
	Kada govorimo o zakonu o tužilaštvu, o policiji, kada govorimo o izbornim zakonima, sve je to ista stvar. Vi ste državu privatizovali.  
36/1	MZ/IR		17.00–17.10

	Ovde sada pričamo o nekim zakonima, o ODIHR-ovim preporukama, pa to je sve smokvin list. Jer vi da smete da izađete na izbore, bez korupcije i pljačke i krađe, pa vi ne biste bili vlast ko zna kad. I to je potpuno jasno. 
	I sada kada govorimo o ovim zakonima o finansiranju političkih aktivnosti, vi ste predvideli maksimalan iznos šest, tj. sedam miliona evra za kampanju za parlamentarne i predsedničke izbore. Pa ko ima od opozicije, bilo ko, dinar veći od onoga što se dobije za kampanju? Pa jedino vi imate te pare. Jedino vi ste se ovde nakrali i napunili crne i bele i kakve god hoćete fondove i sad pričamo ovde o tome koliko treba da bude gornji limit za, je li, finansiranje kampanje. 
	Šta je sa sprečavanjem zloupotreba javnih funkcija? Šta je sa regulisanjem funkcionerske kampanje? Šta je sa pritiscima na birače? Ništa. Zašto? Pa zato što treba da izađe Vučić na televiziju i da kaže – evo, idu izbori za mesec, dva, tri, je li, poštovani penzioneri, sad ćemo da vam damo 25, 30 hiljada dinara, evo lekovi će pojeftiniti, evo za dečji dodatak jednokratno 25 hiljada. 
	Šta radite vi to? Znate šta radite? Ponižavate građane Srbije, kao niko nikada pre vas. Jer da ste im dali dovoljno novca i da niste pokrali to što ste pokrali, ne bi trebala njima milostinja, nego bi penzioneri normalno mogli da žive od svoje penzije jer njima pripada. Oni su je zaradili. Znate, socijalni slučajevi ne bi bili na vašim spiskovima sigurnih glasova, nego bi bili dostojanstveni ljudi koji bi dobijali od svoje države ono što im pripada za stanje u kome se nalaze. Znate, porodice sa decom bi imale dovoljno novca i za školovanje i za sve ostalo, a vi sve to uzmete, a onda kažete – daćemo vam milostinju pred izbore i to otprilike na svake dve, tri, možda i četiri godine i kažete – vi brinete o građanima. 
	O kome vi brinete? Pa vi brinete samo o vama, bre. Pa i to što dajete građanima je ponižavanje, a ne briga o njima i građani Srbije će vam to pokazati na sledećim izborima. Varali ste ih mnogo puta do sada i sada pokušavate, sa milijardom evra koju ste uzeli od njih, kroz poreze, akcize, račune za struju i kojekakve druge namete, najskuplju hranu koju plaćamo u Evropi, e sad kažete – e sad ćemo malo da vam damo, to je odgovorna država, ima pare. 
	Koje, bre, pare ima država? Kakve, bre, milijarde na računu? Šta se blamirate, pričate o nekih pet milijardi na računu, je l' ste vi banka, je l' ste fond? Šta ste? Koje pare na računu? Javni dug 42-43 milijarde evra, vi pričate od pet milijardi evra na računu, imate deficit i pričate o parama, zamajavate i varate građane Srbije. 
	Korupcija je vaše drugo ime. Kažete, sad ćete da uspostavite sistem tužilaštva, evo novi zakoni itd. Rade iz Konjuha, vaš čuveni držalac pet tona marihuane, pa on je vama kupio poslovni prostor u Palmira Toljatija na Novom Beogradu. Evo, Palmira Toljatija broj 5, Ugovor o formiranju konzorcijuma za kupovinu nepokretnosti. Treći na spisku, Rade Spasojević iz Konjuha. To vam je Bata Gašić napravio dobar konzorcijum, našao ovde na ovom spisku donatora, ima onih koji nemaju ni zaposlenje, al' donirali su ozbiljne pare da se kupi poslovni prostor SNS-a, među njima je Rade iz Konjuha. 
	Auto-putevi, putevi, ovo čime se hvalite, građani Srbije to treba da znaju, da dok je prosek u okruženju, i Bugarska, i Hrvatska, i Rumunija i Grčka, kreće se od šest do deset miliona evra, građani Srbije plaćaju 25 miliona evra. Znate zašto? Zaboravili ste na ovo pismo Aleksandra Papića, nema više sada da se pomene, ni tužilaštva, ni Zvonka, ni Siniše ni nikog. Čitao sam vam ovo pismo, kako se obraća predsedniku Srbije Aleksandru Vučiću i kaže – dragi moj predsedniče, moram da vam objasnim šta se desilo oko izgradnje auto-puta Ruma–Šabac–Loznica, koji je dogovaran sa 

„Azvirtom“, Zvonkom Veselinovićem i Sinišom Malim. Kažu – u periodu od 2018. do 2019. godine Murat je dao oko osam miliona evra Dmitru Đuroviću, nekadašnjem direktoru „Koridora Srbije“, verovatno ste ga i zaboravili do sada. Sa Zvonkom se dogovarao oko tog puta Ruma–Šabac–Loznica. Pa kaže – tražio sam od Zvonka dokaz da će novac da završi u stranci. Na šta je on pozvao Sinišu Malog i pustio ga na spikerfon, Siniša je potvrdio i rekao da je sve u dogovoru sa vama, gospodine predsedniče Aleksandre Vučiću. Dogovor je napravljen tako da osnovna vrednost za taj posao bude 50 miliona evra, to su, kaže, tržišne cene, za koje je dogovoreno da se uvećaju na 75 miliona evra. Od tih 25 miliona evra, 10 miliona je trebalo da ide za stranku, 15 miliona za Zvonka, mene i podizvođače. Moja zarada je, kaže, trebalo da bude oko tri miliona evra. I da ne čitam dalje. To je u tužilaštvu, to je u policiji, to je svuda. Je l' neko postupio po ovome? Pa nije. Zato što ste vi zarobili državu i zato što za kriminalce i lopove koji su pod vašom zaštitom zakoni, gospodo, ne važe. 
	Isto tako, kada govorimo sada o finansiranju kampanja, sećate li se kad je predsednik države 2017. godine govorio kako su neka lica sedela u kafani, pa se dogovarali koliko će ko da uplati, pa ovaj je rekao – e, ja bih uplatio malo više, ovaj rekao – evo, ti 40, evo, ti 40 itd. Šta je bilo sa tom prijavom koju je tada Agencija za borbu protiv korupcije podnela Tužilaštvu 2017. godine za 135 lica koja su uplatila identičan iznos od 40.000 dinara? Pa ništa. Epilog? Pa nema, ne postoji. Zašto? Zašto?! Pa zato što u ovoj državi ne funkcioniše ni jedna jedina institucija. Zato što ste sve živo u ovoj državi zarobili i ponašate se kao da ste državu privatizovali. 
	I 15 godina vladate Srbijom, deceniju i po vladate Srbijom. Za to vreme vaše vladavine prodali ste i Kosovo i Metohiju i srpske svetinje. I to dok ste nosili majice „Nema predaje“ i dok ste pevali „Veseli se, srpski rode“. Kinezima ste dali zlato, bakar, istočnu Srbiju – i Bor i Majdanpek i Zaječar. Arapima ste dali zemlju u Vojvodini, dali ste im PKB, najveći poljoprivredni kombinat. Obrazovanje, zdravstvo – razorili. Sudstvo ste bacili pod noge. Policiju ste kriminalizovali, politizovali ste je. Zgazili ste i Ustav i zakone ove zemlje. Uspostavili novi sistem vrednosti. U njemu postoji novi poredak. Na vrhu tog novog poretka su Zvonko, Radoičić, Mandići, Nikola Petrović, ne znam, Dragan J. Vučićević, Željko Mitrović, ovi sa fantomkama, batinaši i mafijaši, kojima samo još značke niste podelili, a i to ćete uskoro da uradite. 
	Za sve to vreme ste se bogatili, trpali u vaše privatne džepove novac građana Srbije, narodni novac, kupovali jahte, hotele, firme, skupocene automobile itd., itd. I znate kako? Dolazi vreme za reset sistema. To je važno za Srbiju. Ja znam da se vama ovo sviđa i da biste vi voleli još 15 godina da vladate, ali neće više taj zulum da trpe građani Srbije i neće vam pomoći ni sva ova krađa ni podmićivanje građana Srbije, ni krađa izbora na različite načine, ni to što simulirate sada i REM i Komisiju za birački spisak i sve ovo ostalo što pokušavate da, je li, pred Evropom se opravdate i kažete – pa da, evo, mi smo uradili to i to, isporučili smo to i to. Ništa nećete dati, jer vi ste navikli samo da kradete. Kad biste hteli poštene izbore, mogli biste da promenite izborni zakon, pa da se imenom i prezimenom biraju poslanici i odbornici na lokalu itd., ali vi to nećete i ne dozvoljavate. 
	I da vam kažem, građani Srbije će vas za sve ovo što ste radili deceniju i po pobediti na izborima, bez obzira na izborne uslove, bez obzira na pritiske, bez obzira na sve ono što ste radili u prethodnom periodu, a onda idu zakoni, institucije i odgovornost. Zahvaljujem.
	PREDSEDNIK: Reč ima Milenko Jovanov.


36/3	MZ/IR

	MILENKO JOVANOV: Ovo je bila sad kompilacija laži koje smo slušali u protekle dve godine, i više, četiri, i u prošlom mandatu. Tako da je sad napravio ovu… Ovo je predizborna kompilacija, ono kao kad se… To je bilo ono kad sam ja klinac bio, tamo u neko vreme, krajem 1990-ih godina, sredinom 1990-ih godina, pa kad se nekih dvoje zabavljaju, onda kad se rastaju, onda kao naprave kompilaciju pesama kao za rastanak, i onda kao, da, kasetu, i te varijante, tako je on sad napravio pesmu…
	(Miroslav Aleksić: Je l' tako tebi kad si otišao iz DSS-a?)

	Ja sam otišao sam na velika vrata. Tako da, ja nisam slao nikakve kompilacije možeš to da proveriš nikakav problem nije.
	Samo, druže, jednu stvar da znaš, ja sam odande otišao kao potpredsednik stranke, nisu me išutirali ko šugavo kuče, kao tebe. 
	Znaš, tebe šutnu kao šugavo kuče, a ja lepo sa pozicije potpredsednika stranke, predsednika Pokrajinskog odbora i da li sam još nešto bio, nemam pojma.
	Tako da, tako se odlazi, a ne tako ko ti. I onda ko puvanjak ide po „Tviteru“, pa pišeš onima o kojima si do juče sedeo, pa te demantuju članove sopstvene stranke. Hajde, bre sram te bilo. Iz te strane podržavaš ovoga. 
	Znam ja zašto ti sad moraš da uletiš, jasno je meni. I na „Tviteru“ si krenuo, odnosno na „H“ si krenuo tako. 
	Ne pratim, dostavljaju mi radove. Šta da radim, to mi je posao. 
	Vidim ja da se vi tome čudite. Vi se čudite i što mi držimo sastanke pred sednice Odbora, vi se čudite što mi čitamo i pratimo i spremamo se, pa to je ta suštinska razlika, između nas i vas. Vi samo pišete i vi samo o sebi  mislite, mislite da je to dovoljno. Ne, morate da pratite malo i šta rade drugi.
	Uglavnom, dakle, ova kompilacija poznatih stvari, ali hajde samo na dve da reagujem. Jedna manje bitna, što se tiče ove laži, pošto nije davno ponavljana o Aleksandru Papiću.
	Inače, taj čovek je toliko pod zaštitom našom da je uhapšen bio. A, onda kaže isti taj Aleksandar Papić, pošto mu on veruje, a ja verujem da mu veruje sve što kaže. Pošto, ako mu veruje u to što kaže da je napisao, onda mu veruje u ono što je sam rekao svojim rečima, jel tako, uživo. Kaže ovako – na kraju tog pisma ne stoji moj potpis, jer to pismo je potpuni plagijat, potpuna laž i potpuna izmišljotina. I krenuću od one stvari, koja je najvažnija – policija je uradila predistražni postupak, gde sam ja bio pozvan, gde sam isto rekao da je pismo lažno, itd, itd. A, u rečenici pre toga kaže – da između ostalog cela ta priča… 
	Evo ga – imam iza sebe brdo izmišljenih afera i laži koje pišu o meni svakodnevno i mislim da sam radeći objektivu razotkrio afere i upravo ta mržnja odatle potiče. To su bile njihove afere, poslovne afere. Tako su nameštali tendere, pre svega mislim na, pa sad spominje jednog koji ovde sedi, da ga ne spominjem da ne dajem pravo na repliku, i na ovog koji ja malopre spominjao. 
	On sad kaže, taj kome on veruje i koga citira, kaže da se on njemu na ovaj način sveti, jer mu je razotkrivao kriminalne afere. 
	E, sad, nek se dogovori sam sa sobom jel mu veruje, ili mu ne veruje, ili mu delimično deluje. Jer, kad ga već citira, onda mu verovatno veruje. Evo, šta kaže onaj komo on veruje.
	 I,  druga stvar što se tiče toga kako mi kupujemo pred izbore, itd, itd, Godine 2018. povećanje penzija 5,9%; 2019. godine 4,1%; 2020% 5,4%; 2021. godine 5,9%; 2022. godine 5,5% u januaru, plus 9% u novembru vanredno, 2023. godine 12,1% u januaru, plus 5,5% oktobra vanredno; 2024. godine 14,8% januar, 10,9% decembar; 2025. godine 12,2%, decembar isplata od januara, itd. To se zove, to je ono što oni ne razumeju, to se zove briga o ljudima. E, to oni ne razumeju. 
	Svake godine, kada je u mogućnosti, ova država pomaže svojim građanima, jer nije poenta da se bavite politikom i da se bavite ekonomijom i privredom ove zemlje da biste pričali o statistici, nego da građani imaju koristi od toga što državi ide dobro. I to se viti. I to je sada ovaj paket mera, još jedan paket mera koji se radi, u nizu, a to što ste se vi izrugivali i omalovažavali sve ono što smo uradili u prošlosti…  

	Da podsetim, rugali ste se kad smo spuštali cene u marketima. Jel bilo izbora? Nije bilo izbora, ali je to rađeno. Rugali ste se kad je bila bilo kakva pomoć ljudima. Rugali ste se kad je bila pomoć posle korone. Sve što je rađeno, naišlo je na izrugivanje i ni na šta drugo. E, to će narod da ceni. Pa, da kaže – da li narod hoće da glasa za one koji smatraju da će da prodaju svoj glas, evo, za jeftinije lekove, ili ne znam ni ja šta, jer oni time o narodu govore.
	 Jer, ako mi ovo radimo da bismo nekoga kupili, to znači da sa druge strane ima neko ko želi da se proda, a to je, građani Srbije, ono što oni misle o vama. Verovatno polazeći od sebe, ali to misle o vama. Jer, ne možete da kupite ono što nije na prodaju, ni povećanjem penzija, ni smanjenjem cene lekova. Ja mislim da narod Srbije nije na prodaju i da se ne prodaje. I kad god neko od njih za njih glasa neću nikada reći da se prodao, nego ću da razmislim. I to je razlika između nas i njih. Šta smo pogrešno uradili da ljudi mogu da budu toliko očajni pa da glasaju i za njih takve?
	E, to je razlika između nas i njih. I, poštovani građani, to je razlika koju treba da znate, upravo pred ove izbore, da ima neko ko vas poštuje i neko ko smatra da ste vi na prodaju i da vas mi povećanjem penzija ili smanjenjem cena lekova kupujemo. Ja mislim da to nije tako. Vi najbolje znate da li je tako, a cenite na samim izborima, koji će vrlo brzo da dođu, da li ćete da podržite one koji će da se bore za vas i da vi imate direktne koristi od onoga kako država funkcioniše ili ćete ponovo da birate one koji kada dođu na vlast samo oni imaju koristi od toga što su na pozicijama i niko drugi u zemlji. 
	Za narod je 500.000 otkaza, za narod su zakatančene fabrike, za narod su firme koje više ne rade, za narod je povećanje cene evra, odnosno vrednosti evra sa 80 na 120 dinara, pa onaj ko je imao hipoteku ne može više da je plaća zato što mu je pola plate bilo opterećeno, pa odjednom dve trećine plate opterećeno. To je bilo za narod, a za njih je bilo sve ostalo, od gasifikacija, preko svega ostalog, da ne ulazim sada u sve pojedinačne slučajeve. 
	Prema tome, građani, o tome cenite na narednim izborima. To je ono što se nalazi u vašim rukama –  da li ćete da ovakvi odlučuju o vašoj sudbini ili oni koji brinu o vama i rešavaju vaše probleme. 
	Hvala. 
	Jel vidiš? Jel vidiš kako to izgleda kad se čovek sprema?
	PREDSEDNIK: Hvala. 
	Sada reč ima Dragan Đilas.
	Izvolite. 
	DRAGAN ĐILAS: Hvala. 
	Država se raspada, a vi pod šatore. Rekao vam Vučić da glumite da ste deo naroda, da ste patriote, pa ste turili, ministri, šajkače na glave, ogrnuli se zastavama i pevate da ste ponosni što vas je rodila majka Srpkinja. 
	Devedeset pet posto vas pre dolaska na vlast nije imao pas za šta da ujede, a sad, kao onaj Nebojša Stefanović, vila u Atini, avioni, kamioni, sve od državne plate. I samo lažete. Lažete o svemu. Lažete o tome da smo najuspešniji, da se najbrže razvijamo, da nas svi zbog toga mrze, da su svi koji su protiv vas izdajnici, lopovi i ustaše. Pa, onda zakažete miting u Beogradu. On se raspadne, ali govorite da je bio čudo. Još jedna laž. Da bi se videle razmere laži evo jedan mali SNS kviz.
	Prvo pitanje – koliko traje trodnevni miting? Odgovor A – sedam dana, odgovor B – tri dana, odgovor C – nekoliko sati. Po vama iz SNS-a tačan odgovor glasi –trodnevni miting traje nekoliko sati. 

	Drugo pitanje – koliko ljudi može da stane na 15.000 metar kvadratnih. Da vam pomognem, to je otprilike prostor od Takovske, ispred Skupštine, do Doma Sindikata. Odgovor A – 207.000, odgovor B – dvadesetak hiljada ljudi, odgovor C – 32.000 ljudi. Po vama iz SNS-a i vaše SNS policije tačan odgovor je 207.000 ljudi, odnosno skoro sedam ljudi na metar kvadratni i sedam puta više od pravog broja. 
	Još samo jedno, treće pitanje – koja reka teče Ruzveltovom ulicom? Pod A – Ruzvelt river, pod B – SNS-ica, pod C – Vučićeva reka koja postoji samo kad je trodnevni miting koji traje nekoliko sati, a na kome je 207.000 ljudi. 
	Ja vas pitam – šta je sa vama, ljudi? Šta vam se desilo pa ovoliko lažete?
	U ovoj zemlji sve se raspada, a vi mislite da tim stalnim lažima i vašim propagandnim glasilima možete sve da sakrijete. 
	Priča ova što peva sa šeširom dok joj skandiraju da će biti kandidat za predsednika da su ljudi osiromašili u vreme prošle vlasti, da su mediji bili zarobljeni u to vreme, da se ništa nije gradilo, da niko nije smeo „Oluju“ da nazove zločinom. Pa, svi su je zvali zločinom, uključujući i tadašnjeg ministra spoljnih poslova koji je to rekao u Zagrebu.
	Kaže – osiromaši su ljudi tad. Kada su 2000. godine otišli sa vlasti Vučić i Dačić plata je bila 48 evra. Godine 2012. kad su se vratili 380 evra, odnosno osam puta više. Danas je preko 1.000 evra, dakle tri puta više. Osam puta je uvek bilo više od tri puta. 
	Devizne rezerve 2000. godine su bile 387 miliona evra, kad ste se vi vratili na vlast 12 milijardi evra. Dakle, 30 puta više. Sad su navodno oko 30 milijardi, što je dva i po puta više. 
	Već sam držao časove matematike. Trideset je uvek bilo više od dva i po. To je nemoguće neko da kaže da nije. 
	Ostavili ste ukradenu staru deviznu štednju i pare iz zajma za preporod Srbije, opustošen PIO Fond, godinama neisplaćen dečiji dodatke. 

	Do 2012. godine sve vraćeno građanima Srbije uz nivo duga od 15 milijardi evra. Danas je dug preko 40 milijardi i kažete nam da je bolje da dugujemo 40 nego 15. Bravo!
	Inače, od 2000. do 2012. godine, kada se ništa nije radilo, ništa se nije razvijalo, BDP je prosečno rastao 3,9% godišnje, a od 2013. do danas 2,6% godišnje. 
	Nije se ništa gradilo? Most na Adi, most preko Save u Obrenovcu, most Borča-Zemun, deo obilaznice oko Beograda, druga traka auto-puta Novi Sad – Horgoš, Ub-Lajkovac, gradili se auto-putevi ka Bugarskoj i Makedoniji i sve to po cenama po kilometru nižim 10 puta nego danas, samo što nikome nije palo na pamet da otvara na svakih pet do 10 kilometara da bi se slikao. 
	Bili zarobljeni mediji? Bravo! Na zarobljenom RTS-u Toma Nikolić i Vučić su kao opozicija gostovali u „Dnevniku 2“ RTS-a. Danas na RTS-u Stranka slobode i pravde za tri godine imala je 17 minuta u jednoj emisiji kada je bila Marinika sa još tri gosta. Na svim ostalim televizijama u tri godine - nula. U te tri godine samo je Aleksandar Vučić duže od pola sata na nekoj od nacionalnih televizija bio više od 1.000 puta, a bar pola od toga su obraćanja koja su prenosile sve televizije sa nacionalnom frekvencijom i desetine lokalnih i onda se vi kao zgražavate što u naš plan – Srbija posle Vučića, stavimo da će posle promene vlasti RTS biti rasformiran i napravljen novi, što će fabrike mržnje i laži, kao što su „Informer“ i „Pink“, biti ugašen. I, šta vam tu tačno nije jasno? Mi se ne zalažemo da se samo takvi ugase. Mi se zalažemo da se takvima kao delu organizovane kriminalne grupe sutra sudi, ali o tome nećemo odlučivati mi, nego nezavisno tužilaštvo. 
	Danas su ovde pred nama, ja moram da kažem, lažni zakon roditelj-negovatelj, onda zakon kojim se kao ispunjavaju preporuke ODIHR-a i autentično mišljenje ostavkama članova REM-a. Da počnem od poslednjeg, mada ste već čuli. 
	Dakle, 19. decembra je četvoro članova REM-a podnelo ostavku. Odbor za kulturu i informisanje je 29. decembra konstatovao njihove ostavke i pokrenuo proces izbora četiri nova člana. Pošto se niko nije javio, proces je prekinut. Sada tvrdite da to četvoro nije ni podnelo ostavke jer nisu ni preuzeli funkcije. Pa kako ste pokretali proces izbora nova četiri člana ako ovo četvoro nisu podneli ostavke? 
	Da se neko prijavio, da ste ga izabrali, koliko bi imao REM? Imao bi 12 članova. Pa to je zdrava logika, nije to pravo. To svi razumeju. 
	Preporuke ODIHR-a. Preporuke ODIHR-a služe da se isprave nepravilnosti koje je njihova misija uočila na izborima i da se promene i neki zakoni, ali  ako trebaju, ali pre svega da mediji budu slobodni, da se na njima ravnomerno pojavljuje vlast i opozicija, da se ljudi ne ucenjuju da glasaju za SNS, da se ne kupuju glasovi, da nema funkcionerske kampanje, da tužilaštvo, policija, Agencija za sprečavanje pranja novca i za borbu protiv korupcije rade svoj posao, pa kada se to uradi, onda da se rešava pitanje da li jedan čovek može da potpiše za više lista, a vi gospodo ništa od toga niste uradili, niti ćete, jer bi u tom slučaju, što reče moj kolega, izbore lagano izgubili. 
	Predlažete lažni zakon roditelj-negovatelj. Sram da vas bude! Četiri godine Stranka slobode i pravde predlaže ovaj zakon, nudi tekst usklađen sa  evropskom praksom, a vi to odbijate, pišete svoju verziju. Po toj verziji, treba da znaju građani Srbije, umesto oko 50.000 porodica koji imaju decu sa smetnjama u razvoju, ovu vrstu pomoći dobiće njih samo 3.270 i ja vas pitam zašto? Objasnite zašto nećete da date 250 miliona evra, koliko je potrebno da se pomogne svim ovim ljudima? 


38/2	GD/MP	

	Kome je to teže u Srbiji nego njima? Ima para za šatore, krkanluke, za besmislene projekte, za fudbalske stadione, ali za ovu decu nema. Hvalite se da imate pet milijardi evra na računu. A zašto ne odvojite 250 miliona evra  i da 50.000 majki ili očeva ove dece dobiju taj status i dobiju platu svaki mesec, sutra i penziju? Imate pare, ne date, a ja vas pitam - ko to neće da da, da li je to Mali ili Vučić? Pa neka dođe ovde i to kaže – evo ne dam. 
	Ne dokazuje se patriotizam time što stavite šajkaču na glavu ili se ogrnete srpskom zastavom, gospodo radikali. Patriotizam se dokazuje time što pomognete ljudima kojima je u Srbiji najteže, da im bude bar malo lakše. 
	Teške reči ovde izgovaram i ja kritikujem oštro i o meni se svašta priča i pored toga, ja vas molim, preklinjem da prihvatite amandmane koji su mnogi podneli da se proširi broj ljudi koji će dobiti ovu pomoć, da svi koji imaju decu sa smetnjama u razvoju, o kojima neko mora stalno da brine, dobiju status roditelj-negovatelj i da im učinimo da im bude bar malo lakše. 
	A što se patriotizma tiče, on se pokazuje time što vodite zemlju u EU, pa kao Crna Gora dobijete pravo da iz fondova EU godišnje povučete 3,2  milijarde evra. Srbija bi dobijala duplo više sigurno jer smo mnogo veći. Umesto toga, vi nas toliko zadužujete svake godine i objašnjavate kako je to bolje nego da nama Evropa nepovratno da te pare. Bravo! Poslali ste predsednicu Skupštine na Madurovu inauguraciju u Venecuelu. Niko drugi iz Evrope nije došao tamo. Sada šaljete Bratinu kao specijalnog izaslanika na sahranu u Teheran, gde takođe niko iz Evrope nije došao. 
	Gospodo, ne ide se u Brisel preko Karakasa i Teherana. Ne ide u Evropu zemlja u kojoj najbolji studenti dolaze u konflikt sa policijom, a završavaju na sudu, a kriminalci ili huligani sa tom policijom sarađuju. Ne ide u Evropu zemlja u kojoj se za predsednika Fudbalskog saveza izabere Slaviša Koheza, čovek koji je živeo, dok niste došli vi na vlast, od toga što je voda magarca po crnogorskim plažama da se deca slikaju sa njim, a koji je, kada ste ga postavili na mesto predsednika Fudbalskog saveza, sa kriminalcima dogovarao ubistvo Nemanje Vidića i premlaćivanje još dva bivša reprezentativca, čovek za koga je predsednik govorio – moj prijatelj, a posle da je ukrao 640 miliona na carini i da je hteo da ga ubije. 
	Takva zemlja kakvu ste vi, gospodo radikali, od Srbije napravili ne ide u Evropu. Takva zemlja ide u propast. Sreća naša pa nećete još dugo. Hvala vam. 
	PREDSEDNIK: Reč ima Milenko Jovanov. 
	Izvolite. 	
	MILENKO JOVANOV: Dobro, to ko će još dugo, ko neće još dugo, videćemo. O tome će narod da odluči. Ako narod bude odlučio da se vi vratite ovde, ja ću sa pažnjom i dalje da slušam ove vaše stendap tragedije i pokušaje da budete duhoviti, a da sam na vašem mestu, ozbiljno bih razmislio da promenim autora tekstova koje čitam, budući da je ovo zaista otužno i nikako ne priliči nekome ko želi da se predstavi kao bilo kakav lider opozicije. 
	Naravno, gospodo žuti, iza vas je ostalo nešto što su nekakvi rezultati, jer nije baš da niste bili na vlasti. Recimo, kada je Beograd u pitanju, možemo da kažemo kako je ostavljen 2013. godine „Beograd-put“ sa 1291 zaposlenim i gubitkom od 1,046 milijardi dinara, pa je, recimo, JKP „Beograd-put“ zatečen sa 20 miliona evra prema bankama i dobavljačima, pa je za tri godine to vraćeno. Vraćeno je 16,5 miliona evra duga. Recimo, „Beogradski vodovod i kanalizacija“ imali su 2.470 zaposlenih i dobit od 5,8 miliona dinara, da bi zatim imali 2.219 zaposlenih i dobit veću od 510 miliona dinara. Kud se dede ovih pet puta manje sredstava, gospodo žuti, vi najbolje znate. 

	Gradska čistoća imala je 1.832 zaposlena i dobit od 33 miliona dinara, a kasnije je imala 1.616 zaposlenih i dobit od 952 miliona dinara. Gde je razlika između 33 miliona dinara i 952 miliona dinara, gospodo „žuti“, vi najbolje znate? Parking servis 2013. godine je imao 660 zaposlenih, neto dobit 49 miliona dinara, a zatim kada se vlast promenila imao je 612 zaposlenih, neto dobit od 492 miliona dinara. Kao što vidite sve deset puta više. Da ne čitam dalje po javnim preduzećima. E, to je vaša zaostavština, gospodo „žuti“.
	Dok su javna preduzeća, gospodo „žuti“, propadala, dok je, gospodo „žuti“ narod ostajao bez posla, dok su, gospodo „žuti“, fabrike zatvarane, a pola miliona ljudi se našlo na ulici, za to vreme su vaše firme rasle. Svake godine im je rasla dobit, svake godine ste uspeli da prodajete ništa i maglu svima i svakome. I, što je najgore od svega, prodavali ste maglu i muzejima koji su bili u rekonstrukciji, javnim preduzećima preko one print štampe kako se već zvala, „Big print“ ili kako već itd., itd.
	To je, gospodo „žuti“, vaša zaostavština. Tako da, gospodo „žuti“, kada na sledeće izbore budete izašli izlazite i sa tim rezultatima, jer niti ste vi novi, niti ste se pokazali za ono što ste radili, samo tražite priliku da nastavite tamo gde ste stali. Siguran sam da takvu priliku, niko nije toliki mazohista, da vam ponovo da. Hvala.
	PREDSEDAVAJUĆA (Marina Raguš): Reč ima gospođa Ana Brnabić.
	Izvolite.
	Možete li ponovo, molim vas? Možda da stavite karticu u drugu elektronsku jedinicu. Nemam vas u sistemu.
	(Ana Brnabić: Milenko je i dalje u sistemu.)
	Isključili smo prethodnog govornika. Isključen je gospodin Jovanov. Možda da izvučete… Izvukli ste. E onda je sistem zabagovao. Ja se izvinjavam. Vi ste još uvek na ekranu.
	Molim samo tehničku službu da priđe. 
	Hvala vam.
	Ne vredi. Određujemo pauzu par minuta samo da se resetuje sistem, očigledno je zabagovao. Pokušali smo sve.
	Znači, određujem pauzu pet minuta, samo da se resetuje sistem.

	(Posle pauze.)

	PREDSEDAVAJUĆA (Marina Raguš): Reč ima Ana Brnabić.
	Izvolite.
	ANA BRNABIĆ: Hvala.
	Dakle, po stoti put ja mislim da odgovorim na to što sam išla, kao ponosni predstavnik Republike Srbije, na inauguraciju Madura u Venecuelu. Išla sam, išla bih ponovo i ići ću uvek na inauguraciju rukovodstva, najvišeg rukovodstva svake zemlje koja ne priznaje tzv. lažnu republiku Kosovo i priznaje i poštuje teritorijalni integritet moje zemlje, Republike Srbije, međunarodno pravo i Povelju UN.

	To što vi to ne razumete i to što je vama do Kosova i Metohije stalo kao do lanjskog snega, to nije samo vaš problem, to je velika vaša nesreća. Ali, to je vaša politička platforma i ljudi to treba da znaju.
	Još jednom – išla sam, ponosim se, išla bih ponovo. Ići ću u svaku zemlju kojoj hoću da se zahvalim za to što priznaje teritorijalni integritet moje zemlje Republike Srbije i Kosovo i Metohiju kao sastavni deo Republike Srbije. Ali, ni po jada to za vas. 
	Ono što smo mi ponovo čuli od svih vas, bivšeg DOS-a, sada nove te platforme za evropsku Srbiju, o kojoj ni vi ne možete da se dogovorite ko je u njoj a ko nije u njoj i ko je solidarnost a ko nije solidarnost, a to je da za vas ni Vojvodina nije deo Srbije. E, to smo mi čuli u subotu. Zato što ste vi napisali, citiram "Platforma za evropsku Srbiju od danas zajedno deluje i na nivou Vojvodine". Zamislite vi to! Od pre mesec dana ili od pre dve nedelje deluje na nivou Srbije, a sada deluje i na nivou Vojvodine. Pa, Vojvodina je takođe Srbija, kao što je Kosovo i Metohija Srbija. To bi bilo jednako da kažete – e, delujemo od pre nedelju dana na teritoriji Srbije, a od juče i u Loznici. 
	To govori da bi vi sutra rasparčali Srbiju dodatno, pošto ste pustili da Priština jednoglasno proglasi nezavisnost i reagovali ste tako što ste izdali jedno saopštenje za novinare, a tadašnji predsednik Republike sramotno pobegao iz zemlje. E, tako ta platforma za evropsku Srbiju, poštovani građani Republike Srbije, promoviše politiku da su pozivni broj +384 već rezervisali za tzv. republiku Vojvodinu. I to ste ponovo tokom vikenda pokazali. Hvala.
	PREDSEDAVAJUĆA: Hvala vama.
	Reč ima gospođa ministar, Milica Đurđević Stamenkovski. Izvolite.
	MILICA ĐURĐEVIĆ STAMENKOVSKI: Zahvaljujem, predsedavajuća.
	Iskreno sam se, možda pomalo naivno, nadala da Predlog zakona o roditeljima negovateljima i negovateljima neće biti predmet političke diskusije, još manje grubog pokušaja politizacije, verujući da smo vi ovde prepoznali značaj same tematike koju zakon tretira. 
	U obraćanjima šefova poslaničkih grupa i predstavnika poslaničkih grupa od početka današnje sednice, bez obzira na njihov opozicioni status, većina je podržala usvajanja zakona i najavila da će u danu za glasanje podržati zakon o roditeljima negovateljima i negovateljima, sve do trenutka dok se nije javio jedini predstavnik opozicije koji je imao faktičku vlast, koji se nalazio na čelu grada Beograda i koji je tada mogao barem delimičnu empatiju da pokaže prema roditeljima i prema deci sa smetnjama u razvoju.
	Rekli ste da je zakon koji je danas pred poslanicima lažan. Na taj način niste uvredili samo ministarstvo, Vladu Republike Srbije, uvredili ste 18 udruženja koja zastupaju interese roditelja koji su učestvovali u izradi Nacrta zakona o roditelju negovatelju.
	Jedno od tih udruženja je udruženje "Debra", koje zastupa interese dece, tzv. dece leptira. U pitanju je najteža retka bolest. Uvredili ste udruženje koje zastupa interese dece obolele od autizma. Uvredili ste Udruženje dece sa Daunovim sindromom. Uvredili ste i doprinos koji je, recimo, dalo udruženje "Ruka", koja pruža usluge u zajednici. Svi oni su jednoglasno dali podršku Nacrtu zakona i svi oni pozvani su da učestvuju u radu Radne grupe, baš kao što ste svi bili pozvani da date svoj doprinos, jer smo smatrali da o ovoj temi treba da postoji široki konsenzus i da je važno kada usvajamo zakon koji se tiče roditelja da pitamo same roditelje, valjda oni najbolje znaju šta je u njihovom interesu.
40/2	AL/LjL

	Napravili smo praktično presedan i u rad Radne grupe uključili sva udruženja koja su se uopšte javila tad. Vaš stav je bio da su oni koji to čine izdajnici, da to ne treba da rade, da valjda državne zakone ne treba da donose u saradnji sa svojom državom, odnosno njenim institucijama.
	Bili ste na čelu grada Beograda sasvim dovoljno dugo da ste mogli barem jednu uslugu u zajednici da uvedete, ali, evo, ja ću pročitati, ako vi kažete da je zakon o roditelju negovatelju lažan, ja ću pročitati ono što je istina.
	Republički zavod za socijalnu zaštitu u svom izveštaju o uslugama socijalne zaštite na lokalnom nivou, a podsećam one koji ne znaju, u pitanju je dnevni boravak, u pitanju je lični pratilac, direktno se tiču položaja ovih porodica, analizirao je razvoj ovih usluga u periodu od 2008. do 2025. godine. Gospodine bivši gradonačelniče, 2012. godine nije mogao da analizira broj dnevnih boravaka za decu i odrasle sa smetnjama u razvoju i invaliditetom, jer ih je u Srbiji bilo nula. Nije mogao da analizira ni broj korisnika dnevnih boravaka, jer ih je takođe 2012. godine bilo nula. 
 	Broj jedinica lokalne samouprave u 2012. godini koje su pružale usluge u zajednici, takođe, je bilo nula. Usluge ličnog pratioca u 2012. godini, takođe, nisu postojale. Za to vam nije bila potrebna podrška Borisa Tadića, Demokratske stranke, niti bilo kojih drugih republičkih instanci, s obzirom na to da usluge u zajednici su usluge lokalne samouprave. Niste tada pokazali empatiju prema roditeljima, niti ste tada uopšte nameravali da govorite o njihovom položaju, a sudeći prema tome koliki je budžet grada Beograda, imali ste potpunu komociju da jednu ovakvu uslugu uvedete. Imamo 67 licenciranih dnevnih boravaka 2024. godine; 2024. godine imamo 1.646 korisnika dnevnih boravaka, govorimo o 2024. godini kao poslednjoj godini o kojoj je Zavod vodio analizu, sada je taj broj značajno veći. U većini lokalnih samouprava razvijene su usluge u zajednici i mi naravno da konstatujemo da one treba i dalje da se razvijaju.
	Govorite o predlogu koji je podnela vaša poslanička grupa kao boljoj verziji zakona o roditelju-negovatelju. Međutim, propustili ste da kažete da ste vašim predlogom te roditelje tretirali kao socijalne slučajeve i da ste isključivo zahtevali isplatu socijalne pomoći za njih, bez ulaženja u penzijsko, invalidsko i zdravstveno, socijalno osiguranje. Niste predvideli staž za te roditelje, čime ste njihov angažman isključivo sveli na kategoriju socijalne pomoći. Nisu u pitanju socijalni slučajevi, niti su u pitanju ljudi koji...
	(Narodni poslanici opozicije: Lažete. Lažete građane.)
	Imali ste priliku da govorite. Ja vas molim da se ne nadgornjavamo i da verujem da će biti prilike da govorite kasnije o tome. Ali iako sam navela šta su bile manjkavosti vašeg predloga tokom prvog izlaganja koje ste propustili jer ste tek popodne stigli u Parlament, što je verovatno neka redovna praksa koju ja ne mogu u potpunosti da razumem, ali to govori o vašem odnosu ne prema nama ovde, već prema građanima Srbije i uopšte prema samom mandatu, propustili ste da čujete da sam bez obzira na sve te okolnosti u ime Vlade zahvalila svima koji su dali doprinos da se ova tema osvetli zato što smatram da iza svega ovoga je kod većine postojala dobra namera.  

	Ali, jedno je govoriti o spisku lepih želja, obmanjivati roditelje sa sigurne pozicije u poslaničkoj klupi, bez konkretne odgovornosti u izvršnoj vlasti, a kada ste bili izvršna vlast niste se setili ni roditelja, ni negovatelja, ni dece. Tada ste imali priliku da svojim primerom pokažete na koji način jedan grad, jedna prestonica treba da razvija usluge u zajednici. 
	Ponavljam, zaista mi je žao što ste dozvolili sebi da uvredite sva ona udruženja koja su dala doprinos da izradimo najvaljaniji nacrt koji smo mogli da izradimo u ovom trenutku, koji je jedino primenjiv u datim okolnostima i koji nema za cilj da roditelje tretira kao kategoriju kojoj je potrebna socijalna pomoć, već da se pobrine da oni roditelji koji nisu radno angažovani, koji zbog toga nemaju mnoga prava budu na taj način zbrinuti. 
	Što se tiče zaposlenih roditelja, oni su 2019. godine, dakle 2019. godine, ne 2009. godine, nego 2019. godine, Zakonom o zdravstvenom osiguranju dobili mogućnost na produženje bolovanja do 18 godine deteta uz odluku lekarske komisije, baš kao što je za zaposlene roditelje predviđeno i pravo na odsustvo sa rada ili rad sa polovinom radnog vremena radi posebne nege deteta. Tada poslodavac pokriva prvi mesec odsustva, a nakon toga to čini Republički fond za zdravstveno osiguranje, pokrivajući ne 60%, što su redovne procedure kada je bolovanje u pitanju, već 100% zarade samih roditelja. 
	Mi, naravno, ovde nemamo razloga da govorimo da postoje savršeni zakoni, ali reagovala sam zbog toga što ste rekli da je ovo lažni zakon. Reagovala sam zbog toga što mislim da je prilika da izađete iz kruga dvojke i odete da obiđete porodice koje jedva čekaju da ovaj zakon bude usvojen. Ako imate dobru nameru i ako iza svega toga postoji intencija da ovaj naš predlog popravite, ni na koji način nije trebalo da nazovete lažnim, već da amandmanima, sugestijama i konkretnim predlozima pokušate da date doprinos da ova verzija bude još kvalitetnija.
	Mislim da ste i sami svesni da je vreme u kome ste mogli da imate političku težinu odavno prošlo. Mislim da su sve vaše iluzije da će vas neki mentor iz Brisela nagraditi za to što konstantno pominjete da ukoliko dođete na vlast ćete ispuniti sve uslove, iako i vi dobro znate da su ti uslovi koji su definisani pred Srbijom vrlo kompleksni i u velikoj meri se mogu protumačiti kao odricanje od naših osnovnih državnih i nacionalnih interesa, mislim da ste svesni da onaj prazan parlament i vaše klupe su samo dokaz da kao što danas mnogi od vas nisu prisutni ovde u sali, da građani će to kazniti time što vas u te skupštinske klupe više nikada neće ni vratiti. 
	(Marinika Tepić: Ti preletela, čoveče, iz opozicije u vlast.)
	Gospođo Tepić, ja sam i dalje član Srpske stranke Zavetnici. Nisam menjala političke stranke. Ne znam da li vi možete time da se pohvalite. Deo sam tima predsednika Srbije Aleksandra Vučića. Sve dok on bude vodio borbu za državne i nacionalne interese, ja ću se potruditi da dam svoj doprinos da ovoj zemlji pomognem.
	Što se tiče vašeg predloga da roditelji negovatelji budu obuhvaćeni, odgovoriću i na to, da budu u potpunosti obuhvaćeni ovim zakonom, a licitirate brojevima, ja ću vam samo reći – svi koji budu ispunili zakonske uslove će steći pravo na status roditelja negovatelja. Ovaj zakon nikome ništa ne oduzima. Ovaj zakon ne suspenduje ni jedno od postojećih prava. Ovaj zakon se nadovezuje na rezultate koje smo već postigli u sistemu socijalne zaštite. Ovaj zakon dopunjuje razvoj usluga u zajednici, ali, ponavljam, onih usluga za koje vi nikada niste čuli, niste ih razvijali, nisu vam bile poznate niti ste marili za položaj tih roditelja i tih porodica. 

	Ovaj zakon uvodi prvi put i mesečnu naknadu i penzijsko, invalidsko i zdravstveno osiguranje. Ovaj zakon su na hiljade porodica čekale godinama. Ukoliko me pitate zašto to ranije nije učinjeno, mislim da takva pitanja treba da adresirate na vaše kolege koje su tada kada se o tome razgovaralo izminirali dogovor, narušili konsenzus i odustali od toga da se na bazi dogovora pridruže većini ubedljivoj, odnosno da taj zakon jednoglasno bude usvojen u Narodnoj skupštini, smatrajući da je mnogo bolje da izađete pred građane i da prebacite teret odgovornosti na vladajuću većinu zbog toga što ovaj zakon nije usvojen.   
	Možda je vaša politička logika, ali svakako nije državnička, još manje odgovorna, da je bolje da mi o ovome danas ništa ne govorimo da biste vi mogli da kažete kako ponovo država ništa ne čini po ovom pitanju. Ja smatram da je najmanje što možete da učinite da date podršku ovom zakonu, s obzirom na to da su i vaše kolege i koleginice govorile o tome u prethodnom periodu. Mi smo tu verziju obogatili, učinili je primenjivom, dali joj konkretan smisao i, osim mesečne naknade koju ste predvideli, definisali i sam staž. 

	Ukoliko ja nisam iznela istine na račun vašeg angažmana kao gradonačelnika Beograda, kada je u pitanju položaj roditelja negovatelja, svakako možete odgovoriti, ali i vi jako dobro znate da je statistika neumoljiva, da su činjenice nepobedive. Pored svake od tih usluga za vreme vašeg mandata stoji jedna velika prazna nula. Takav vam je politički bilans, takav vam je bilans kao gradonačelnika, a s obzirom na to da ste rekli da je ovaj zakon o roditeljima negovateljima lažan, takav vam je bilans i kao čoveka. Hvala. 
	PREDSEDAVAJUĆA: S obzirom da nismo produžili vreme, dva minuta do šest sati, gospodine ministre, imate još samo dva minuta, pošto ste prozvani više puta.
	Gospodin Nenad Vujić, izvolite. Još samo dva minuta imate.
	NENAD VUJIĆ: Uvažena potpredsednice Narodne skupštine, uvažene narodne poslanice i narodni poslanici, kada govorimo o Zakonu o oružju i municiji, taj zakon reguliše postupak za ovlašćeno držanje i nošenje oružja. Tako da moramo razdvojiti nešto što ovde se pojavilo, a to je da govorimo o ovlašćenom držanju oružja i municije, nošenju koje je ovlašćeno i to reguliše Zakon o oružju i municiji. 
	Sve ono što se spominje, a to je da oni koji nelegalno poseduju, to je neovlašćeno držanje, i to ne reguliše ovaj zakon, nego sva ona lica koja nisu po ovom zakonu pribavila oružje, ona onda potpadaju pod Krivični zakon. Zato i ovde na ovoj sednici imamo Nacrt zakona o oružju i municiji i Nacrt izmene člana 348. Krivičnog zakonika u kojima se govori o neovlašćenom držanju i nošenju oružja. 
	Jasna je poruka koju šaljemo, a to je da neovlašćeno nošenje oružja i držanje će biti strože kažnjavano nego što je to danas. Pored toga što ova norma izmenom Krivičnog zakonika postaje mnogo jasnija i preciznija, mi uvodimo i oštriju kaznenu politiku, tako da za neovlašćeno držanje i nošenje imamo za osnovno delo je jedna do osam godina, sada je to do pet godina. Takođe, za držanje, za nošenje – od dve do 12 godina, za osnovno delo, za kvalifikovane oblike još teže. I zato nemojmo da govorimo, kada govorimo o Zakonu o oružju i municiji, da je to zakon koji omogućava onda neovlašćeno. To nije tačno. Neovlašćeno je pitanje Krivičnog zakonika i to regulišemo.
	Podsećam da je Zakon o oružju i municiji isto tako rađen i u saradnji sa udruženjima lovaca, udruženjima sportskih udruženja koja se bave ovim pitanjima i da je rađen u saradnji sa njima, kako bi se smanjila birokratska procedura, podigla efikasnost za pribavljanje, ali obezbedila bezbednost građana bez mogućnosti ugrožavanja sigurnosti i bezbednosti građana. Tako da je ovim zakonom to sve dodatno unapređeno, kada govorimo o Zakonu o oružju i municiji.
	I ono što isto naglašavamo, a to je da prvi put se uvodi i da dozvola važi i kada lice ima ne samo prebivalište, odnosno da se oružje nalazi tamo gde lice ima prebivalište, nego i tamo gde lice ima boravište. To je veliki korak napred. Zahvaljujem se.
	PREDSEDAVAJUĆA: Tako je, gospodine ministre. 
	Tačno je 18.00 sati. Hvala vama što ste se držali uputstava. 
	Dame i gospodo, nastavljamo sutra u 10.00 sati.

	(Sednica je prekinuta u 18.05 časova.)

	




